
Prefață 


Ţi s-a întâmplat vreodată să faci ordine nebunește, ca să constaţi că în scurt 
timp casa sau spaţiul de lucru sunt din nou în neorânduială? În această carte 
am sintetizat modalităţile de a-ţi pune spaţiul în ordine într-un fel care-ţi va 
schimba viaţa pentru totdeauna. Imposibil? Iată un răspuns frecvent și deloc 
surprinzător având în vedere că aproape toată lumea a trecut măcar o dată, 
dacă nu de mai multe ori, prin experienţa „efectului de recădere“ după ce-a 
făcut ordine în casă. 

Metoda KonMari este un mod simplu, inteligent și eficient de a alunga 
dezordinea definitiv. Începe prin a arunca. Apoi organizează-ți spaţiul 
minuţios, complet, de la un cap la altul. Dacă adopţi această strategie, nu 
vei mai avea niciodată dezordine. Deși această abordare contrazice 
experiența comună, toți cei care au urmat metoda KonMari au reușit să 
mențină ordinea în casă cu rezultate deosebite. Ordinea acasă afectează 
pozitiv și celelalte aspecte ale vieții oamenilor, inclusiv munca și familia. 
Pentru că mi-am dedicat optzeci la sută din viață acestui subiect, știu că a 
face ordine îţi poate schimba și ţie viaţa. 

Tot sună prea frumos ca să fie adevărat? Dacă ideea ta despre această 
acţiune este să scapi de un lucru inutil în fiecare zi sau să-ţi faci curăţenie în 
cameră puţin câte puţin, atunci ai dreptate. Nu-ţi va transforma viaţa prea 
mult. Totuși, dacă-ţi schimbi abordarea, dereticatul poate avea un impact 
nemăsurat asupra ta. De fapt, asta înseamnă să-ţi pui casa în ordine. 

Am început să citesc reviste pentru gospodine de la vârsta de 5 ani și 
acest lucru m-a inspirat ca, de la 15, să studiez în mod serios cum se 
înlătură dezordinea și cum se face ordine, ceea ce a dus la descoperirea 
metodei KonMari (KonMari este o prescurtare de la numele și prenumele 
meu). Acum sunt consultant și-mi petrec timpul vizitând case și birouri, 
dându-le sfaturi concrete oamenilor cărora le e greu să facă ordine, celor 
care fac ordine, dar ajung din nou la dezordine sau celor care vor să 
rânduiască lucrurile, însă nu știu de unde să înceapă. 

Numărul de obiecte pe care clienţii mei le-au aruncat, de la haine și 
lenjerie intimă până la creioane, decupaje din reviste, mostre de cosmetice, 


trece de un milion. Nu exagerez. Am asistat clienţi care au aruncat 200 de 
saci de 45 l odată. 

Din explorările mele în arta organizării și din vasta mea experiență 
ajutând oameni dezorganizaţi să devină ordonaţi, pot să afirm cu certitudine 
un lucru: o reorganizare de impact a casei antrenează și schimbări 
corespunzătoare ale stilului de viaţă și ale perspectivei. Este ceva care 
schimbă viaţa. Vorbesc serios. lată mărturii pe care le primesc zilnic de la 
foști clienți: 

După cursul dumneavoastră mi-am părăsit slujba și mi-am lansat propria afacere, făcând 
ceva ce mi-am dorit încă din copilărie. 

Cursul dumneavoastră m-a făcut să văd de ce am cu adevărat nevoie și de ce nu. Așa că 
am divorţat. Acum mă simt mult mai bine. 

Cineva cu care voiam de mult să iau legătura m-a contactat recent. 

Vă anunţ cu încântare că, de când mi-am curăţat apartamentul, mi-au crescut vânzările. 

Soţul meu și cu mine ne înțelegem mult mai bine. 

Nu-mi vine să cred că, doar aruncând lucruri, m-am schimbat atât. 

În sfârșit am reușit să slăbesc trei kilograme. 

Clienţii mei par întotdeauna foarte fericiţi, iar rezultatele arată că ordinea 
făcută le-a schimbat modul de a gândi și perspectiva asupra vieţii. De fapt, 
le-a schimbat viitorul. 

De ce? Această întrebare este abordată în detaliu pe parcursul cărţii, dar, 
în principiu, când îţi pui casa în ordine, îţi pui și afacerile, și trecutul în 
ordine. Drept rezultat, vezi clar de ce ai nevoie în viaţă și de ce nu, ce ar 
trebui și ce n-ar trebui să faci. 

În prezent, ofer un curs pentru clienţi acasă la ei și pentru proprietari de 
companii la birourile lor. Acestea sunt lecţii particulare, unu-la-unu, dar 
trebuie și să refuz clienți. Am în general o listă de așteptare de trei luni 
pentru clienţi, și primesc zilnic solicitări de la oameni recomandaţi de foști 
clienţi sau de la unii care au auzit despre curs de la altcineva. Călătoresc de 
la un capăt al Japoniei la altul și uneori în străinătate. Biletele la una dintre 
conferințele mele pentru gospodine și mame s-au vândut peste noapte. 
Există o listă de așteptare nu numai în caz de anulare, ci și pentru a intra pe 
lista de așteptare. Totuși, rata mea de solicitări repetate este zero. Din 
perspectiva afacerii, acesta ar fi un defect fatal. Dar dacă lipsa repetării 
solicitărilor ar fi tocmai secretul popularității abordării mele? 

Așa cum am spus la început, oamenii care folosesc metoda KonMari nu 
reajung niciodată la dezordine. Pentru că pot să-și menţină spaţiul în ordine, 


nu au nevoie de lecţii suplimentare. Din când în când, verific cum se 
descurcă absolvenţii cursurilor mele. În aproape toate cazurile, nu numai că 
au casa și biroul încă în ordine, dar continuă să aducă îmbunătăţiri spaţiului 
lor. Este limpede din fotografiile pe care mi le trimit că au chiar mai puţine 
lucruri decât atunci când au terminat cursul și și-au cumpărat perdele și 
mobilă nouă. Sunt înconjurați numai de lucrurile care le plac. 

De ce transformă acest curs oamenii? Pentru că abordarea mea nu este 
numai o tehnică. Actul de a face ordine cuprinde o serie de acţiuni simple în 
care obiectele sunt mutate dintr-un loc într-altul. Înseamnă a pune lucrurile 
acolo unde le este locul. Pare atât de simplu, că până și un copil de șase ani 
ar putea s-o facă. Totuși, cei mai mulți oameni nu reușesc. La puţin timp 
după ce fac ordine, în spaţiul lor e mare harababură. Cauza nu este lipsa 
priceperii, ci, mai degrabă, lipsa vigilenţei și incapacitatea de a face ordine 
în mod eficient. Cu alte cuvinte, rădăcina problemei se află în minte. 
Succesul rezultă, în proporţie de 90%, din starea de spirit. Excluzându-i pe 
cei câţiva fericiți pentru care organizarea este ceva natural, dacă nu ne 
ocupăm de acest aspect, pericolul este reajungerea la neorânduială 
indiferent cât se aruncă și cât de inteligent sunt aranjate lucrurile. Deci, cum 
poţi obţine dispoziţia necesară? Există un singur mod și, paradoxal, acesta e 
însușirea tehnicii necesare. Reţineţi: Metoda KonMari pe care o descriu în 
această carte nu este doar un simplu set de reguli despre cum să sortezi, 
cum să organizezi și cum să scapi de lucruri. Este un ghid pentru obținerea 
stării de spirit necesare ca să faci ordine și să devii o persoană ordonată. 

Bineînţeles, n-aş putea susţine că toți cursanţii mei au atins perfecțiunea 
în arta ordinii. Din nefericire, câţiva au fost obligaţi să întrerupă cursul 
dintr-un motiv sau altul, iar alți câțiva au renunțat pentru că se așteptau ca 
eu să fac treaba în locul lor. Ca fanatic și profesionist al organizării, vă spun 
că, indiferent cât de mult aș încerca, indiferent cât de bun ar fi sistemul de 
depozitare pe care l-aș proiecta, nu pot să pun casa altcuiva în ordine în 
adevăratul sens al cuvântului. De ce? Pentru că înţelegerea și perspectiva pe 
care un om le are asupra propriului stil de viaţă sunt mult mai importante 
decât orice capacitate de sortare, de depozitare sau altceva de acest gen. 
Ordinea depinde de valorile extrem de personale conform cărora persoana 
dorește să trăiască. 

Cei mai mulți oameni ar prefera să trăiască într-un spaţiu curat și ordonat. 
Oricine a reușit să facă ordine măcar o dată ar prefera s-o păstreze. Dar 
mulţi nu cred că acest lucru este posibil. Şi încearcă diverse modalităţi de a 


face ordine numai ca să descopere că, în curând, totul revine la „normal“. 
Totuși, sunt absolut convinsă că fiecare poate să-și menţină spaţiul în 
ordine. Pentru a realiza asta, e necesar să-ţi reevaluezi amănunţit obiceiurile 
și prejudecățile legate de ordine. Asta ar putea suna exagerat, dar nu-ţi face 
griji. Când vei termina de citit această carte, vei fi pregătit și dornic. 
Oamenii îmi spun adesea: „Sunt dezordonat de la natură“. Sau: „N-am 
timp“. Dar a fi dezordonat nu este o chestiune genetică și nici nu ţine de 
lipsa de timp. Mai degrabă, se datorează acumulării de idei greșite despre a 
face ordine, cum ar fi „e mai bine să fac câte o cameră pe rând“, sau „e mai 
bine să faci câte puţin în fiecare zi“, sau „depozitarea ar trebui să urmeze de 
la sine“. 

În Japonia, oamenii cred că a-ţi face curat în cameră şi a-ţi păstra toaleta 
lună aduc noroc, dar, dacă ai casa în dezordine, degeaba freci vasul de 
toaletă. Același lucru este adevărat și despre practica fengshui. Numai după 
ce-ţi pui casa în ordine, mobila și decoraţiunile ies în evidenţă. După ce-ţi 
vei fi pus casa în ordine, viaţa ţi se va schimba semnificativ. Odată ce vei fi 
aflat ce înseamnă să ai o casă cu adevărat ordonată vei simţi că toată lumea 
ți s-a înseninat. Niciodată nu te vei mai întoarce la dezordine. Asta numesc 
eu magia de a face ordine. lar efectele sunt uluitoare. Nu numai că nu vei 
mai fi niciodată dezordonat, ci vei avea și un nou start în viață. Aceasta este 
magia pe care vreau s-o împărtășesc cât mai multor oameni. 


Capitolul I 
De ce nu pot să-mi ţin casa în ordine? 


Nu poţi să faci ordine dacă n-ai învăţat niciodată 


cum să procedezi 


Când le spun oamenilor că slujba mea e să-i învăţ pe alţii cum să facă 
ordine sunt întâmpinată de obicei de priviri uimite: „Chiar poți să faci bani 
din asta?“, este prima lor întrebare. lar aceasta este aproape întotdeauna 
urmată de: „Oamenii chiar au nevoie de lecţii despre cum să facă ordine?“ 

E. adevărat că, în vreme ce instructorii și școlile oferă cursuri despre 
orice, de la gătit la grădinărit și de la yoga la meditaţie, se găsesc greu 
cursuri despre cum să faci ordine. Prejudecata generală este că a face ordine 
nu se învaţă, ci mai degrabă se însușește natural. Îndemânarea la gătit și 
reţetele se transmit ca tradiţii de familie de la bunică la mamă și fiică; 
totuși, nimeni n-a auzit ca secrete de familie în ceea ce privește ordinea să 
fie transmise măcar în interiorul aceleiași gospodării. 

Amintește-ţi de propria copilărie. Sunt sigură că toţi am fost admonestaţi 
că nu ne-am făcut ordine în cameră, dar câţi dintre părinţi ne-au învăţat, în 
mod practic, cum s-o facem ca parte a educaţiei? Într-un sondaj pe acest 
subiect, numai 0,5% au răspuns afirmativ la întrebarea: „Aţi studiat 
vreodată în mod formal cum să faceţi ordine?“ Părinţii ne cereau să ne 
curățăm camerele, însă nici ei nu fuseseră vreodată învăţaţi cum s-o facă. 
Când vine vorba de ordine, toți suntem autodidacţi. 

Instruirea în domeniul curăţeniei nu este neglijată numai acasă, ci și la 
școală. Cursurile în domeniul casnic din Japonia și de peste tot în lume îi 
învaţă poate pe copii să facă hamburgeri la lecţiile de gătit sau să folosească 
mașina de cusut ca să confecţioneze un șorţ, dar, spre deosebire de gătit și 
cusut, curăţeniei nu i se dedică niciun pic de timp. 

Mâncarea, îmbrăcămintea și locuinţa sunt nevoile primare ale oamenilor, 
așa că s-ar crede că locul unde trăim ar trebui să fie considerat la fel de 
important ca tot ce mâncăm și ce îmbrăcăm. Totuşi, în cele mai multe 
societăţi, a pune lucrurile la locul lor, activitatea care face să se poată trăi 
într-o casă, este o activitate dispreţuită complet, din cauza prejudecăţii că 


deprinderea primară de a face ordine se obţine prin experienţă și, ca atare, 
nu necesită învăţare. 

Oamenii care deretică mai mulţi ani decât alții fac asta mai bine? 
Răspunsul este: „Nu“. Un sfert dintre cursanţii mei sunt femei în jur de 50 
de ani și, în majoritate, au fost gospodine aproape 30 de ani, ceea ce 
înseamnă că sunt veterane în această ocupaţie. Dar oare fac ele ordine mai 
bine decât femeile de 20 de ani? Dimpotrivă. Cele mai multe și-au petrecut 
atât de mult timp aplicând metode convenţionale care nu funcţionează, încât 
casele le-au fost „inundate“ de obiecte inutile și ele se zbat să țină 
dezordinea sub control cu metode ineficiente de depozitare. Cum li se poate 
cere să știe să facă ordine, când n-au studiat acest lucru așa cum se cuvine? 

Dacă nici tu nu știi cum să faci ordine eficient, nu te descuraja. Acum e 
momentul să înveţi. Studiind și aplicând metoda KonMari prezentată în 
această carte, poţi scăpa de cercul vicios al dezordinii. 


Fă ordine o dată și bine 

„Fac curăţenie când îmi dau seama cât de dezordonată mi-e casa, dar, după 
ce am terminat, nu trece mult și iar e dezordine.“ Aceasta este una dintre 
nemulțumirile obișnuite, iar răspunsurile de la rubricile de sfaturi ale 
revistelor sunt: „Nu încerca să faci ordine în toată casa odată. O să dai iar 
peste dezordine. Fă-ţi obiceiul să deretici câte puţin în fiecare zi“. Prima 
oară am dat peste acest refren când aveam cinci ani. Fiind mijlocia dintre 
trei fraţi, am crescut având destul de multă libertate. Mama era ocupată să 
aibă grijă de sora mea nou-născută, iar fratele meu, cu doi ani mai mare 
decât mine, era lipit mereu de televizor, jucând jocuri video. În consecinţă, 
îmi petreceam mult timp acasă singură. 

Pe măsură ce creșteam, modul favorit de a-mi petrece timpul era să citesc 
reviste de stil pentru gospodine. Mama avea abonament la ESSE, o astfel de 
revistă plină de articole despre decoraţiuni interioare, modalităţi de a face 
menajul mai ușor și prezentări de produse. Imediat ce sosea, o șterpeleam 
din cutia poștală înainte ca mama să afle că ajunsese, rupeam plicul și mă 
cufundam în conţinutul ei. Când mă întorceam acasă de la școală, îmi 
plăcea să mă opresc la librărie și să răsfoiesc Orange Page, o faimoasă 
revistă japoneză de gătit. Nu puteam citi toate cuvintele, dar aceste reviste, 
cu fotografii cu mâncăruri delicioase, ponturi uimitoare despre cum să scoţi 
petele și grăsimea sau cum să economisești bani, mă fascinau la fel de mult 


cum îl fermecau pe fratele meu jocurile video. Îndoiam colţul unei pagini 
care mă interesa și visam să pun în aplicare sfatul respectiv. 

Îmi creasem şi o varietate de jocuri solitare. De exemplu, într-o zi, după 
ce am citit un articol despre cum să economisești bani, m-am lansat într-un 
joc de-a „cum să economisești energia“, care însemna să umblu prin jurul 
casei și să scot din priză tot ce nu era folosit, deși nu știam nimic despre 
electricitate. După ce am citit un alt articol, am umplut cu apă sticle din 
plastic și le-am pus în rezervorul de toaletă, într-un „concurs solitar de 
economisire a apei“. Articolele despre depozitare mă inspirau să transform 
cartoanele de lapte în pereți despărțitori pentru sertarele biroului meu și să 
fac un suport pentru scrisori stivuind carcase goale de casete video între 
două piese de mobilier. La școală, în timp ce alți copii se jucau de-a 
prinselea ori săreau coarda, mă strecuram să aranjez rafturile de cărți din 
clasă sau verificam conţinutul dulapului cu mopuri, bolborosind întruna 
despre metodele proaste de depozitare. „Dacă ar exista un cârlig în formă de 
S, ar fi mult mai ușor de folosit.“ 

Dar exista o problemă care părea de nerezolvat: indiferent cât aș fi făcut 
ordine, nu trecea mult și era din nou harababură. Depărţitoarele din carton 
de lapte din sertarele mele erau repede umplute ochi de creioane. Suportul 
pentru scrisori făcut din carcase goale de casete video a fost curând atât de 
plin de scrisori și hârtii, încât s-a răsturnat pe podea. Gătitul și cusutul se 
învățau prin exerciţiu, dar, la făcut ordine, deși era tot activitate de menaj, 
nu reușeam să devin mai bună, indiferent cât de des actionam — nicăieri nu 
rămânea ordine prea mult timp. „N-am ce face“, mă consolam. „Dezordinea 
revine și gata. Dacă fac totul odată, o să mă descurajez.“ Citisem asta în 
multe articole despre cum să deretici și o luasem drept adevăr. Dacă aș avea 
o mașină a timpului, m-aș întoarce și mi-aș spune: „Asta-i greșit. Dacă vei 
folosi metoda corectă, nu vei recădea niciodată“. 

Multă lume asociază cuvântul „recădere“ cu ţinerea unei diete, dar îl 
înţelege și în contextul curățeniei. Pare logic că o reducere bruscă, drastică 
a dezordinii ar avea același efect ca diminuarea drastică a caloriilor — s-ar 
putea să existe o îmbunătăţire pe termen scurt, dar nu va fi susținută mult 
timp. Însă nu fi dezamăgit. În momentul în care începi să muţi mobila și să 
scapi de lucruri, camera ţi se schimbă. E foarte simplu. Dacă-ţi pui casa în 
ordine cu un efort uriaș, o vei aranja complet. „Recăderea“ se întâmplă 
pentru că oamenii cred în mod greșit că au pus ordine în amănunt, când, de 
fapt, nu au făcut decât să ordoneze și să depoziteze parţial lucruri. Dacă 


deretici în casă așa cum trebuie, vei fi în stare să-ţi ţii mereu camera 
ordonată, chiar dacă ești leneș sau dezordonat de la natură. 

Fă ordine câte puţin în fiecare zi şi o s-o faci 
veșnic 

Cum rămâne cu sugestia de a deretica câte puţin în fiecare zi? Deși sună 
convingător, nu te lăsa înșelat. Motivul pentru care ţi se pare că n-o să 
termini vreodată este tocmai pentru că faci puţin câte puţin. 

Să schimbi obiceiuri acumulate pe parcursul unei perioade de mulţi ani 
este, adesea, extrem de dificil. Dacă n-ai reușit niciodată să faci ordine până 
acum, va fi aproape imposibil să te obișnuiești să pui ordine puţin câte 
puţin. Oamenii nu-și pot schimba obiceiurile dacă nu-și schimbă întâi 
modul de a gândi! Şi asta nu este ușor! Până la urmă, e destul de greu să 
controlăm ceea ce gândim. Există, totuși, o modalitate de a ne schimba 
semnificativ felul în care gândim când vine vorba de ordine. 

Subiectul ordinii în casă mi-a atras atenţia când eram în primii ani de 
liceu. Am dat peste o carte numită Arta aruncării lucrurilor de Nagisa 
Tatsumi (Iakarajimasha Inc.), care explica importanţa aruncării lucrurilor. 
Am luat cartea când mă întorceam acasă de la școală, intrigată de un subiect 
pe care nu-l mai întâlnisem și încă îmi amintesc cât de încântată am fost 
citind-o în tren. Am fost atât de absorbită, încât aproape că am uitat să 
cobor în stație. Odată ajunsă acasă, m-am dus direct în camera mea cu o 
mână de pungi de gunoi și m-am izolat câteva ore. Deși camera mea era 
mică, atunci când am terminat aveam opt pungi pline de lucruri — haine pe 
care nu le purtasem niciodată, manuale din școala primară, jucării cu care 
nu mă mai jucasem de ani de zile, colecția de gume de șters și de ștampile. 
Uitasem că aceste obiecte existau. Am stat nemișcată pe podea cam o oră 
după aceea, holbându-mă la grămada de pungi și întrebându-mă: „De ce 
naiba mi-am bătut capul să păstrez toate lucrurile astea?“ 

Ceea ce m-a șocat cel mai mult, în orice caz, a fost cât de diferit arăta 
camera mea. După numai câteva ore, vedeam părți din podea care nu 
fuseseră niciodată goale până atunci. Încăperea părea că se transformase, iar 
aerul dinăuntru era parcă mai proaspăt și mai luminos astfel încât îmi 
simțeam și mintea mai clară. A face ordine, mi-am dat seama, ar putea avea 
un impact mult mai mare decât îmi imaginasem vreodată. Uimită de 
amploarea schimbării, mi-am îndreptat, din acea zi, atenţia de la gătit și 


cusut, activităţi pe care le credeam esențiale gospodăriei către arta de a face 
ordine. 

A face ordine determină rezultate vizibile. Ordinea nu minte niciodată. 
Secretul esenţial al succesului este acesta: dacă faci ordine mai degrabă 
peste tot deodată decât puţin câte puţin, poţi să-ţi schimbi radical modul de 
gândire. Acest lucru produce o transformare atât de mare încât îţi stârnește 
emoții și îţi influenţează irezistibil modul de gândire și obiceiurile de viață. 
Clienţii mei nu obișnuiau să facă ordine gradual. Fiecare dintre ei a eliminat 
dezordinea imediat ce a început maratonul ordinii. Această abordare este 
soluția pentru a preveni dezordinea. Când oamenii ajung iar la 
neorânduială, nu camera sau lucrurile sunt de vină, ci modul lor de gândire. 
Chiar dacă se simt inspirați la început, se luptă să rămână motivaţi și 
eforturile li se epuizează. Cauza profundă este că nu văd rezultatele sau nu 
simt efectele. Tocmai de aceea, succesul depinde de obţinerea imediată a 
unor rezultate concrete. Dacă folosești metoda potrivită şi-ţi concentrezi 
eforturile să elimini dezordinea amănunțit și complet într-o perioadă scurtă 
de timp, vei vedea rezultate instantanee care îţi vor da putere să-ţi menţii 
spaţiul în ordine după aceea. Oricine trăiește această experienţă, indiferent 
cine este, va jura să nu mai ajungă nicicând la dezordine. 


Aspiră la perfecţiune 

„Nu aspira la perfecţiune. Începe încet, scăpând de un singur lucru pe zi.“ 
Ce cuvinte drăguţe, bune să le liniștească sufletele celor care nu au 
încredere în capacitatea lor de a face ordine sau cred că n-au destul timp să 
facă treaba cum trebuie. Am dat peste această recomandare când am 
devorat toate cărțile despre cum să faci ordine publicate vreodată în Japonia 
și am crezut-o până la capăt. 

Avântul produs de revelația mea despre puterea ordinii începuse să scadă 
și lipsa de rezultate trainice mă făcea să mă simt epuizată. Aceste cuvinte 
păreau să aibă sens. E descurajant să ţintești perfecțiunea de la început. În 
plus, se presupune că e de neatins. Aruncând în fiecare zi câte un lucru, aș 
putea arunca 365 de lucruri până la sfârșitul anului. 

Convinsă că am descoperit o metodă foarte practică, am urmat imediat 
instrucţiunile cărții. Mi-am deschis dulapul de dimineaţă, întrebându-mă ce 
să arunc în ziua aceea. Văzând un tricou pe care nu-l mai purtam, l-am pus 
într-o pungă de gunoi. Înainte să merg la culcare în seara următoare, am 
deschis sertarul biroului și am descoperit un carneţel prea copilăresc pentru 


mine. L-am pus în punga de gunoi. Observând și un fascicul pentru notițe în 
același sertar, mi-am spus: „Ah, nu mai am nevoie de ăsta“. Dar, în timp ce 
mă întindeam să-l iau și să-l arunc, m-am oprit gândindu-mă: „Îl pot păstra 
ca să-l arunc mâine“. Și am așteptat până a doua zi dimineaţa ca să-l arunc. 
A doua zi, am uitat complet de asta, așa că am aruncat două obiecte în ziua 
următoare... 

Ca să fiu cinstită, n-a durat două săptămâni. Nu sunt tipul de persoană 
căreia să-i placă să se implice în ceva puţin câte puţin. La oameni ca mine, 
care-și fac temele în ultima zi, chiar înainte de termenul-limită, această 
abordare pur și simplu nu funcţionează. În plus, aruncatul câte unui lucru pe 
zi nu compensa faptul că, atunci când mergeam la cumpărături, 
achiziționam mai multe obiecte deodată. Până la urmă, ritmul în care 
scăpam de lucruri nu ţinea pasul cu ritmul în care dobândeam altele noi și 
m-am confruntat cu situaţia descurajantă că spaţiul meu îmi era tot 
dezordonat. N-a trecut mult până când am uitat complet de regula care 
spunea să arunci câte un lucru pe zi. 

Așadar îți pot spune din experiență că n-ai să-ţi pui niciodată casa în 
ordine dacă faci curăţenie numai pe jumătate. În cazul în care, la fel ca 
mine, nu ești sârguincios și perseverent, îți recomand să ţintești perfecțiunea 
o singură dată. Mulţi vor protesta la auzul cuvântului „perfecţiune“, 
insistând că e un scop imposibil de atins. Dar nu-ţi face griji. A face ordine 
este, până la urmă, numai un act fizic. Munca pe care o implică poate fi de 
două tipuri: a decide dacă arunci sau nu un obiect și a decide unde să-l pui. 
Dacă poţi să faci aceste două lucruri, chiar ești în stare să atingi 
perfecțiunea. Obiectele pot fi numărate. Tot ce trebuie să faci este să te uiţi 
la fiecare o dată și să hotărăști dacă îl arunci sau nu și unde să-l pui. Asta e 
tot ce trebuie să faci ca să te achiţi de această treabă. Nu este greu să faci 
ordine perfect și complet dintr-odată. Dacă vrei să eviţi neorânduiala, numai 
așa se poate face. 


In momentul în care începi, îţi reconfigurezi viaţa 


Ţi s-a întâmplat vreodată să nu poţi învăţa în noaptea de dinaintea unui 
examen și să te apuci să faci ordine frenetic? Recunosc, mie mi s-a 
întâmplat. De fapt, pentru mine era ceva obișnuit. Luam vraful de conspecte 
de pe birou și le aruncam la gunoi. Apoi, fără să mă pot opri, atacam 
manualele și hârtiile care umpleau podeaua și începeam să le aranjez pe 
raftul de cărți. În cele din urmă, îmi deschideam sertarul de la birou ca să- 


mi aranjez creioanele și pixurile. Până să-mi dau seama, se făcea ora 2:30 
dimineaţa. Învinsă de somn, mă trezeam brusc la 5 a.m și abia atunci, într-o 
panică totală, îmi deschideam manualele și mă puneam pe învăţat din greu. 

Credeam că această nevoie de a face ordine înaintea unui examen era o 
ciudăţenie de-a mea, dar după ce am întâlnit mulți alţii care procedează la 
fel, mi-am dat seama că era un fenomen răspândit. Numeroși oameni simt 
nevoia să facă ordine atunci când sunt tensionaţi, cum ar fi înainte de un 
examen. Dar această nevoie nu se ivește pentru că vor să-și pună camera în 
ordine. Apare deoarece vor să-și pună „altceva“ în ordine. Creierul lor își 
strigă dorinţa de a studia, dar, când observă spaţiul în dezordine, obiectul 
concentrării devine: „Trebuie să-mi fac ordine în cameră“. Faptul că această 
acțiune încetează odată ce criza se încheie demonstrează teoria. După ce 
examenul a luat sfârșit, pasiunea pusă în noaptea anterioară în dereticat se 
risipește și viaţa revine la normal. Toate gândurile legate de ordine se șterg 
din mintea persoanei în cauză. De ce? Pentru că problema cu care se 
confrunta, adică studiatul pentru examen, fusese „ștearsă“ și ea. 

Asta nu înseamnă că, dacă îţi faci ordine în cameră, îți calmezi și mintea 
neliniștită. Este posibil să te simţi revigorat un timp, dar ușurarea nu va dura 
pentru că nu ai abordat adevărata cauză a anxietăţii tale. Dacă te lași amăgit 
de ușurarea temporară pe care ţi-o dă ordinea făcută în spaţiul tău fizic, nu 
vei cunoaște niciodată necesitatea de a-ţi pune în ordine spaţiul psihologic. 
Mie așa mi s-a întâmplat. Distrasă de „nevoia“ de a-mi face ordine în 
cameră, îmi lua atât de mult să mă apuc de studiat, încât notele mele erau 
întotdeauna groaznice. 

Să ne imaginăm o cameră dezordonată. Nu devine așa de la sine. Tu, 
persoana care locuiește acolo, faci dezordinea. Este o zicală conform căreia 
„O încăpere dezordonată este totuna cu o minte dezordonată“. Eu așa văd 
lucrurile. Când o cameră e în neorânduială, cauza nu e doar fizică. Acel 
talmeș-balmeș vizibil ne distrage atenţia de la adevărata sursă a dezordinii. 
Actul dezordinii este realmente un reflex instinctiv care ne abate de la 
miezul unei probleme. Dacă nu poţi fi relaxat într-o cameră curată și 
ordonată, încearcă să-ți înfrunţi sentimentul de anxietate. S-ar putea să iasă 
la lumină ceea ce te deranjează cu adevărat. Când ai camera curată și 
ordonată, nu ai de ales decât să te concentrezi asupra stării interioare. Poţi 
vedea toate problemele pe care le-ai evitat și ești forțat să te confrunţi cu 
ele. Din momentul în care începi să faci ordine, vei fi forţat să-ți reajustezi 
traiul. În consecință, viaţa va începe să ţi se schimbe. De aceea, sarcina de 


a-ţi face ordine în casă trebuie să fie îndeplinită rapid. Asta îţi permite să te 
confrunţi cu problemele realmente importante. A face ordine e doar un 
instrument, nu destinaţia finală. Adevăratul ţel este să-ți stabilești stilul de 
viaţă pe care îl vrei, după ce ţi-ai pus casa în ordine. 


Experții în depozitare sunt colecționari 


Care este prima problemă care îți vine în minte când te gândești să faci 
ordine? Pentru mulți, răspunsul este depozitarea. Clienţii mei vor adesea să- 
i învăţ ce și unde să pună. Credeţi-mă, pot să răspund la solicitare, dar, din 
nefericire, nu aceasta este adevărata problemă. Un câmp minat se ascunde 
în spatele termenului „depozitare“. Articolele despre organizarea și 
depozitarea lucrurilor, precum și produsele practice pentru depozitare sunt 
mereu însoţite de sloganuri care fac totul să pară atât de simplu, cum ar fi 
„organizează-ţi spaţiul cât ai zice pește“ sau „fă ordine repede și ușor“. Stă 
în natura umană să urmeze calea ușoară, și cei mai mulți oameni se reped la 
produsele care promit modalităţi rapide și la îndemână de înlăturare a 
dezordinii vizibile. Recunosc, și eu am fost cândva captivată de „mitul 
depozitării“. 

Amatoare entuziastă de reviste pentru gospodine încă de la grădiniță, de 
câte ori citeam un articol despre cum să pui lucrurile deoparte, trebuia să 
încerc imediat fiecare sugestie. Am făcut sertare din cutii de șerveţele și mi- 
am spart porcușorul-pușculiță ca să cumpăr obiecte șic de depozitare. În 
gimnaziu, când mă întorceam de la școală, mă opream într-un magazin DIY 
sau răsfoiam reviste ca să văd ce a mai apărut nou. Când eram la liceu, l-am 
sunat odată pe producătorul unor obiecte ciudate și l-am bătut la cap pe cel 
care mi-a răspuns să-mi explice cum au fost inventate. Am folosit 
conștiincioasă aceste instrumente de depozitare ca să-mi organizez 
lucrurile. Apoi, am stat și mi-am admirat munca artizanală, mulțumită de 
cât de comodă devenise lumea. Din această experienţă, pot să afirm cinstit 
că metodele de depozitare nu rezolvă problema dezordinii. Până la urmă, 
acestea sunt doar un răspuns superficial. 

Când, în sfârșit, mi-am venit în fire, mi-am văzut camera în neorânduială, 
deși plină de etajere pentru reviste, rafturi de cărți, despărţitoare pentru 
sertare și alte instrumente de depozitare de toate felurile. „De ce camera 
mea e tot dezordonată când am muncit atât ca să-mi organizez lucrurile și să 
le depozitez?“, m-am întrebat. Plină de disperare, m-am uitat la conţinutul 
fiecărui instrument de depozitare și am avut o revelaţie. Cele mai multe 


lucruri care se aflau în ele nu-mi trebuiau. Deși credeam că pusesem totul în 
ordine, de fapt, nu făcusem decât să-mi irosesc timpul îndesând lucrurile 
departe de vedere, ascunzându-le sub un capac pe cele de care nu aveam 
nevoie. Punerea lucrurilor deoparte creează iluzia că problema dezordinii a 
fost rezolvată. Dar, mai devreme sau mai târziu, toate obiectele de 
depozitare sunt pline, camera este din nou invadată de lucruri și se cere o 
nouă și „convenabilă“ metodă de depozitare, creându-se astfel o spirală 
negativă. De aceea, acțiunea trebuie să înceapă cu aruncatul. Este necesar să 
exersăm controlul de sine și să rezistăm la depozitarea lucrurilor până când 
hotărâm ce dorim cu adevărat să păstrăm. 


Sortează în funcţie de categorie, nu de loc 


În cazul meu, studiul ordinii a început cu adevărat în gimnaziu şi a constat, 
în principiu, în practică neîncetată. În fiecare zi făceam ordine în câte o 
cameră: în a mea, a fratelui meu, a surorii mele, în baie. În fiecare zi 
planificam unde să fac ordine și lansam campanii solo ca la vânzările de 
chilipiruri: „Ziua a cincea din lună este «ziua sufrageriei!»“, „Azi e ziua 
«curăţării cămării!»“, „Mâine voi cuceri dulapurile din baie!“ 

Mi-am menţinut acest obicei și după ce am intrat la liceu. Când veneam 
acasă, mă îndreptam direct spre locul unde hotărâsem să deretic în acea zi, 
fără ca măcar să-mi schimb uniforma de școală. Dacă ţinta mea era un set 
de sertare de plastic din dulapul din baie, deschideam ușile și goleam 
conținutul unuia dintre sertare, unde se aflau cosmetice, săpunuri, periuţe de 
dinți și lame. Le sortam apoi pe categorii, le organizam în cutii cu 
despărţitoare și le puneam înapoi în sertar. La sfârșit, priveam cu admiraţie 
mută conţinutul organizat amănunțit, înainte să trec la următorul sertar. 
Stăteam ore întregi pe podea sortând obiectele din dulap, până mă chema 
mama la cină. 

Într-o zi, sortam conţinutul unui sertar din dulapul de pe hol când m-am 
oprit surprinsă. „Ăsta trebuie să fie sertarul în care am făcut ordine ieri“, m- 
am gândit. Nu era, dar obiectele dinăuntru erau aceleași: cosmetice, 
săpunuri, periuţe de dinţi și lame. Le sortam pe categorii, le puneam în cutii 
și apoi la loc în sertar, exact aşa cum făcusem cu o zi în urmă. Atunci mi- 
am dat seama: să faci ordine în funcţie de loc e o greșeală fatală. Sunt tristă 
să recunosc că mi-a luat trei ani să înţeleg acest lucru. 

Mulţi oameni sunt surprinși când aud că o abordare aparent atât de 
funcţională este, de fapt, o capcană obișnuită. Rădăcina problemei stă în 


faptul că oamenii depozitează, de obicei, același tip de obiecte în mai multe 
locuri. Când facem ordine în fiecare loc separat, nu vedem că repetăm 
aceeași muncă în mai multe spaţii și devenim prizonieri într-un cerc vicios 
al curăţeniei. Pentru a evita asta, recomand să se facă ordine pe categorii. 
De exemplu, în loc să decizi că azi vei deretica într-o anumită cameră, 
stabilește-ți ţinte precum „haine azi, cărți mâine“. Un motiv esenţial pentru 
care atât de mulți dintre noi nu reușim să facem ordine este că avem prea 
multe lucruri. Acest exces este cauzat de faptul că ignorăm câte deținem cu 
adevărat. Când depozităm un tip de obiect prin toată casa și facem ordine 
într-un singur loc nu putem aprecia volumul de ansamblu și, în consecință, 
nu terminăm niciodată. Ca să scapi din această spirală negativă, fă ordine pe 
categorii, nu după loc. 


Nu schimba metoda ca să se potrivească 


personalităţii tale 

Cărţile despre curăţenie și ordine pretind adesea că motivul dezordinii 
variază în funcţie de persoană și că, așadar, ar trebui să găsim metoda care 
se potrivește cel mai bine personalităţii noastre. La prima vedere, acest 
argument pare convingător. „Deci ăsta-i motivul pentru care nu reușesc să- 
mi mețin spaţiul în ordine“, am gândi. „Metoda pe care o foloseam nu se 
potrivește caracterului meu.“ Putem să cercetăm orice schemă la îndemână 
ca să aflăm ce metodă funcţionează pentru oamenii leneși, oamenii ocupați, 
oamenii pretenţioşi sau nepretenţioși și s-o alegem pe aceea care ni se 
potrivește. 

La un moment dat, am explorat ideea de a clasifica metodele de a face 
ordine în funcție de tipul de caracter. Am citit cărți de psihologie, mi-am 
intervievat clienţii în legătură cu grupa de sânge, caracterul părinţilor etc. și 
le-am cercetat chiar datele de naștere. Am petrecut cinci ani analizându-mi 
descoperirile în căutarea unui principiu general care să determine cea mai 
bună metodă pentru fiecare tip de personalitate. În schimb, am aflat că n-are 
absolut niciun rost să-ți schimbi abordarea în funcţie de personalitate. Când 
vine vorba de făcut ordine, în mare majoritate, oamenii sunt leneși. Sunt, de 
asemenea, ocupați. Cât despre nazuri, fiecare ţine mai mult la unele lucruri 
decât la altele. Când am examinat categoriile de personalitate sugerate, mi- 
am dat seama că mi se potriveau toate. Deci, în funcţie de ce standarde 
puteam clasifica motivele pentru care oamenii sunt dezordonaţi? 


Am obiceiul de a clasifica totul probabil din cauză că am petrecut atât 
timp gândindu-mă cum să organizez. Când mi-am început cariera de 
consultant, m-am străduit mult să-mi clasific clienţii și să proiectez 
conţinutul serviciilor mele astfel încât să se potrivească fiecărui tip. În 
retrospectivă, îmi dau seama totuși că am mai avut un motiv ulterior. 
Cumva, mi-am imaginat că o abordare complexă, constând în diferite 
metode pentru diferite tipuri de caracter, mă va face să arăt mai 
profesionistă. După o reflecţie atentă, am ajuns însă la concluzia că are mult 
mai mult sens să clasifici oamenii după acţiunile lor, decât după trăsăturile 
generale de personalitate. 

Din această perspectivă, oamenii care nu pot menţine ordinea pot fi 
clasificați în trei categorii: tipul „nu pot să-l arunc“, tipul „ nu pot să-l pun 
la loc“ și tipul „primele două combinate“. Observându-mi clienţii, mi-am 
mai dat seama și că 90% se încadrează în cel de-al treilea tipar „nu pot să-l 
arunc, nu pot să-l pun la loc“, în timp ce 10% se încadrează în categoria „nu 
pot să-l pun la loc“. Încă mai caut pe cineva care să se încadreze numai în 
categoria „nu pot să-l arunc“, probabil din cauză că oamenii care nu pot 
arunca lucruri ar ajunge în scurt timp să strângă atâtea, încât spaţiul de 
depozitare ar fi prea plin. Cât despre cei 10% care pot să renunţe la ceva, 
dar nu pot pune lucrurile bine, se dovedește curând că ar putea să arunce 
mult mai multe pentru că strâng cel puţin 30 de pungi de gunoi. 

Părerea mea este că a face ordine trebuie să înceapă cu a scăpa de lucruri 
indiferent de tipul de personalitate. Odată ce clienţii mei adoptă acest 
principiu, n-am nevoie să schimb conţinutul a ceea ce predau astfel încât să 
se potrivească persoanei în cauză. Îi învăţ pe toți același lucru. Maniera de 
a-l comunica și modul în care fiecare client îl pune în practică diferă în mod 
firesc, pentru că fiecare individ este unic în aceeași măsură în care este unic 
felul în care își mobilează casa. A face ordine eficient implică doar două 
acţiuni esenţiale: a arunca și a decide unde să depozitezi lucrurile. Dintre 
cele două, se începe cu aruncatul. Acest principiu nu se schimbă. Restul 
depinde de nivelul de ordine pe care tu personal vrei să-l atingi. 


Transformă dereticatul într-un eveniment special 

Îmi încep cursul cu aceste cuvinte: a face ordine este un eveniment special. 
N-o faceţi în fiecare zi. Aceasta produce de obicei un moment de tăcere 
uimită. "Totuși, repet: ordinea trebuie să se facă dintr-odată. Sau, ca să mă 


exprim mai clar, activitatea aceasta ar trebui finalizată complet într-o 
singură perioadă de timp. 

Dacă pentru tine a face ordine este o corvoadă nesfârșită la care trebuie 
să te supui zilnic, te înșeli serios. Există două feluri de a deretica: „ordinea 
zilnică“ și „ordinea ca eveniment special“. Ordinea zilnică, aceea care 
constă în a folosi un obiect și a-l pune la locul lui, va face întotdeauna parte 
din viaţa noastră atâta vreme cât va fi nevoie să folosim haine, cărţi, 
materiale de scris etc. Dar scopul acestei cărţi este să te inspire să abordezi 
acel „eveniment special“ al punerii casei tale în ordine cât mai curând 
posibil. 

Finalizând cu succes această sarcină-de-făcut-o-dată- în-viaţă vei atinge 
stilul de viaţă la care aspiri și te vei bucura de spaţiul curat și ordonat pe 
care ţi l-ai ales. Poţi să spui cu mâna pe inimă că ești fericit înconjurat de 
atâtea obiecte pe care nici nu le mai ţii minte? Cei mai mulți oameni au o 
nevoie disperată să-și facă ordine în casă. Din nefericire, în mare majoritate, 
nu reușesc să abordeze această sarcină ca pe un eveniment special și o 
înlocuiesc cu încăperi care sunt mai degrabă depozite. Zeci de ani se pot 
scurge în timp ce ei se chinuie să menţină ordinea dereticând în fiecare zi. 

Credeţi-mă, până n-ai dus la bun sfârșit evenimentul- unic-în-viaţă de a-ţi 
pune casa în ordine, orice încercare de a deretica zilnic este destinată 
eșecului. Invers, odată ce ţi-ai pus casa în ordine, dereticatul va fi redus la 
simpla sarcină de a pune obiectele la locul lor. De fapt, acesta va deveni un 
obicei involuntar. Folosesc termenul „eveniment special“ pentru că este 
crucial să îndeplinești această sarcină într-o perioadă scurtă atât timp când 
ești energic și încântat de ceea ce faci. 

S-ar putea să fii îngrijorat că, odată evenimentul încheiat, casa îţi va 
ajunge din nou în dezordine. Vei face multe cumpărături și îţi închipui că 
noile achiziţii se vor aduna iar în grămezi. Îmi dau seama că este greu să 
crezi dacă n-ai încercat niciodată, dar, după ce ai făcut această curăţenie 
radicală, nu-ţi va mai fi deloc peste mână să pui lucrurile la locul lor sau să 
decizi unde să le așezi pe cele noi. Deși sună incredibil, nu trebuie decât să 
trăieşti o dată starea de ordine perfectă pentru a fi capabil s-o menţii. Tot ce 
ai de făcut este să-ţi faci timp să examinezi fiecare obiect pe care îl deţii, să 
decizi dacă vrei să-l păstrezi sau să-l arunci și apoi să hotărăști unde 
aranjezi ceea ce păstrezi. 

Ţi-ai spus vreodată „Pur și simplu nu sunt bun la făcut ordine“ sau „N- 
are rost să încerc, m-am născut dezordonat“? Mulţi oameni poartă după ei 


ani de zile această imagine de sine negativă, dar ea este îndepărtată 
instantaneu imediat ce trăiesc experiența propriului spaţiu perfect curat. 
Această schimbare drastică a percepţiei de sine, încrederea că poţi face 
orice, odată ce ţi-ai pus în cap, transformă comportamente și stiluri de viaţă. 
Exact din acest motiv, cursanţii nu revin niciodată la mine. După ce ai trăit 
impactul puternic al unui spaţiu perfect ordonat, nici tu nu te vei întoarce 
vreodată la dezordine. Da, la tine mă refer! 

Poate să-ți pară prea dificil, dar îţi spun sincer că e chiar simplu. Când 
faci ordine, lucrezi cu obiecte. Obiectele sunt ușor de aruncat și ușor de 
mutat. Oricine o poate face. Scopul tău este vizibil. În momentul în care ai 
pus totul la loc, ai trecut linia de sosire. Spre deosebire de muncă, studii sau 
sport, nu trebuie să-ți compari performanţele cu ale nimănui altcuiva. Tu 
ești standardul. Mai mult, ceea ce tuturor le vine greu să facă — să continue 
— nu este deloc necesar. Nu trebuie să decizi unde pui lucrurile decât o 
singură dată. 

Eu nu-mi fac niciodată ordine în cameră. De ce? Pentru că este deja. Fac 
ordine o dată sau, câteodată, de două ori pe an, și atunci îmi ia cam o oră. 
Îmi vine greu să cred că am petrecut atât de multe zile făcând ordine fără 
rezultate permanente. Acum, dimpotrivă, sunt fericită și mulțumită. Am 
timp să-mi trăiesc bucuria în spaţiul meu liniștit, unde până și aerul se simte 
proaspăt și curat, am timp să stau și să sorb un ceai de plante în timp ce mă 
gândesc cum mi-a fost ziua. Uitându-mă în jur, privirea mi se oprește la un 
tablou care îmi place în mod special, cumpărat de peste ocean, și la o vază 
cu flori proaspete dintr-un colț. Deși nu e mare, spaţiul în care locuiesc este 
înfrumusețat doar de obiecte dragi sufletului meu. Acest stil de viaţă îmi 
aduce bucurie. 

Nu ţi-ar plăcea și ţie să trăieşti așa? 

E ușor, odată ce știi cum să-ţi pui cu adevărat casa în ordine. 


Capitolul al II-lea 
Întâi, aruncă! 


Începe prin a arunca totul dintr-odată 


Crezi că ai pus totul în ordine perfectă, dar, în câteva zile, observi că în 
camera ta se instalează din nou neorânduiala. Pe măsură ce trece timpul, 
aduni tot mai multe lucruri și, până să-ți dai seama, spaţiul tău a revenit la 
starea anterioară. Acest efect de revenire e cauzat de metode ineficiente care 
abordează acţiunea de a face ordine doar pe jumătate. Așa cum am 
menţionat, există o singură metodă pentru a scăpa din această spirală 
negativă, aceea de a face ordine eficient dintr-odată, cât de repede posibil, 
pentru a crea un spaţiu perfect ordonat. Dar cum produce acest lucru starea 
corectă de spirit? 

Când îţi ordonezi complet spaţiul, transformi decorul din jurul tău. 
Schimbarea e atât de profundă, încât te simţi ca și cum ai trăi într-o lume 
total diferită. Acest lucru îţi influențează profund mintea și îți creează o 
aversiune față de întoarcerea la starea de dezordine anterioară. Secretul este 
să faci schimbarea atât de rapid încât să simţi o transformare completă de 
atitudine. Același impact nu va putea fi obținut niciodată dacă procesul se 
desfășoară gradual. 

Pentru a realiza o astfel de schimbare bruscă, trebuie să folosești cea mai 
eficientă metodă de a pune ordine. Altfel, până să-ţi dai seama, ziua se va 
termina și nu vei fi făcut niciun progres. Cu cât durează mai mult, cu atât te 
simți mai obosit, și este cu atât mai probabil să renunţi când ești abia la 
jumătate. Când lucrurile se vor aduna iar în grămezi, vei fi prins într-o 
spirală descendentă. Din experienţa mea, „repede“ înseamnă cam o 
jumătate de an. Pare un termen lung, dar sunt șase luni din întreaga ta viaţă. 
Odată ce procesul s-a terminat și ai dobândit experiența ordinii perfecte, te 
vei fi eliberat pentru totdeauna de ideea greșită că nu ești bun la făcut 
ordine. 

Pentru cele mai bune rezultate, îţi cer să urmezi fidel următoarea regulă: 
fă ordine în succesiunea corectă. Așa cum am văzut, sunt doar două sarcini: 
să arunci și să hotărăști unde păstrezi lucrurile. Numai două, dar aruncatul 


are întâietate. Asigură-te că termini de îndeplinit prima sarcină înainte să 
treci la următoarea. Nici măcar să nu te gândești să pui lucrurile la loc până 
nu ai terminat de aruncat. Eșecul respectării acestei succesiuni este unul din 
motivele pentru care mulți oameni nu fac niciodată progrese permanente. În 
mijlocul aruncatului, încep să se gândească unde să pună lucrurile. Imediat 
ce apare gândul „mă întreb dacă va încăpea în acest sertar“, operația de 
aruncare se întrerupe. Poţi să te gândești unde vei pune lucrurile după ce ai 
terminat de aruncat tot ceea ce îţi prisosește. 

Rezumând, secretul succesului este să faci ordine dintr-odată, cât de 
repede și complet posibil, și să începi prin a arunca. 


Inainte să începi, vizualizează-ţi destinaţia 

Deja ai înţeles de ce este crucial să arunci înainte de a începe să te gândești 
unde să pui lucrurile. Dar să începi să arunci fără să analizezi deloc ar 
însemna să te predispui la eșec înainte de a începe. În loc de asta, începe 
prin a-ţi identifica scopul. Ai ales cartea asta dintr-un motiv. Ce te-a motivat 
să faci ordine, în primul rând? Ce speri să obţii făcând ordine? 

Înainte de a începe să arunci, reflectează atent la asta. Acest lucru 
înseamnă să vizualizezi stilul de viață la care visezi. Dacă sari peste această 
etapă, nu numai că vei întârzia întregul proces, ci te vei expune unui risc 
mai mare de recădere. Scopuri precum „vreau să trăiesc fără dezordine“ sau 
„vreau să fiu capabil să strâng lucrurile“ sunt prea generale. 'Trebuie să 
gândești mult mai profund decât atât. Reflectează. Gândeşte în termeni 
concreţi ca să vizualizezi cu acuratețe cum ar fi să trăiești într-un spaţiu fără 
dezordine. 

O clientă de 20 de ani și-a definit visul drept „un stil de viață mai 
feminin“. Trăia într-o cameră dezordonată de „șapte covoare“ — în Japonia, 
asta înseamnă o cameră de mărimea a șapte tatami, deci o cameră cam de 
3x4 m — cu un dulap încorporat și trei seturi de rafturi de diverse mărimi. 
Ar fi trebuit să fie destul spaţiu de depozitare, dar, oriunde mă întorceam, 
nu vedeam decât dezordine. Dulapul era atât de plin, încât ușile nu se mai 
închideau, iar hainele alunecau din setul de sertare interioare ca umplutura 
dintr-un hamburger. De comiza draperiei de deasupra ferestrei boltite 
atârnau atâtea haine, încât nu era nevoie de draperie. Podeaua și patul erau 
acoperite de coșuri și pungi pline cu reviste. Când clienta mea se ducea la 
culcare, își muta lucrurile din pat pe podea, iar când se trezea, le punea 
înapoi pe pat ca să facă o cărare către ușă, astfel încât să poată pleca la 


serviciu. Stilul ei de viață nu se putea numi „feminin“ indiferent cât ţi-ai fi 
forţat imaginaţia. 

„Ce vrei să spui prin «stil de viață feminin»?“, am întrebat. S-a gândit 
mult până când, în final, a răspuns: „Ei bine, când vin acasă de la serviciu, 
să nu fie dezordine pe podea, iar camera să-mi fie la fel de ordonată ca un 
apartament de hotel, fără nimic care să împiedice privirea. Să am o 
cuvertură de pat roz și o lampă albă în stil antic. Înainte să merg la culcare, 
aș face o baie, aș arde uleiuri aromatice și aș asculta piese clasice de pian 
sau vioară în timp ce aș face yoga și aș bea ceai de plante. Aș merge la 
culcare cu un sentiment de spaţialitate calmă“. 

Descrierea îi era atât de însuflețită, de parcă ar fi trăit așa. Este important 
să atingi acest nivel de detaliu când îţi vizualizezi stilul de viaţă și să faci 
notițe. Dacă ţi se pare dificil, dacă nu-ţi poţi imagina stilul de viaţă pe care 
vrei să-l ai, încearcă să mergi în magazine de decorațiuni interioare și să 
priveşti fotografiile care îţi atrag atenţia. Să vizitezi case de expoziţie poate 
fi la fel de util. Să vezi o varietate de case te va ajuta să simţi ce ţi-ar plăcea. 
Într-adevăr, clientei pe care am descris-o mai sus chiar îi plăceau 
aromaterapia după baie, muzica clasică și yoga. Eliberată din adâncimile 
dezordinii, a reușit să găsească stilul de viață feminin la care aspira. 

Acum, când îţi poţi imagina stilul de viaţă la care aspiri, este oare timpul 
să treci la aruncat? Nu, nu încă. Îţi înţeleg nerăbdarea, dar, ca să previi 
recăderea, trebuie să înaintezi cum se cuvine, pas cu pas, în timp ce te 
lansezi în acest eveniment unic în viață. Următorul pas este să identifici de 
ce vrei să trăiești așa. Uită-te din nou pe notițele despre stilul de viaţă pe 
care îl dorești și reflectează iar. De ce vrei să faci aromaterapie înainte de 
culcare? De ce vrei să asculți muzică clasică în timp ce faci yoga? Dacă 
răspunsurile sunt „pentru că vreau să mă relaxez înainte de culcare“ și 
„vreau să fac yoga ca să slăbesc“, întreabă-te de ce vrei să te relaxezi și de 
ce vrei să slăbești. Poate răspunsurile tale vor fi „nu vreau să fiu obosită 
când merg a doua zi la serviciu“ și „vreau să ţin dietă ca să fiu mai 
frumoasă“. Întreabă-te din nou „de ce?“, pentru fiecare răspuns. Repetă 
acest procedeu de trei până la cinci ori pentru fiecare element. 

Continuând să explorezi motivele aflate în spatele stilului tău ideal de 
viaţă, vei înțelege ceva simplu. Scopul pentru care arunci și păstrezi lucruri 
este să fii fericit. Ar putea părea evident, dar e important să trăiești această 
revelaţie pe cont propriu și s-o lași să ţi se strecoare în inimă. Înainte să 
începi să faci ordine, reflectează la stilul de viaţă la care aspiri și întreabă- 


te: „De ce vreau să fac ordine?“ Când vei găsi răspunsul, ești pregătit să 
treci la etapa următoare: examinează ceea ce ai. 


Cum să alegi. Imi inspiră oare bucurie? 

Ce criteriu folosești ca să decizi ce să arunci? Există câteva tipare obișnuite 
când vine vorba de aruncat. Unul este să arunci lucrurile când nu mai 
funcţionează, de exemplu, când ceva se strică fără a mai putea fi reparat sau 
când o parte dintr-un ansamblu se deteriorează. Altul este să arunci lucrurile 
atunci când sunt perimate, cum ar fi hainele care nu mai sunt la modă sau 
obiecte legate de un eveniment trecut. E ușor să scapi de lucruri atunci când 
există un motiv evident pentru asta. E mult mai greu atunci când nu există 
un motiv care să te oblige. 

Diferiți experți au propus repere pentru aruncarea lucrurilor de care 
oamenii se despart greu. Acestea includ reguli precum „aruncă tot ce n-ai 
folosit vreme de un an“ sau „dacă nu poţi decide, împachetează acele 
lucruri într-o cutie și uită-te la ele din nou peste șase luni“. În orice caz, în 
momentul în care începi să te concentrezi la cum să alegi ce să arunci, te-ai 
abătut de la drum cu vânt din pupă. În această stare este foarte riscant să 
continui să faci ordine. 

Într-un anumit moment din viața mea, eram, practic, o mașină de 
debarasat. După ce-am descoperit The Art of Discarding, la 15 ani, 
preocuparea mea a devenit cum să scap de lucruri și, de atunci, eforturile 
mele de cercetare s-au întețit. Căutam mereu locuri noi de exersat, fie în 
camerele fraților mei, fie în dulapurile de depozitare comune de la școală. 
Mintea îmi era plină de trucuri de făcut ordine și aveam încredere completă, 
deși greșit călăuzită, că puteam face ordine în orice loc. 

Scopul meu precis pe vremea aceea era să scap de cât mai multe lucruri. 
Am aplicat fiecare criteriu despre care citisem în diversele cărți despre cum 
să reduci din lucruri. Am încercat să scap de hainele pe care nu le mai 
purtasem de doi ani, aruncând câte o piesă de îmbrăcăminte de câte ori 
cumpăram ceva nou și renunțând la toate piesele despre care nu eram 
sigură. Am aruncat 30 de pungi într-o lună. Dar, indiferent cât aruncam, nici 
măcar o cameră din casa mea nu părea mai ordonată. 

De fapt, m-am trezit ducându-mă la cumpărături doar ca să scap de stres 
și în felul acesta am eșuat lamentabil în privinţa reducerii volumului 
lucrurilor mele. Acasă, eram mereu încordată, în continuă căutare de lucruri 
inutile pe care puteam să le arunc. Când găseam un obiect care nu era 


folosit, mă năpusteam asupra lui răzbunătoare și-l dădeam la gunoi. Nu e de 
mirare că devenisem extrem de iritabilă și tensionată și-mi era imposibil să 
mă relaxez chiar și acasă. 

Într-o zi după şcoală, am deschis ușa camerei mele ca să mă apuc de 
făcut ordine, ca de obicei. Văzând locul acela dezordonat, mi-am pierdut, în 
cele din urmă, controlul. „Nu mai vreau să fac ordine!“, am ţipat. M-am 
așezat în mijlocul camerei și am început să mă gândesc. Petrecusem trei ani 
făcând ordine și aruncând lucruri și, cu toate astea, camera mea era tot în 
neorânduială. Poate să-mi spună cineva, vă rog, de ce camera mea nu e 
ordonată, deși muncesc din greu la asta? Cu toate că n-am spus asta cu 
voce tare, înăuntrul meu tipam de-a binelea. În acel moment, am auzit o 
voce: „Priveşte mai de aproape la ce se află acolo“. Ce vrei să spui? Mă uit 
în fiecare zi atât de aproape la tot ce e aici, încât aș putea să fac o gaură 
prin toate astea. Cu acest gând încă în minte am adormit rapid, chiar acolo, 
pe podea. 

Dacă aș fi fost puţin mai deșteaptă, aș fi înţeles, înainte de a deveni așa 
de nevrotică, faptul că a te concentra numai pe aruncatul lucrurilor nu poate 
să aducă decât nefericire. De ce? Pentru că ar trebui să alegem ce vrem să 
păstrăm, nu lucrurile de care vrem să scăpăm. 

Când m-am trezit, am știut imediat ce dorise să spună vocea aceea din 
mintea mea. Priveşte mai de aproape la ce se află acolo. Mă concentrasem 
atât de puternic pe ceea ce voiam să arunc, atacând obiectele nedorite din 
jurul meu, încât uitasem să preţuiesc lucrurile care îmi plăceau, lucrurile pe 
care doream să le păstrez. Din această experiență, am tras concluzia că 
modul cel mai bun de a alege ce să păstrezi și ce să arunci este să iei în 
mână fiecare obiect și să te întrebi: „Îmi inspiră bucurie?“ Dacă da, 
păstrează-l. Dacă nu, aruncă-l. Acesta este nu numai cel mai simplu, ci și 
cel mai precis reper după care să evaluezi. 

Ai putea să te îndoiești de eficienţa unui astfel de criteriu vag, dar trucul 
este să manevrezi fiecare obiect. Nu deschide doar dulapul și decide după o 
singură privire fugară înăuntru că tot ce este acolo te bucură. Trebuie să iei 
în mână fiecare ţinută. Când atingi o piesă de îmbrăcăminte, corpul tău 
reacţionează. Răspunsul lui la fiecare haină este diferit. Ai încredere în 
mine și încearcă. 

Am ales acest criteriu dintr-un anumit motiv. Până la urmă, care este 
rostul ordinii? Dacă nu este acela ca spaţiul nostru și lucrurile din el să ne 
aducă bucurie, cred că n-are niciun rost. De aceea, cel mai bun criteriu de a 


alege lucrurile pe care să le păstrezi și să le arunci este fericirea, bucuria 
oferită de păstrarea lor. 

Eşti fericit purtând haine care nu-ţi plac? 

Eşti bucuros când ești înconjurat de teancuri de cărți necitite, care nu te 
emoționează? 

Crezi că a deţine accesorii pe care știi că nu le vei folosi niciodată te va 
face vreodată fericit? 

Răspunsul la toate aceste întrebări ar trebui să fie „nu“. 

Acum imagineză-ţi că locuiești într-un spaţiu care conţine numai lucruri 
care îți produc bucurie. Nu e acesta stilul de viaţă la care visezi? 

Păstrează numai acele lucruri care îi sunt dragi sufletului tău. Apoi, ia-ţi 
avânt și aruncă tot restul. Făcând asta, poţi să-ţi reconfigurezi și să practici 
un nou stil de viaţă. 


O categorie pe rând 


Să decizi ce să păstrezi în funcţie de ceea ce îţi bucură sufletul este cea mai 
importantă etapă atunci când faci ordine. Dar ce pași concreţi trebuie să 
urmezi ca să elimini excesul în mod eficient? 

Voi începe prin a-ţi spune ce să nu faci. Nu începe să selectezi și să 
arunci în funcţie de loc. Nu gândi „o să fac ordine întâi în dormitor, apoi mă 
mut în living“ sau „o să trec prin toate dulapurile începând de sus în jos“. 
Această abordare este fatală. De ce? Pentru că, așa cum am învăţat mai 
devreme, cei mai mulți oameni nu se deranjează să depoziteze obiecte 
similare în același spaţiu. 

În majoritatea gospodăriilor, obiecte care aparţin aceleiași categorii sunt 
depozitate în două sau mai multe locuri împrăștiate prin toată casa. Să 
zicem, de exemplu, că începi cu garderoba sau dulapul din dormitor. După 
ce ai terminat de sortat și de aruncat totul de acolo, există riscul să dai peste 
haine pe care le-ai ţinut în alt dulap sau peste o haină aruncată pe scaunul 
din living. Atunci va trebui să repeţi întregul proces de alegere și 
depozitare, cheltuind timp și efort, și nu vei putea să evaluezi corect ce vrei 
să păstrezi și ce să arunci în aceste condiţii. Repetiţia și efortul în van pot 
ucide motivaţia, așa că trebuie evitate. 

Din această cauză, îți recomand să gândești întotdeauna în funcţie de 
categorie, nu de loc. Înainte de a alege ce să păstrezi, adună, deodată, tot 
ceea ce aparţine acelei categorii. Scoate și ultimul obiect și pune totul 
împreună. Pentru a expune pașii implicaţi, să revenim la exemplul de mai 


sus cu hainele. Începi prin a decide că vei organiza și depozita hainele. 
Următorul pas este să cercetezi fiecare cameră din casă. Adu fiecare piesă 
de îmbrăcăminte pe care o găsești în același loc și împrăștie-le pe toate pe 
podea. Apoi, ridică fiecare ţinută și vezi dacă îţi produce bucurie. Acelea și 
numai acelea trebuie păstrate. Urmează același procedeu pentru fiecare 
categorie. Dacă ai prea multe haine poţi să creezi subcategorii cum ar fi 
bluze, haine pentru partea de jos a corpului, șosete etc., și să-ţi examinezi 
hainele câte o subcategorie pe rând. Strângerea tuturor obiectelor într-un loc 
este esenţială pentru acest proces pentru că îți dă o imagine exactă a cât de 
multe ai. Numeroși oameni sunt șocați când văd volumul total care, cel mai 
adesea, este dublu față de cât își imaginau. 

Adunând toate lucrurile într-un loc, poţi, de asemenea, să le compari pe 
cele similare ca design, ceea ce îți ușurează selecția. 

Mai există un motiv bun pentru a scoate toate lucrurile din aceeași 
categorie din sertare, garderobe și dulapuri și a le împrăștia pe podea. 
Lucrurile care nu sunt depozitate la vedere sunt „adormite“. Asta îţi face 
mai dificilă decizia privind bucuria inspirată. Expunându-le la lumina zilei 
și însuflețindu-le, ca să spun așa, vei judeca surprinzător de ușor dacă te 
bucură sau nu. 

A te ocupa de o singură categorie într-o perioadă de timp grăbeşte 
procesul de a face ordine. Așadar, asigură-te că ai adunat fiecare obiect din 
categoria de care te ocupi. Nu lăsa să-ți scape nimic neobservat. 


Incepe corect 


Îţi începi ziua avântat să faci ordine, dar, până să-ţi dai seama, soarele 
apune și abia dacă ai făcut o crestătură în zidul lucrurilor tale. Dându-ţi 
seama cum a trecut timpul, te scufunzi în autoreproș și disperare. Şi ce ţii în 
mână? De cele mai multe ori, este una dintre cărţile tale de benzi desenate, 
un album sau un alt obiect care-ţi trezește amintiri dragi. 

Sfatul meu de a începe dereticatul nu după cameră, ci după categorie, 
adunând toate obiectele deodată, la un loc, nu înseamnă că ar trebui să pui 
mâna pe orice categorie îți place. Gradul de dificultate pe care-l presupune 
alegerea a ceea ce să păstrezi și să arunci diferă semnificativ în funcţie de 
categorie. Oamenii care se blochează la jumătatea drumului fac asta pentru 
că, de obicei, pornesc de la lucrurile în legătură cu care se hotărăsc cel mai 
greu. Începătorii nu ar trebui să dea întâietate lucrurilor care trezesc 
amintiri, cum ar fi fotografiile. Nu numai că volumul total al obiectelor din 


această categorie este, de obicei, mai mare decât al tuturor celorlalte, dar, de 
departe, e și mult mai greu de luat o decizie dacă ar trebui să le păstrezi sau 
nu. 

Pe lângă valoarea fizică a obiectelor, există alţi trei factori care adaugă 
valoare lucrurilor noastre: funcţia, informaţia și atașamentul emoţional. 
Când se adaugă elementul rarităţii, dificultatea de a alege ce să păstrezi se 
mărește. Oamenilor le este greu să arunce lucruri pe care le-ar mai putea 
folosi (valoare funcţională), care conţin informaţii utile (valoare 
informaţională) şi de care sunt legaţi sentimental (valoarea emoţională). 
Când aceste lucruri sunt greu de obținut sau de înlocuit (rarităţi), ţi-e și mai 
dificil să le arunci. 

Procesul de a decide ce să păstrezi și ce să arunci se va desfășura mai 
ușor dacă vei începe cu obiecte în legătură cu care poţi lua hotărâri mai 
ușor. Pe măsură ce te apropii de categoriile mai grele, îți vei perfecționa 
capacitatea de a decide. Cu hainele este cel mai ușor pentru că au o valoare 
de raritate scăzută. Fotografiile și scrisorile, pe de altă parte, nu numai că au 
valoare sentimentală, ci sunt și unice; de aceea ar trebui lăsate la sfârșit. 
Asta e valabil mai ales pentru fotografii deoarece ele apar întâmplător în 
timp ce sortezi alte categorii și în cele mai neașteptate locuri, cum ar fi 
printre cărţi şi hârtii. Succesiunea cea mai bună este: întâi haine, apoi cărţi, 
hârtii, obiecte diverse (komono) și, la sfârșit, obiecte cu valoare 
sentimentală și suvenire. Această ordine s-a dovedit cea mai eficientă și ca 
nivel de dificultate în ceea ce privește etapa următoare, de depozitare. În 
sfârșit, urmând această succesiune, ni se va ascuţi intuiţia în ceea ce 
privește lucrurile care trezesc în noi bucurie. Dacă poţi să grăbești 
semnificativ procesul de luare a deciziilor doar prin schimbarea succesiunii 
a ceea ce vrei să arunci, nu crezi că merită să încerci? 


Nu arăta familiei 


Maratonul ordinii produce o grămadă de gunoi. În acest stadiu, singurul 
dezastru care se poate dezlănțui mai tare decât un cutremur este intrarea în 
scenă a acelui expert în reciclare cunoscut sub numele de „mamă“. 

Una dintre clientele mele, căreia îi voi spune M., locuia cu părinţii și cu o 
soră. Se mutaseră în casă cu 15 ani în urmă, când M. era încă în școala 
primară. Nu numai că-i plăcea să cumpere haine, dar le și păstra pe cele 
care aveau valoare sentimentală, cum erau uniformele de școală sau 
tricourile făcute pentru diferite evenimente. Le-a depozitat în cutii stivuite 


pe podea, până când dalele podelei nu s-au mai văzut. A durat cinci ore să 
sorteze și să curețe. Până la sfârșitul zilei, avea 15 saci cu obiecte de 
aruncat, din care 8 saci cu haine, 200 de cărţi, diverse jucării de pluș și 
obiecte manuale pe care le făcuse la școală. Le-am pus ordonat lângă ușă, 
pe podeaua care era acum vizibilă, și tocmai mă pregăteam să explic un 
aspect important. „Există un secret pe care ar trebui să-l știi despre modul 
de a scăpa de aceste gunoaie“, am început, când ușa s-a deschis și în cameră 
a intrat mama ei cu o tavă de ceai cu gheaţă. „Vai, Doamne“, m-am gândit. 
Mama a pus tava pe o masă. „Îţi mulţumesc mult c-o ajuţi pe fiica mea“, a 
spus ea și a dat să plece. În acel moment, privirea i-a căzut pe grămada de 
lângă ușă. „Ai de gând să arunci aia?“, a zis ea, arătând către salteaua roz de 
yoga din vârful grămezii. „N-am mai folosit-o de doi ani.“ „Serios? Poate 
am s-o folosesc eu atunci.“ A început să răscolească prin saci. „A, și poate 
și asta.“ 

Când a plecat, nu a luat numai salteaua de yoga, ci și trei fuste, două 
bluze, două jachete și niște papetărie. 

Când în cameră a fost din nou liniște, mi-am sorbit ceaiul cu gheaţă și-am 
întrebat-o pe M. „Şi cât de des face mama ta yoga?“ „N-am văzut-o făcând 
niciodată.“ 

Ce am vrut să spun înainte să intre mama ei în cameră era: „Nu-i lăsa pe 
ai tăi să vadă ce e aici. Dacă se poate, du singură sacii afară. Nu există 
niciun motiv ca familia ta să știe în detaliu ce arunci“. 

Le recomand clienţilor mei special să evite să le arate ce aruncă părinţilor 
și membrilor familiilor lor. Nu pentru că ar fi ceva de care să se rușineze. 
Nu e nimic rău în a face ordine. Totuși, este foarte stresant pentru părinţi să 
vadă la ce anume renunţă copiii lor. Volumul total al grămezii îi face pe 
părinţi să se îngrijoreze dacă aceștia pot supravieţui cu ce a rămas. În plus, 
în ciuda faptului că știu că ar trebui să se bucure de independenţa și 
maturitatea copiilor, părinţilor li se poate părea foarte dureros să vadă haine, 
jucării sau suvenire din trecut la gunoi, mai ales dacă sunt lucruri pe care le- 
au dăruit ei. Să nu-ţi ţii gunoiul la vedere ar fi un semn de considerație. Asta 
împiedică și familia să achiziționeze mai mult decât are nevoie sau decât îi 
poate face plăcere. Până acum, membrii familiei tale erau perfect mulțumiți 
cu ce aveau. Când văd cât ai hotărât să arunci, ar putea să se simtă vinovaţi 
în fața unei risipe atât de strigătoare la cer, dar obiectele pe care le 
recuperează din grămada ta nu vor face decât să crească povara de obiecte 


inutile din locuinţele lor. Şi ar trebui să ne fie rușine să-i forțăm să poarte 
această povară. 

Într-un număr copleșitor de cazuri, mama este cea care recuperează 
obiecte de la fiică; cu toate astea, mamele poartă rar hainele pe care le iau. 
Femeile cu care lucrez, în vârstă de 50 și 60 de ani, sfârșesc invariabil prin a 
arunca hainele vechi ale fiicelor lor, fără să le fi purtat vreodată. Cred că 
trebuie să evităm astfel de situaţii, când afecțiunea unei mame pentru fiica 
ei devine o povară. Bineînţeles, nu este nimic greșit ca alți membri ai 
familiei să folosească efectiv lucruri de care tu nu mai ai nevoie. Dacă 
locuiești împreună cu familia, îi poţi întreba pe membrii ei înainte de a 
începe să faci ordine: „Aveţi nevoie de ceva ce plănuiați să cumpăraţi?“ 
Dacă, apoi, din întâmplare, dai exact peste ceea ce le trebuie, fă-le obiectul 
cadou. 


Dacă eşti furios din cauza familiei, camera ta ar 


putea fi de vina 


„Chiar dacă fac ordine, familia mea răvășește din nou lucrurile.“ „Soţul 
meu este strângător. Cum îl fac să arunce lucrurile?“ 

Poate fi foarte enervant când familia nu cooperează cu tine în încercarea 
de a obţine căminul „ideal“. Mi s-a întâmplat asta de multe ori în trecut. 
Odată, eram atât de absorbită să fac ordine, încât să-mi deretic numai 
camera mea nu era de-ajuns. A trebuit să mă apuc și de camerele fraţilor 
mei, și de toate spaţiile din casă. Și eram constant frustrată din cauza 
familiei mele dezordonate. Un motiv semnificativ de insatisfacţie era un 
dulap comun de depozitare, aflat în mijlocul casei. După mine, mai mult de 
jumătate din el era ocupat de lucruri nefolosite și inutile. Barele pentru 
haine gemeau de ţinute cu care n-o văzusem pe mama niciodată și de 
costume de-ale tatălui meu care erau, în mod clar, demodate. Cutii de cărţi 
cu benzi desenate ale fratelui meu acopereau podeaua. Așteptam momentul 
potrivit şi-l abordam pe proprietar cu întrebarea: „Nu mai folosești asta, nu- 
i aşa?“ Dar răspunsul era fie „ba da“, fie „o arunc eu“, ceea ce nu făcea 
niciodată. De câte ori mă uitam în dulapul acela oftam și mă lamentam: „De 
ce continuă toată lumea să adune lucruri? Nu văd cât muncesc să țin casa 
ordonată?“ 

Perfect conștientă că eram o anomalie când venea vorba de făcut ordine, 
nu aveam de gând să-i las să mă învingă. Când frustrarea mea a atins limita, 
am decis să adopt tactica pe furiș. Identificam obiectele care nu fuseseră 


folosite de mulţi ani, judecând după design, după cantitatea de praf 
acumulată și după miros. Mutam acele obiecte adânc în spatele dulapului și 
aşteptam să văd ce se întâmpla. Dacă nu le observa nimeni lipsa, le aruncam 
câte unul pe rând, ca și cum aș fi rărit plantele. După trei luni de strategie, 
aruncasem zece saci de gunoi. 

În cele mai multe cazuri, nimeni nu a observat și viaţa a continuat ca de 
obicei. Dar când volumul a atins un anumit nivel, oamenii au început să 
simtă lipsa câtorva obiecte. Când au arătat cu degetul spre mine, am 
reacţionat fără rușine. Tactica mea era să fac pe proasta. 

„Hei, știi cumva unde e jacheta mea?“ „Nt.“ Dacă mă presau mai tare, 
pasul următor era negarea. „Marie, ești sigură că n-ai aruncat-o?“ „Da, sunt 
sigură.“ „Ei, bine, mă întreb unde-o fi, atunci.“ 

Dacă renunțau în acest punct, concluzia mea era că, indiferent ce obiect 
fusese, nu merita păstrat. Dar, dacă nu se lăsau prostiţi, tot nu mă 
nelinișteam. 

„Ştiu că era aici, Marie. L-am văzut cu ochii mei numai acum două luni.“ 

Departe de a-mi cere scuze că le aruncasem lucrurile fără permisiunea 
lor, replicam: 

„L-am aruncat în locul tău, fiindcă nu erai capabil s-o faci singur“. 

Privind retrospectiv, trebuie să recunosc că eram destul de arogantă. 
Odată descoperită, am fost întâmpinată cu un val de reproșuri și proteste și, 
până la urmă, mi s-a interzis să fac ordine oriunde în altă parte, cu excepţia 
camerei mele. Dacă aș putea, aș da timpul înapoi, mi-aș da o palmă 
răsunătoare și m-aș asigura că nici măcar nu m-aș mai gândi la o campanie 
atât de ridicolă. Să arunci lucrurile altor oameni fără permisiunea lor arată o 
tristă lipsă de bun-simţ. Deși aceste tactici furișe dau, în general, rezultate, 
iar lucrurilor aruncate nu li se simte niciodată lipsa, riscul de a pierde 
încrederea familiei atunci când ești prins este mult prea mare. În plus, pur şi 
simplu nu e corect. Dacă vrei ca familia ta să devină mai ordonată, există o 
metodă mult mai ușoară de a obţine asta. 

După ce mi s-a interzis să mai fac ordine în spaţiile altora și n-am mai 
avut unde să mă duc decât în camera mea, m-am uitat cu atenţie în jur și m- 
a izbit un fapt surprinzător. Erau mult mai multe lucruri care trebuiau 
aruncate decât observasem înainte — o cămașă din dulapul meu, pe care nu 
o purtasem niciodată, împreună cu o fustă demodată pe care nu aveam s-o 
mai port, cărți pe rafturi, de care știam că nu mai aveam nevoie. Am fost 
şocată să-mi dau seama că eram vinovată exact de același lucru de care-mi 


acuzasem atât de vehement familia. Nefiind în poziţia de a-i critica pe alţii, 
m-am așezat cu sacii de gunoi pe podea și m-am concentrat să-mi fac ordine 
în spaţiul propriu. 

După vreo două săptămâni, în familia mea a apărut o schimbare. Fratele 
meu, care refuzase, oricât mă plânsesem, să arunce ceva, a început să-și 
sorteze riguros amănunţit lucrurile. Într-o singură zi, a aruncat 200 de cărți. 
Apoi, părinţii și sora mea au început, încet-încet, să-și sorteze și să-și 
arunce hainele și accesoriile. Până la urmă, toată familia mea s-a dovedit 
capabilă să ţină casa mult mai ordonată decât înainte. 

Să muncești discret spre a scăpa de excesul personal de lucruri este, de 
fapt, cea mai bună modalitate de a te confrunta cu o familie care nu face 
ordine. Călcându-ți pe urme, membrii acesteia vor începe și ei să 
îndepărteze lucrurile inutile și să facă ordine, fără că tu să fi deschis măcar 
gura să te plângi. Poate suna greu de crezut, dar, când cineva începe să pună 
ordine, determină o reacţie în lanţ. 

Dereticatul discret în propria-ţi cameră generează o altă schimbare 
interesantă — capacitatea de a tolera un anumit nivel de dezordine al 
membrilor familiei tale. După ce am fost mulțumită de camera mea, n-am 
mai simţit nevoia să arunc lucrurile fraţilor și părinţilor mei. Când 
observam că spaţiile comune, cum ar fi livingul și baia, erau în dezordine, 
le curăţam fără să stau pe gânduri și nici nu mai vorbeam despre asta. Am 
văzut aceeași schimbare manifestându-se și la clienţii mei. 

Dacă ești iritat că familia ta este dezordonată, te îndemn să-ți verifici 
propriul spaţiu, în special cel de depozitare. Vei găsi, inevitabil, lucruri care 
trebuie aruncate. Nevoia de a atrage atenţia că altcineva nu face ordine este, 
de obicei, un semn că neglijezi să ai grijă de propriul spaţiu. De aceea, 
trebuie să începi prin a arunca numai lucrurile tale. Poţi lăsa la urmă spaţiile 
comune. Primul pas este acela de a te confrunta cu lucrurile tale. 


Ceea ce nu-ţi trebuie ţie nu-i trebuie nici familiei 


tale 


Sora mea e cu trei ani mai mică decât mine. Tăcută și puţin timidă, preferă 
să stea în casă și să deseneze sau să citească în liniște, în loc să iasă afară și 
să socializeze. Fără îndoială, ea a suferit cel mai mult de pe urma 
cercetărilor mele în domeniul ordinii, servindu-mi drept victimă credulă. 
Până am devenit studentă, preocuparea mea a fost aruncatul, dar au existat 
întotdeauna lucruri de care mi-a venit greu să mă despart, cum ar fi un 


tricou care chiar îmi plăcea, dar cumva nu arăta bine. Incapabilă să renunţ la 
el, îl probam în mod repetat stând în faţa oglinzii, dar, în cele din urmă, 
eram nevoită să admit că pur și simplu nu mi se potrivea. Dacă era nou-nouţ 
sau cadou din partea părinţilor, gândul de a-l arunca mă făcea să mă simt 
foarte vinovată. 

În astfel de momente, sora mea se afla la îndemână. Metoda „un cadou 
pentru sora mea“ era perfectă pentru a scăpa de astfel de obiecte. Când spun 
„cadou“ nu înseamnă că îl împachetam ca pe un dar, departe de așa ceva. 
Cu haina pe care n-o doream în mână, dădeam buzna în camera surorii mele 
care stătea întinsă în pat, citind mulțumită. Luându-i cartea din mână, îi 
spuneam: „Îţi place tricoul ăsta? Ţi-l dau, dacă vrei“. Văzându-i expresia 
confuză, pregăteam lovitura finală: „E nou-nouţ și foarte drăguţ. Dar, dacă 
n-ai nevoie de el, o să trebuiască să-l arunc. Eşti de acord?“ Săraca mea 
soră, cu fire domoală, nu avea altă soluţie decât să spună: „Atunci, cred c- 
am să-l iau“. 

Asta se întâmpla atât de des încât sora mea, care făcea foarte rar 
cumpărături, avea un dulap care dădea pe dinafară. Deși purta unele haine 
pe care i le dădeam, existau multe altele pe care le îmbrăcase o dată sau 
deloc. Cu toate astea, am continuat să-i dau „cadouri“. La urma urmei, erau 
haine bune și am crezut că s-ar bucura să aibă mai multe. Mi-am dat seama 
cât de mult greșisem, numai după ce mi-am început afacerea de consultanță 
și am întâlnit o clientă pe care o voi numi K. 

K. avea 20 de ani, lucra pentru o companie de cosmetice și locuia cu 
familia ei. În timp ce îi sortam hainele, am început să observ ceva ciudat 
legat de alegerile pe care le făcea. În ciuda faptului că avea haine cât să 
umple un dulap de dimensiuni medii, numărul de piese pe care se hotărâse 
să le păstreze părea nenatural de mic. Răspunsul ei la întrebarea „îţi 
transmite bucurie?“ era, aproape întotdeauna, „Nu“. După ce îi mulțumeam 
fiecărei piese pentru că își făcuse datoria, i-o înmânam ei s-o arunce. N-am 
putut să nu observ expresia de ușurare de pe faţa ei ori de câte ori punea o 
haină în sac. Examinând colecţia mai îndeaproape, am văzut că lucrurile pe 
care alegea să le păstreze erau mai mult haine de zi cu zi, cum ar fi tricouri, 
iar cele pe care le arunca aveau un stil complet diferit — fuste strâmte și 
topuri decoltate. Când am întrebat-o despre ele, mi-a spus: „Sora mea mai 
mare mi le-a dat“. Când toate hainele au fost sortate și tânăra a făcut 
alegerea finală, a murmurat: „Uită-te aici. Fram înconjurată de toate 
lucrurile astea, care nici măcar nu-mi plăceau“. Hainele purtate de sora ei îi 


ocupau o treime din dulap, dar aproape niciuna nu-i dăduse acel important 
fior de bucurie. Deși le purtase fiindcă i le dăduse sora ei, nu îi plăcuseră 
niciodată. 

Mie asta mi se pare tragic. Şi nu e un caz izolat. În munca mea, am 
observat că volumul de haine aruncat de surorile mai mici este mai mare 
decât cel aruncat de surorile mai mari, un fenomen legat sigur de situaţia în 
care copiii mai mici sunt obișnuiți să poarte haine căpătate. Există două 
motive pentru care surorile tinere tind să colecţioneze haine care nu le plac. 
Unul este că e greu să arunci ceva primit din familie. Al doilea este că ele 
nu știu exact ce le place, ceea ce le îngreunează decizia de a arunca. Pentru 
că primesc atâtea haine de la alții, nu au nevoie să cumpere și, în 
consecinţă, au mai puţine ocazii să-și dezvolte intuiţia a ceea ce le aduce 
bucurie. 

Nu mă înțelege greșit. Să dai lucruri de care nu te folosești altora care au 
nevoie de ele este o idee excelentă. Nu numai că este economic, dar poate fi 
și o sursă de mare satisfacție să vezi că cineva apropiat se bucură de aceste 
obiecte și le prețuiește. Dar asta nu este același lucru cu a da obiecte 
familiei tale cu forţa, numai pentru că nu ești în stare să scapi de ele. 
Indiferent că victima este o soră, un părinte sau un copil, acest obicei ar 
trebui interzis. Deși sora mea nu s-a plâns niciodată, sunt sigură că avea 
îndoieli când accepta hainele mele purtate. Practic, transferam pur și simplu 
vina mea de a nu putea să le arunc asupra ei. Privind retrospectiv, mi se pare 
destul de rușinos. 

Dacă vrei să dai ceva, nu forţa oamenii să primească necondiţionat și nu 
îi presa făcându-i să se simtă vinovaţi. Află dinainte ce le place și, dacă 
găsești un lucru care se potrivește acelor criterii, atunci și numai atunci ar 
trebui să le arăţi obiectul. Poţi să-l oferi și în condiţiile în care ar fi dispuși 
să plătească pentru el. Trebuie să le arătăm celorlalți consideraţie, ajutându- 
i să evite povara de a avea mai mult decât au nevoie sau decât le face 
plăcere. 


A face ordine este un dialog cu sine 


„KonMari, ţi-ar plăcea să stai sub o cascadă?“ 

Am primit această invitaţie de la o clientă, o femeie fermecătoare, care, la 
74 de ani, era încă un manager activ și o schioare și o excursionistă înrăită. 
Practica meditaţia sub apă curgătoare de mai bine de un deceniu și părea să- 
i placă mult. 


Spunea adesea „mă duc la o cascadă“ de parcă ar fi mers la spa. Ca 
urmare, locul la care m-a dus nu era unul pentru începători într-un tur 
introductiv. Părăsindu-ne cabanele la șase dimineaţa, am urcat o cărare de 
munte, am sărit peste garduri, am traversat un râu în care apa ne ajungea 
până la genunchi până am ajuns la o cascadă izolată. 

Dar n-am abordat acest subiect ca să prezint această bizară metodă de 
recreere. Mai degrabă, am aflat că există o mare asemănare între a medita 
sub o cascadă și a face ordine. Când stai sub o cascadă, singurul sunet 
audibil este vuietul apei. 

În timp ce apa îţi biciuie corpul, senzaţia de durere dispare ṣi cea de 
amorţire îi ia locul. Apoi, o senzaţie de căldură te învăluie dinăuntru spre 
exterior și intri într-o transă meditativă. Deși nu încercasem niciodată 
înainte această formă de meditaţie, senzaţia pe care mi-o dădea îmi era 
extrem de familiară. Semăna foarte mult cu ceea ce simt atunci când fac 
ordine. Nefiind tocmai o stare meditativă, sunt dăți când fac curat și pot 
intra, discret, în legătură profundă cu mine însămi. Munca de a analiza 
fiecare obiect pe care-l deţin pentru a vedea dacă-mi aduce bucurie este ca 
și cum aș conversa cu mine însămi prin intermediul lucrurilor mele. 

Din acest motiv, este necesar să creezi un spaţiu liniștit în care să 
evaluezi lucrurile din viaţa ta. În mod ideal, n-ar trebui nici măcar să asculți 
muzică. Câteodată, aud recomandări de a face ordine în ritmul unei melodii 
care te prinde, dar, personal, nu încurajez asta. Mi se pare că zgomotul face 
mai greu de auzit dialogul interior dintre proprietar și lucrurile lui. Să 
asculți televizorul este, desigur, în afara discuţiei. Dacă ai nevoie de un 
zgomot de fond care să te relaxeze, alege muzică ambientală fără versuri 
sau melodii bine definite. Dacă vrei să dai mai multă energie muncii tale, 
captează mai degrabă puterea atmosferei din camera ta decât să te bazezi pe 
muzică. 

Cel mai bun moment de a începe este dimineața devreme. Aerul proaspăt 
din zori îți păstrează mintea clară și discernământul ascuţit. Din acest motiv, 
în majoritate, lecţiile mele încep dimineaţa. Cea mai matinală lecţie pe care 
am ţinut-o vreodată a început la 6:30 a.m., și am reușit să facem curăţenie 
de două ori mai repede decât de obicei. Senzaţia de limpezime, de 
revigorare pe care o simţi după ce ai stat sub cascadă poate crea 
dependenţă. La fel, după ce ai terminat să-ţi pui spaţiul în ordine, vei fi 
copleșit de nevoia de a o face din nou. Şi, spre deosebire de meditaţia sub 
cascadă, nu trebuie să călătorești pe distanţe lungi și terenuri accidentate ca 


s-o obţii. Poţi să te bucuri de același efect în propria casă. Asta e ceva foarte 
special, nu crezi? 


Ce să faci când nu poți să arunci ceva 


Criteriul meu în decizia de a păstra un obiect este acela că ar trebui să 
simțim un fior de bucurie la atingerea lui. Dar e în natura umană să se 
opună la a arunca un lucru, chiar dacă știm că ar trebui. Obiectele pe care 
nu le putem arunca, chiar dacă nu ne aduc bucurie, sunt o problemă reală. 

Judecata omenească poate fi împărţită în două tipuri: intuitivă și 
raţională. Când vine vorba de a selecta ca să aruncăm, judecata raţională 
este cea care ne face probleme. Deși, intuitiv, știm că un obiect nu ne atrage, 
rațiunea ne ridică tot felul de argumente pentru a nu-l arunca, cum ar fi 
„poate o să am nevoie de el mai târziu“ sau „e o risipă să-l arunc“. Aceste 
gânduri ni se învârt în minte făcând renunţarea imposibilă. 

Nu pretind că e greșit să eziţi. Incapacitatea de a decide arată un grad de 
ataşament de obiectul respectiv. Şi nu toate deciziile nu pot fi luate doar pe 
bază de intuiție. Dar tocmai de aceea trebuie să evaluăm fiecare obiect cu 
grijă și să nu ne lăsăm distrași de gândul că am fi risipitori. 

Când dai peste ceva la care ţi-e greu să renunti, gândește-te cu atenţie, în 
primul rând, de ce ai acel obiect. Când l-ai achiziționat și ce a însemnat 
atunci pentru tine? Reevaluează rolul pe care-l are în viaţa ta. Dacă, de 
exemplu, ai haine pe care le-ai cumpărat, dar nu le-ai purtat niciodată, 
examinează-le pe rând. Dacă ai cumpărat pentru că ți s-a părut că arătau 
grozav în magazin, atunci și-au îndeplinit misiunea de a-ţi da un fior. 
Atunci, de ce nu le-ai purtat niciodată? Oare pentru că ţi-ai dat seama că nu 
ți se potrivesc când le-ai probat acasă? Dacă-i așa și dacă nu mai cumperi 
haine în același stil și de aceeași culoare, înseamnă că au îndeplinit o altă 
funcţie importantă, și anume te-au învăţat ce nu ţi se potrivește. De fapt, 
acele piese de îmbrăcăminte și-au jucat deja rolul în viaţa ta și ești liber să 
spui „mulțumesc că mi-aţi adus bucurie când v-am cumpărat“ sau 
„mulţumesc că m-ati învăţat ce nu mi se potrivește“ și să renunţi la ele. 

Fiecare obiect are un rol diferit. Nu toate hainele au venit la tine ca să fie 
purtate până se jerpelesc. Așa e și cu oamenii. Nu fiecare individ pe care îl 
întâlnești va deveni un prieten apropiat sau un iubit. Cu unii te vei înţelege 
greu sau îţi va fi imposibil să-i simpatizezi. Dar și aceștia te vor învăţa o 
lecţie prețioasă despre persoanele pe care le placi, așa încât le vei aprecia și 
mai mult. 


Când dai peste ceva ce nu poţi arunca, gândește-te cu atenţie la locul 
adevărat pe care îl are în viața ta. Vei fi uimit câte dintre lucrurile pe care le 
posezi și-au îndeplinit deja rolul. Recunoscându-le contribuţia și renunțând 
cu gratitudine la ele, vei putea cu adevărat să-ţi pui lucrurile pe care le ai și 
viața în ordine. La sfârșit, toate acele rămase vor fi lucruri pe care le 
prețuiești realmente. 

Ca să păstrezi chiar lucrurile care sunt importante pentru tine, trebuie să 
le arunci întâi pe cele care au supravieţuit misiunii lor. Să arunci ceea ce nu- 
ți mai trebuie nu înseamnă nici risipă și nu e nici rușinos. Poţi spune cinstit 
că prețuiești un lucru atât de adânc îngropat într-un dulap sau într-un sertar, 
încât ai uitat de existenţa lui? Dacă obiectele ar avea sentimente, ele sigur 
n-ar fi fericite. Eliberează-le din închisoarea în care le-ai alungat. Ajută-le 
să plece de pe acea insulă părăsită unde le-ai exilat. Lasă-le să plece cu 
recunoștință. Şi tu, și lucrurile tale vă veţi simţi liberi și revigoraţi când vei 
fi terminat de făcut ordine. 


Capitolul al III-lea 
Cum să faci ordine pe categorii 
Succesiunea în care trebuie să faci ordine 


Urmează categoriile în ordinea corectă 
Ușa se deschide cu un clic și o femeie privește afară ușor neliniștită: „B- 
bună ziua“. 

Clienţii mei sunt întotdeauna puţin încordaţi când le vizitez casele pentru 
prima oară. Pentru că m-au întâlnit deja de câteva ori, această încordare 
izvorăște nu din timiditate, ci mai mult din nevoia de a-și aduna puterile 
pentru o mare provocare. 

„Chiar credeţi că e posibil să-mi deretic casa? Nu e loc nici să pui 
piciorul aici.“ 

„Nu văd cum aș putea să fac ordine într-un timp atât de scurt.“ 

„Ai spus că niciunul dintre clienţii tăi nu a suferit o recădere. Dar dacă eu 
o să fiu primul?“ 

Această nervozitate este aproape palpabilă, dar știu, fără nicio îndoială, 
că fiecare dintre ei se va descurca. Chiar și aceia care sunt leneși sau 
dezordonaţi din fire, chiar și oamenii care provin din generaţii de îngălați 
sau care sunt excesiv de ocupați pot învăţa să facă ordine cum trebuie dacă 
urmează metoda KonMari. 

Să-ţi spun un secret. Să-ţi pui casa în ordine este amuzant! Când evaluezi 
ce simţi faţă de lucrurile tale, identificându-le pe cele care și-au îndeplinit 
rolul, exprimându-ţi mulțumirea și luându-ţi adio de la ele, îți examinezi eul 
profund, un rit de trecere spre o viaţă nouă. Unitatea de măsură după care 
judeci este atracţia intuitivă, așa că nu e nevoie de teorii complexe sau de 
date numerice. Tot ce trebuie să faci este să urmezi succesiunea corectă. 
Aşa că înarmează-te cu mulţi saci și pregătește-te de distracţie. 

Începe cu hainele, apoi treci la cărți, hârtii, obiectele diverse (komono) şi, 
în cele din urmă, la lucrurile cu valoare sentimentală. Dacă reduci ceea ce 
posezi în această ordine, munca ta va progresa cu o ușurință surprinzătoare. 
Începând cu lucrurile ușoare și lăsându-le pe cele grele la sfârșit, îţi vei 


perfecționa progresiv capacitatea de a lua decizii astfel încât, la sfârșit, totul 
va părea simplu. 

Pentru prima categorie — hainele —, recomand împărțirea obiectelor în 
următoarele subcategorii, pentru creșterea eficienţei: 

e topuri (cămăși, pulovere etc.); 

e haine pentru partea de jos a corpului (pantaloni, fuste etc.); 

e haine care se agaţă (jachete, paltoane, costume etc.); 

e sosete; 

e lenjerie; 

e poşete etc.; 

e accesorii (eșarfe, curele, pălării etc.); 

e haine pentru evenimente speciale (costume de baie, uniforme); 
e pantofi. 

Şi da, includ poşetele și pantofii la îmbrăcăminte. 

De ce e asta cea mai bună succesiune? Nu sunt sigură de motiv, dar, pe 
baza experienţei căpătate dedicându-mi jumătate din viaţă ordinii, pot să-ţi 
spun sigur că funcţionează! Crede-mă! Dacă urmezi această succesiune, o 
să lucrezi cu viteză și vei obține rezultate vizibile surprinzător de repede. 
Mai mult, pentru că vei păstra numai lucrurile care îţi plac cu adevărat, 
energia și bucuria ta vor crește. Poate vei fi obosit fizic, dar te vei simţi atât 
de bine că scapi de lucrurile inutile, încât îţi va fi greu să te oprești. 

În orice caz, cel mai important punct este să decizi ce păstrezi. Ce lucruri 
îți vor aduce bucurie dacă le vei păstra ca parte din viaţa ta? Alege-le ca și 
cum ai indentifica lucrurile care-ţi plac într-o vitrină din magazinul tău 
preferat. Odată ce ai înţeles bazele, adună-ţi toate hainele într-o grămadă, 
ia-le în mână rând pe rând și întreabă-te în șoaptă: „Îmi transmite bucurie?“ 
Propriul festival al ordinii a început. 


Imbracămintea 


Aşază pe podea fiecare piesă de îmbrăcăminte din casă 

Primul pas este să verifici fiecare șifonier, dulap și sertar din casă şi să-ți 
aduci toate hainele la un loc. Nu lăsa niciun șifonier sau sertar nedeschis. 
Asigură-te că ai strâns și ultima piesă de îmbrăcăminte. Când clienţii mei 
sunt siguri că au terminat, le pun întotdeauna întrebarea asta: „Eşti sigur că 
nu a mai rămas nicio singură piesă de îmbrăcăminte în toată casa?“ Apoi 
adaug: „Poţi să uiţi de orice haine mai găsești după asta. Vor merge automat 
în grămada de aruncat“. Îi anunţ că sunt foarte serioasă. N-am de gând să-i 


las să păstreze nimic găsit după ce s-a făcut sortarea. Răspunsul este de 
obicei: „Ah, stai, cred că e posibil să mai fie ceva în șifonierul soţului meu“. 
Sau: „Ah, s-ar putea să fi agăţat ceva în hol“. Urmează o ultimă tură prin 
casă și câteva obiecte în plus adăugate la grămadă. 

Acest ultimatum sună puţin ca sistemul de plată al facturilor la bancomat, 
dar atunci când clienţii mei știu că există un deadline ferm, își scormonesc 
încă o dată memoria pentru că nu vor să piardă haine fără să fi avut şansa să 
decidă în privința lor. Deși rareori trebuie să-mi pun în aplicare 
amenințarea, dacă cineva nu-și amintește de un obiect în acel moment 
înseamnă că acela nu-i inspiră un sentiment de bucurie și, de aceea, sunt 
nemiloasă. Singura excepţie sunt hainele care se află, întâmplător, la spălat. 

Când toate hainele au fost adunate, numai grămada de topuri ajunge până 
la genunchi. Termenul „topuri“ include haine pentru fiecare sezon, de la 
tricouri și bluze până la pulovere tricotate. Numărul mediu de piese din 
această grămadă iniţială este în jur de 160. 

Confruntaţi cu întâiul lor obstacol în procesul de a face ordine, cei mai 
mulţi oameni sunt copleșiți de volumul total al lucrurilor. În acest punct, de 
obicei eu spun: „Hai să începem cu hainele extrasezon“. Am un motiv 
pentru alegerea hainelor care nu sunt de sezon în prima lor incursiune în 
această gală a ordinii. Este cea mai ușoară categorie pentru ca un om să se 
racordeze la intuiţia a ceea ce-l face să se simtă bine. 

Dacă încep cu haine pe care le folosesc în prezent, clienţii sunt mai 
înclinați să gândească: „Nu-mi inspiră bucurie, dar tocmai l-am purtat ieri“. 
Sau: „Dacă n-o să mai am haine de purtat, cum mă descurc?“ Asta face mai 
dificilă luarea unei decizii. Pentru că hainele extrasezon nu sunt necesare 
imediat, este mult mai bine să aplici criteriul simplu al bucuriei produse. 
Există o întrebare pe care o recomand când sortezi haine extrasezon: „Vreau 
să văd din nou ţinuta asta când va veni sezonul ei?“ Sau ca să reformulez: 
„Aş dori să port asta imediat, dacă temperatura s-ar schimba brusc?“ 

„Vreau s-o văd din nou? Păi... nu neapărat.“ Dacă simţi așa, arunc-o. Şi, 
dacă ai multe de aruncat din sezonul trecut, nu uita să-ți exprimi 
recunoștinţa. Ţi-ar putea fi teamă că n-o să-ți mai rămână haine de purtat 
dacă folosești acest standard. Dar nu-ţi face griji. Ar putea părea că ai 
aruncat o grămadă, însă, atât timp cât alegi hainele care-ţi fac plăcere, vei 
avea cantitatea necesară. 

Odată ce ţi-ai dezvoltat flerul de a alege, poţi trece la fiecare subcategorie 
din hainele de sezon. Cele mai importante puncte pe care trebuie să ţi le 


amintești sunt acestea: asigură-te că ai adunat toate piesele de îmbrăcăminte 
din casă și că le-ai luat pe fiecare în mână. 


Hainele de casa 


Retrogradarea la haine de casă este „tabu“ 


Pare o risipă să arunci un lucru perfect utilizabil, mai ales în cazul în care l- 
ai cumpărat tu. În aceste situaţii, clienţii mă întreabă dacă pot păstra ceva ce 
știu că nu vor purta afară, dar pot să-l folosească în casă. Dacă aș spune 
„da“, grămada de haine de casă ar crește continuu, iar volumul nu s-ar 
diminua deloc. 

Acestea fiind zise, trebuie să recunosc că eu însămi am făcut cândva 
același lucru cu hainele pe care știam că n-am să le port afară. Existau 
grămezi de jachete, bluze demodate, rochii care nu-mi veneau sau pe care, 
pur și simplu, nu le purtam niciodată și n-a trecut mult până când mi-am 
făcut obiceiul de a retrograda aceste veșminte la haine de casă, în loc să le 
arunc. Totuși, în nouă situaţii din zece, nu le-am purtat niciodată. 

Am descoperit curând că mulţi dintre clienții mei aveau „haine de casă“, 
în stare de „somnolență“. Când i-am întrebat de ce nu le poartă, 
răspunsurile au fost revelatoare: „Nu mă pot relaxa în ele“. Sau: „Pare o 
risipă să le port în casă, când erau pentru afară“. Ori: „Nu-mi plac“ etc. Cu 
alte cuvinte, acești „proscriși“ nu sunt, de fapt, veșminte de casă. Numirea 
lor astfel nu face decât să amâne aruncarea, pentru că nu inspiră nicio 
bucurie. Există magazine dedicate hainelor de purtat în casă, iar designul, 
materialul și croiala corespund scopului relaxării. Evident, este un gen 
complet diferit față de piesele de îmbrăcăminte pe care le purtăm în afara 
casei. 'Tricourile de bumbac sunt, probabil, singurul tip de haine de zi cu zi 
care poate fi refolosit în această categorie. 

Din punctul meu de vedere, nu e bine să păstrăm haine care nu ne plac 
pentru a ne relaxa în casă. Timpul petrecut acasă este și el o parte prețioasă 
a vieţii. Valoarea lui nu trebuie să se schimbe doar pentru că nu ne vede 
nimeni. Așa că, începând de azi, întrerupe obiceiul de a retrograda hainele 
care nu-ţi plac la categoria de casă. Adevărata risipă este nu să arunci 
hainele care nu-ţi plac, ci să le porţi în ciuda faptului că te străduiești să-ţi 
creezi spaţiul ideal pentru stilul tău ideal de viaţă. Tocmai pentru că nu te 
vede nimeni, este mult mai important să-ți consolidezi o imagine pozitivă 
de sine, purtând haine care îţi plac. 


Același lucru este valabil și în cazul pijamalelor. Dacă ești femeie, dormi 
în ceva feminin sau elegant. Cel mai rău lucru pe care poţi să-l faci este să 
dormi într-un costum șleampăt de sport. Mi s-a întâmplat să întâlnesc 
oameni care se îmbracă așa tot timpul, indiferent că sunt treji sau dorm. 
Dacă pantalonii de sport sunt ţinuta ta zilnică, o să sfârșești prin a arăta ca și 
cum îţi sunt o a doua piele, ceea ce nu-i foarte atrăgător. Ceea ce porți în 
casă chiar îţi influenţează imaginea de sine. 


Depozitarea hainelor 


Împătureşte-le corect şi rezolvă problemele de depozitare 


După procesul de selecţie, clienţii mei rămân, de obicei, cam cu o treime 
spre o pătrime din hainele pe care le aveau la început. Pentru că piesele de 
îmbrăcăminte pe care vor să le păstreze sunt încă îngrămădite pe podea, e 
timpul să le depoziteze. Înainte să continui cu această etapă, dă-mi voie să- 
ți spun o poveste. 

Am avut odată o clientă cu o problemă pe care n-o puteam înțelege. O 
casnică în jur de 50 de ani mi-a spus, în timpul interviului iniţial, că nu avea 
destule dulapuri în casă pentru toate hainele. Din planul etajului însă, se 
vedea clar că dispunea nu doar de două dulapuri mari numai pentru ea, ci și 
că dulapurile erau de 1,5 ori mai mari decât cele obișnuite. Deși acest spațiu 
ar fi trebuit să fie suficient, avea și un stand de haine cu trei bare plin. 

Uimită, am estimat în mare că avea o garderobă de mai mult de 2 000 de 
ținute. Numai după ce i-am vizitat casa am înţeles. Când a deschis dulapul 
de lungimea peretelui, am rămas cu gura căscată. Parcă m-aș fi uitat la 
cuierele pline de la curățătorie. Pe umerașe atârnau ordonat nu numai haine 
și fuste, ci și tricouri, pulovere, genţi și chiar lenjerie intimă. Clienta mea a 
început să-mi dea imediat explicaţii legate de colecţia ei de umerașe. 

„Acest tip este făcut special pentru tricotaje, ca să nu alunece. Şi acestea 
sunt făcute manual. Le-am cumpărat din Germania.“ După ce mi-a ţinut o 
lecţie de cinci minute, s-a întors radioasă spre mine și a spus: „Hainele nu 
se șifonează dacă le ţii atârnate. Şi rezistă mai mult, nu?“ 

După ce i-am mai pus întrebări, am descoperit că nu-și împăturea nicio 
haină. 

Există două metode pentru depozitarea hainelor: să le pui pe umerașe și 
să le agăţi pe o bară; să le împăturești și să le așezi în sertare. Înţeleg de ce 
oamenii pot fi înclinați să-și atârne hainele. Pare mult mai puţină muncă. 
Totuși, recomand călduros împăturirea ca metodă principală de depozitare. 


Dar e o corvoadă să împăturești hainele și să le pui în sertare. E mult mai 
simplu să le arunci pe un umeraș și să le bagi într-un șifonier. Dacă așa 
gândești, înseamnă că n-ai descoperit încă adevăratul efect al împăturitului. 
Atâmatul nu poate concura cu împăturitul când vine vorba de a economisi 
spaţiu. Deși depinde într-o măsură de grosimea hainelor în cauză, poți pune 
20 până la 40 de bucăţi împăturite în același spaţiu în care poţi atârna numai 
10. Clienta prezentată anterior avea numai ceva mai multe haine decât 
media. Dacă le-ar fi împăturit, i-ar fi încăput fără nicio problemă în spaţiul 
de depozitare. Împăturindu-ţi ordonat hainele, poţi rezolva aproape orice 
problemă de depozitare. 

Dar acesta nu e singurul efect al împăturitului. Adevăratul beneficiu este 
că trebuie să iei în mână fiecare piesă de îmbrăcăminte. În timp ce-ţi treci 
mâinile peste haină, îi transmiţi energia ta. Cuvântul japonez pentru 
vindecare este te-ate care, literal, înseamnă „a-ţi aplica mâinile“. Termenul 
a luat naștere înainte de medicina modernă, când oamenii credeau că a pune 
mâna pe o rană aducea vindecarea. Știm că atingerea fizică blândă a unui 
părinte, cum ar fi ţinutul de mână, mângâiatul unui copil pe cap, și 
îmbrăţișarea au efect liniștitor asupra copilului. La fel, un masaj ferm, dar 
blând, făcut de mâini omenești, ajută mult mai mult la relaxarea mușchilor 
încordaţi decât să fii zguduit de un aparat. Energia care se scurge din mâna 
unei persoane în pielea noastră pare să vindece atât trupul, cât și sufletul. 

Acest lucru este valabil și pentru haine. Când le luăm în mâini și le 
împăturim cu grijă, cred că transmitem energie, ceea ce are un efect pozitiv 
asupra lor. 

Împăturitul corect întinde haina și îndreaptă cutele, făcând materialul mai 
rezistent și mai vibrant. Hainele care au fost împăturite cu grijă au o 
elasticitate și o strălucire care se văd imediat, distingându-le cu claritate de 
cele care au fost aruncate la întâmplare într-un sertar. Actul de a împături 
înseamnă mult mai mult decât a face hainele compacte pentru depozitat. 
Este un act de grijă, o expresie a plăcerii și aprecierii pentru felul în care 
acestea îți sprijină modul de viață. De aceea, când împăturim, trebuie s-o 
facem cu toată inima, mulțumindu-le hainelor pentru că ne protejează 
trupul. 

În plus, a le împături după ce au fost spălate și uscate este o ocazie să le 
observi în cel mai mic detaliu. De exemplu, ţi-ar putea sări în ochi locuri în 
care materialul s-a destrămat sau să observi că o anumită piesă de 
îmbrăcăminte s-a uzat. Împăturitul este, cu adevărat, o formă de dialog cu 


garderoba ta. Hainele tradiţionale japoneze — chimonoul și yukata — au 
fost împăturite întotdeauna în unghiuri drepte ca să încapă perfect în sertare 
făcute după dimensiunile lor uniforme. Nu cred că există vreo altă cultură în 
lume în care spaţiile de depozitare și îmbrăcămintea să se potrivească atât 
de precis. Poporul japonez a înţeles cu repeziciune plăcerea pe care o poate 
da împăturitul hainelor, de parcă ar fi fost programat genetic pentru această 
sarcină. 


Cum să împâtureşti 


Cel mai bun mod de a împături pentru un aspect perfect 


Hainele sunt spălate și gata să fie puse la loc, dar acesta este punctul în care 
mulți oameni se împotmolesc. Împăturitul pare o muncă în plus, mai ales că 
oricum hainele vor fi purtate din nou în curând. Mulţi oameni nu se 
deranjează să facă asta și, curând, au un teanc de haine pe podea. Apoi, cad 
în obiceiul zilnic de a alege ceva de purtat din grămadă, în timp ce 
mormanul continuă să crească, împrăștiindu-se până la urmă și luând în 
stăpânire toată camera. 

Dacă te regăsești în descriere, nu-ţi face griji. Niciunul dintre clienţii mei 
nu știa cum să împăturească hainele corect înainte să înceapă lecţiile cu 
mine. De fapt, câţiva dintre ei au declarat că nu le împăturesc niciodată, din 
principiu. Am deschis dulapuri în care hainele arătau de parcă fuseseră 
împachetate în saci vidaţi și am văzut sertare pline cu haine înfășurate și 
răsucite ca tăieţeii. Ai fi crezut că niciunul dintre clienții mei nu auzise 
vreodată cuvântul „a împături“. Dar, după ce au terminat cursul meu, toţi, 
fără excepţie, mi-au declarat: „Împăturitul e distractiv!“ 

Una dintre clientele mele, o tânără în jur de 20 de ani, ura atât de mult să 
împăturească hainele, încât venea mama și făcea asta în locul ei. În timpul 
cursului a început însă să adore asta și a învăţat-o chiar și pe mamă cum să 
împăturească hainele corect. Odată ce vei stăpâni tehnica, îţi va plăcea s-o 
faci în fiecare zi și vei găsi că este o îndemânare folositoare pentru tot restul 
vieţii tale. De fapt, să treci prin viaţă fără să știi cum să împăturești este o 
pierdere uriașă. 

Primul pas este să vizualizezi cum va arăta sertarul tău când vei termina. 
Scopul ar trebui să fie să organizezi conţinutul așa încât să vezi unde se află 
orice obiect dintr-o privire, aşa cum vezi cotoarele cărţilor din bibliotecă. 
Secretul este să depozitezi lucrurile mai degrabă vertical decât orizontal. 
Unii oameni copiază felul în care sunt expuse hainele în magazin, 


împăturind fiecare piesă sub forma unui pătrat mare și așezându-le apoi 
unele peste altele, în straturi. Asta e minunat pentru vânzările temporare din 
magazine, dar nu e ceea ce ne-am dori acasă, unde relaţia noastră cu aceste 
haine este una pe termen lung. 

Pentru a le depozita pe verticală, hainele trebuie să fie compacte, ceea ce 
înseamnă mai multe îndoituri. Unii oameni cred că mai multe îndoituri 
înseamnă mai multe cute, dar nu este cazul. Nu numărul îndoiturilor creează 
cutele, ci, mai degrabă, presiunea aplicată. Chiar și cele împăturite ușor se 
pot șifona dacă sunt depozitate într-un teanc, pentru că greutatea hainelor 
acţionează ca o presă. Gândește-te la diferența dintre a împături o foaie de 
hârtie în comparaţie cu 100 deodată. Este mult mai greu să obţii o cută bine 
definită când îndoi un teanc întreg de hârtii în același timp. 

După ce ai o imagine despre cum vor arăta sertarele tale, poţi începe să 
împăturești. Scopul este să împăturești fiecare piesă într-un dreptunghi 
simplu, neted. Întâi, împăturește marginile pe lungime în interiorul hainei, 
apoi bagă mânecile înăuntru ca să formeze un dreptunghi. Nu contează cum 
îndoi mânecile. Apoi, ia un capăt al dreptunghiului și îndoaie-l spre capătul 
celălalt. După aceea, împăturește din nou în jumătăţi sau în trei. Numărul de 
împăturiri trebuie adaptat astfel încât, atunci când haina stă la margine, să 
corespundă înălțimii sertarului. Acesta este principiul de bază. Dacă observi 
că rezultatul final are forma corectă, dar este prea ușor și prea moale ca să 
stea vertical, acesta este un semn că felul în care ai împăturit nu se 
potrivește cu tipul de îmbrăcăminte. Fiecare piesă are cel mai bun punct de 
contact — unde se simte exact cum trebuie, un fel de împăturire care i se 
potrivește cel mai bine. Acesta diferă în funcţie de tipul de material și de 
mărimea hainei; de aceea, vei fi nevoit să adaptezi metoda până descoperi 
ce funcţionează. Nu este greu. Ajustând înălțimea când împăturești astfel 
încât să stea cum trebuie, vei descoperi cel mai bun punct de contact 
surprinzător de ușor. 

Activitatea merge şi mai ușor dacă împăturești materialul subțire și moale 
mai strâns, reducând din lățime și înălțime, iar materialul gros și pufos, mai 
puţin. Dacă una dintre marginile piesei de îmbrăcăminte este mai groasă 
decât cealaltă, este util să ţii capătul mai subţire în mână atunci când 
împăturești. Nu există nimic mai satisfăcător decât să găsești „cel mai bun 
punct de contact“. Haina își păstrează forma când este așezată vertical și se 
simte exact cum trebuie când o ţii în mână. E ca un moment revelator: Deci 
așa ai vrut dintotdeauna să fii împăturită! — un moment special în care 


mintea ta și haina se conectează. Imi place cum se luminează feţele 
clienților mei în acea clipă. 


Aranjarea hainelor 


Secretul „energizării“ garderobei tale 


E un sentiment grozav să deschizi dulapul și să vezi hainele care îţi plac 
aranjate ordonat pe umerașe. Dar dulapurile clienților mei sunt adesea atât 
de vraiște încât îți trebuie curaj să le deschizi și, odată deschise, este 
imposibil să găsești ceva în ele. 

Există două cauze posibile: prima este că dulapul e pur și simplu prea 
plin. Una dintre clientele mele îngrămădise atâtea haine acolo, încât a durat 
trei minunte întregi să extragă una singură. Umerașele erau atât de 
apropiate, încât atunci când, după multe gemete și smulgeri, a reușit în 
sfârșit să scoată o singură piesă, hainele din ambele părți au sărit în afară ca 
feliile de pâine dintr-un toaster. Am înțeles de ce nu mai folosise dulapul 
acela de câţiva ani. Acesta este un exemplu extrem, dar e adevărat că cei 
mai mulți oameni depozitează mai mult decât necesar în dulapurile lor. 
Acesta este unul dintre motivele pentru care recomand să împăturești toate 
hainele care permit asta. 

Desigur că unele haine pot fi depozitate mai bine pe umerașe. Acestea 
sunt paltoane, costume, jachete, fuste și rochii. Standardul meu este: atârnă 
toate hainele care ar arăta mai „fericite“ agăţate, cum ar fi cele din materiale 
vaporoase care flutură în bătaia vântului sau cele cu croieli complexe, care 
protestează la împăturire. Pe acestea ar trebui să le atârnăm cu plăcere. 

Cealaltă cauză a unui dulap dezordonat este lipsa de cunoștințe. Mulţi 
oameni nu știu pur și simplu cum să organizeze hainele pe umerașe. Regula 
de bază este să agăţi hainele din aceeași categorie unele lângă altele, 
împărțindu-ţi spaţiul de atârnat într-o secțiune pentru jachete, una pentru 
costume etc. Hainele, ca și oamenii, se pot relaxa mai bine în compania 
celor foarte asemănătoare ca tip, astfel încât organizarea în funcție de 
categorie le ajută să se simtă mai confortabil și mai în siguranţă. Poţi, 
literalmente, să-ţi transformi garderoba doar aplicând acest principiu. 

Desigur, mulți oameni insistă că, și dacă organizează hainele pe categorii, 
tot nu trece mult până este iar dezordine. Dă-mi voie să-ţi dezvălui un secret 
pentru menţinere în ordine a garderobelor și dulapurilor la care ai muncit 
atât de mult să le organizezi. Araneajază-ţi hainele astfel încât să fie 
orientate spre partea dreaptă. Într-o pauză, desenează o săgeată cu vârful 


spre dreapta sus și alta cu vârful spre dreapta jos. Poţi să faci asta pe hârtie 
sau doar în aer. Ai observat că, atunci când desenezi săgeata cu vârful în 
dreapta sus, te simţi mai ușor? Liniile ascendente spre dreapta fac oamenii 
să se simtă confortabil. Folosind acest principiu când îți organizezi 
garderoba, poţi să faci conţinutul să arate mult mai atrăgător. 

Pentru a realiza asta, agaţă hainele grele în partea stângă și pe cele mai 
ușoare spre dreapta. Piesele grele sunt cele lungi, din material mai greu și 
cele închise la culoare. Avansând spre partea dreaptă a spaţiului pentru 
agăţat, hainele sunt mai scurte, materialele, mai subţiri, și culorile, mai 
deschise. Pe categorii, paltoanele vor fi spre capătul stâng, urmate de rochii, 
jachete, pantaloni, fuste și bluze. Aceasta este ordinea de bază, dar, în 
funcţie de tendinţele din garderoba ta, „greu“ poate însemna ceva diferit în 
fiecare categorie. Încearcă să creezi un echilibru care face să pară că hainele 
urcă spre dreapta. În plus, organizează piesele din fiecare categorie de la 
cele mai grele la cele ușoare. Când stai în fața unei garderobe care a fost 
reorganizată astfel încât hainele să urce spre dreapta, îţi vei simţi inima 
bătând mai repede și celulele fremătând de energie. Această energie se va 
transmite și hainelor tale. Chiar și după ce închizi ușa, camera ta va părea 
mai proaspătă. După ce ai trăit asta, nu-ţi vei pierde niciodată obiceiul de a 
organiza în funcție de categorie. 

Unii s-ar putea întreba dacă a acorda atenţie acestui tip de detalii poate 
produce o schimbare atât de mare, dar de ce să-ţi pierzi timpul îndoindu-te 
odată ce, încorporând această magie în toate spaţiile tale de depozitare, poţi 
să-ți menţii camera în ordine? Îţi va lua doar 10 minute să-ţi rearanjezi 
garderoba în funcţie de categorie, așa că ai încredere în mine și încearcă. 
Dar nu uita că, mai întâi, trebuie să-ţi reduci garderoba numai la acele 
lucruri care îți plac cu adevărat. 


Depozitarea şosetelor 


Tratează-ţi şosetele și dresurile cu respect 
Ţi s-a întâmplat vreodată să crezi că faci un lucru bun și să afli mai târziu că 
ai rănit pe cineva? În momentul acela, nu aveai nicio grijă, erai complet 
insensibil la sentimentele celeilalte persoane. Acest lucru este, într-o 
oarecare măsură, similar cu felul în care mulți dintre noi ne tratăm șosetele. 
Am vizitat casa unei cliente în jur de 50 de ani. Ca întotdeauna, am 
început cu hainele. Am trecut prin garderoba ei fără să ne întrerupem, am 
terminat cu lenjeria intimă și eram gata să începem să organizăm șosetele. 


Dar, când a deschis sertarul pentru șosete, am rămas șocată. Era plin de 
bulgări cât cartofii care se rostogoleau încoace și-ncolo. Întorsese pe dos 
vârfurile ca să formeze mingi și înghesuise ciorapii strâns în mijloc. 
Rămăsesem fără glas. Îmbrăcată cu un şorţ alb ca zăpada, clienta mi-a 
zâmbit și a spus: „În felul ăsta e ușor să aleg ce am nevoie și e şi foarte facil 
să le depozitez, nu crezi?“ 

Cu toate că întâlnesc destul de des genul acesta de atitudine în timpul 
lecţiilor mele, ele nu încetează să mă uimească. Dă-mi voie să decretez aici 
și acum: niciodată, dar niciodată, să nu-ţi legi ciorapii și dresurile. 
Niciodată, dar niciodată să nu-ţi faci șosetele ghemotoc. 

I-am arătat ghemotoacele de șosete. „Uită-te la ele cu atenție. Acesta e 
timpul lor de odihnă. Crezi că se pot odihni vreun pic așa?“ 

Da, așa e. $osetele și ciorapii tăi sunt, în fond, în vacanţă. Ei suferă 
lovituri brutale în timpul muncii cotidiene, prizonieri între piciorul tău și 
pantof, îndurând presiune și frecări ca să-ţi protejeze preţioasele picioare. 
Timpul petrecut în sertarul tău este singura lor ocazie să se odihnească. Dar, 
dacă sunt întorși pe dos, făcuţi ghemotoc sau legaţi, sunt mereu într-o stare 
de tensiune, cu material întins și elasticul tras. Se rostogolesc și se lovesc 
unii de alţii ori de câte ori sertarul este deschis și închis. $Şosetele și 
dresurile destul de ghinioniste să fie împinse în spatele sertarului sunt 
adesea uitate atât de mult timp, încât elasticul li se întinde de tot, fără să-și 
mai revină. Când proprietarul le va descoperi într-un final și le va îmbrăca, 
va fi prea târziu și vor fi alungate la gunoi. Ce tratament poate fi mai rău 
decât acesta? 

Să începi cu împăturirea dresurilor. Dacă le-ai legat, mai întâi desfă 
nodul! Pune tălpile una deasupra celeilalte și împăturește dresurile la 
jumătate. Apoi îndoaie-le la o treime, asigurându-te că tălpile sunt înăuntru, 
nu în afară, și că banda din talie rămâne vizibilă puţin la vârf. În final, 
rulează dresurile până la banda din talie. Dacă banda din talie este pe 
dinafară când ai terminat, ai făcut bine. Împăturește ciorapii trei sferturi în 
același fel. Materialul mai gros, cum ar fi cel al ciorapilor de iarnă, este mai 
ușor de rulat dacă îi împăturești mai degrabă în jumătate, decât în trei părți. 
Ideea e că ciorapii trebuie să fie fermi și stabili când ai terminat, cam ca 
rulourile de sushi. 

Când îți pui dresurile în sertar, aranjează-le pe margine, astfel încât partea 
rulată să fie vizibilă. Dacă le ţii în sertare de plastic, îți recomand să le așezi 
întâi într-o cutie de carton, ca să nu alunece și să se rostogolească, și să pui 


cutia în sertar. O cutie de pantofi are dimensiunea perfectă ca separator 
pentru dresuri. Această metodă e câștigătoare pentru ambele părți. Îţi 
permite să vezi câte perechi de dresuri ai, dintr-o privire, le protejează să nu 
se deterioreze, și le menţine netede și neșifonate astfel încât sunt mai ușor 
de îmbrăcat. Şi îţi face și dresurile mai fericite. 

Împăturirea șosetelor e încă și mai ușoară. Dacă ai întors vârfurile pe dos, 
începe prin a le întoarce pe față. Așază o șosetă deasupra celeilalte și 
urmează același principiu ca la împăturirea hainelor. Tălpicii, care acoperă 
numai laba piciorului, e suficient să-i împăturești o singură dată, șosetele pe 
gleznă, de trei ori, cele trei sferturi și cele deasupra genunchiului de patru 
până la şase ori. Poţi să ajustezi numărul de împăturiri la înălțimea 
sertarului. E uşor. Încearcă doar să faci un simplu dreptunghi — cheia 
împăturirii. Depozitează şosetele vertical, cum ai făcut și cu hainele. Vei fi 
uimit de cât de puţin spaţiu ai nevoie, față de zilele „ghemotoacelor în 
formă de cartof“, și vei observa oftatul de ușurare al șosetelor când vor fi 
dezlegate. 

Când văd studente purtând șosete lungi care sunt slăbite la margine, 
tânjesc să le spun cum să le împăturească corect. 


Hainele sezoniere 


Nu e nevoie să depozitezi hainele de extrasezon 

Iunie în Japonia este sezonul ploios. Este, în mod tradiţional, și luna pentru 
koromogae, când oamenii trec la hainele de vară. Acest moment este 
precedat de câteva săptămâni de curăţenie și de împachetat hainele de iarnă 
pentru ca veșmintele de vară să fie scoase. Ori de câte ori se apropie această 
perioadă din an, îmi amintesc că și eu obișnuiam să fac acest lucru. Totuși, 
nu mi-am mai bătut capul de ani întregi să împachetez hainele de 
extrasezon. Obiceiul koromogae își are originile în China și a fost introdus 
la curte în perioada Heian (794—1185). Abia în secolul al XIX-lea târziu, 
când muncitorii și elevii au început să poarte uniforme, a fost introdus în 
întreprinderi și în școli. 

Companiile și școlile treceau oficial la uniforma de vară la începutul lui 
iunie și la cea de iarnă la începutul lunii octombrie. Cu alte cuvinte, această 
regulă a fost aplicată numai în interiorul organizaţiilor, iar extinderea la 
gospodăriile obișnuite nu a fost neapărat necesară. 

Dar, ca orice alt japonez, și eu eram convinsă că trebuia să depozitez și să 
despachetez hainele de extrasezon de două ori pe an, în iunie și în 


octombrie. Îmi petreceam aceste două luni golind și reumplând dulapurile și 
sertarele. Ca să fiu cinstită, acest obicei mi se părea o bătaie de cap. Dacă o 
rochie pe care doream s-o port era depozitată într-o cutie pe raftul de sus al 
dulapului, era prea mare deranjul s-o dau jos și să scormonesc după ea. În 
loc de asta, găseam un compromis și purtam altceva. Au fost câţiva ani în 
care n-am reușit să-mi despachetez hainele de vară până în iulie și mi-am 
dat seama că, între timp, cumpărasem haine similare cu cele pe care le 
aveam deja. De multe ori, abia îmi scoteam hainele de vară că vremea se 
făcea rece din nou. 

Obiceiul depozitării hainelor de extrasezon este depășit. Odată introduse 
aerul condiționat și încălzirea centrală, casele noastre depind mai puţin de 
vremea de afară. Nu este neobișnuit să vezi persoane purtând tricouri în 
casă chiar și iarna. Așadar, este vremea să abandonăm acest obicei și să ne 
păstrăm hainele pregătite să fie folosite tot anul, indiferent de sezon. 

Clienţilor mei le place această abordare, mai ales pentru că pot vedea în 
permanenţă exact ce haine au. Nu sunt necesare tehnici complicate. Tot ce 
trebuie să faci este să-ți organizezi hainele pornind de la premisa că nu 
trebuie să depozitezi hainele de extrasezon. Trucul este să nu exagerezi cu 
categoriile. Împarte-ţi, în mare, hainele în cele de tip bumbac și cele de tip 
lână atunci când le pui în sertar. Categorisirea în funcţie de sezon — vară, 
iarnă, toamnă sau primăvară ori de activitate, cum ar fi haine de muncă și 
de timp liber, ar trebui evitată, întrucât este prea vagă. Dacă spaţiul 
clientului este limitat, recomand depozitarea obiectelor mici, specifice 
extrasezonului, cum ar fi costume de baie și pălării de soare pentru vară, și 
eșarfe, pălării și mănuși pentru iarnă. Cum nu sunt piese de îmbrăcăminte 
mici, hainele de iarnă pot fi lăsate în dulap în extrasezon. 

Acelora dintre voi care tot nu au destul spaţiu, o să le împărtășesc câteva 
trucuri pentru depozitarea hainelor de extrasezon. Mulţi oameni își pun 
hainele de extrasezon în cutii de plastic cu capac. Acestea sunt, totuși, 
recipientele de depozitare cel mai greu de folosit. Odată în dulap, una va fi 
inevitabil în vârf, iar a o da jos și a o deschide pare să necesite prea mult 
efort în plus. Până la urmă, este foarte ușor să și uiţi că se află acolo, până 
când aproape se termină sezonul. Dacă intenţionezi să cumperi recipiente de 
depozitare în viitorul apropiat, îți recomand, mai degrabă, o comodă cu 
sertare. Ai grijă să nu îngropi hainele în dulap chiar dacă sunt de 
extrasezon. Hainele care au fost închise, timp de jumătate de an, arată fără 
vlagă, de parcă ar fi fost sufocate. În loc de asta, mai bine lasă, din când în 


când, lumina și aerul să pătrundă la ele. Deschide câteodată sertarul și trece- 
ți mâinile prin conţinutul lui. Comunică-le că îți sunt dragi și abia aștepți să 
le porți când va veni iar sezonul lor. Acest tip de „comunicare“ îţi ajută 
hainele să rămână vibrante și prelungește relaţia dintre tine și ele. 


Depozitarea cărților 


Pune-ţi toate cărțile pe podea 

Odată ce ai terminat cu organizarea și depozitarea hainelor, e timpul să treci 
la cărți. Cărţile sunt unele dintre obiectele principale pe care oamenii le 
aruncă cel mai greu. Mulţi oameni declară cărțile acelea singurele obiecte 
de care nu se pot despărţi indiferent dacă sunt cititori pasionaţi sau nu, dar 
problema reală este felul în care se despart de ele. 

Una dintre clientele mele, o femeie în jur de 30 de ani, care lucra pentru o 
companie de consultanță străină, iubea cărţile. Nu numai că citise toate 
cărţile actuale de business, ci și o gamă largă de romane și cărți ilustrate. În 
mod firesc, camera îi era plină cu cărți. Nu doar că avea trei etajere mari 
înalte până la tavan pline cu cărţi, dar la asta se adăugau 20 de teancuri, 
înalte până la brâu, de cărți așezate precar pe podea. A trebuit să merg pe 
margine și să mă răsucesc ca să nu dau peste ele. 

I-am spus ce le spun tuturor clienţilor mei: „Te rog, începe prin a-ţi pune 
toate cărțile de pe rafturi, pe podea“. 

A făcut ochii mari: „Toate? Sunt foarte multe! 
„Dar...“ 

A ezitat un moment ca și cum și-ar fi căutat cuvintele înainte de a 
continua. 

„N-ar fi mai ușor să le alegem cât sunt pe raft și pot să văd titlurile?“ 

Cărţile sunt așezate de obicei în şiruri pe rafturi destinate lor, astfel încât 
titlurile să le fie perfect vizibile, așa încât pare să aibă sens să le elimini pe 
cele pe care nu le vrei, atât timp cât le vezi. Pe lângă asta, cărțile sunt grele. 
Să le dai pe toate jos de pe raft numai ca să le pui la loc din nou pare un 
efort inutil... Chiar și așa, nu sări peste această etapă. Dă jos toate cărţile de 
pe rafturi. Nu poţi judeca dacă o carte te prinde sau nu câtă vreme este încă 
pe raft. La fel ca hainele sau alte lucruri, cărţile care au fost lăsate mult timp 
neatinse pe raft „dormitează“. Sau poate ar trebui să spun sunt invizibile. 
Deși perfect la vedere, rămân nevăzute, ca un greier care stă nemișcat în 
iarbă, confundându-se cu împrejurimile. 


cc 


„Da, știu. Toate, te rog.“ 


Dacă te întrebi „îmi inspiră bucurie?“ doar uitându-te la obiectele de pe 
raft sau din sertare, chestiunea nu va avea prea mult sens pentru tine. Pentru 
a decide cu adevărat dacă vrei să păstrezi sau să arunci ceva, trebuie să scoţi 
obiectele din hibemare. 

Chiar și teancurile de cărți de pe podea vor fi mai ușor de evaluat dacă 
sunt mutate în altă parte a camerei sau restivuite. Așa cum scuturăm ușor o 
persoană pe care vrem s-o trezim, putem să ne stimulăm lucrurile mutându- 
le, expunându-le la aer proaspăt și făcându-le „conștiente“. 

Când îmi ajut clienţii să-și facă ordine în casele sau birourile lor, stau în 
faţa unui morman de cărți pe care le-au adunat pe podea și bat din palme 
sau mângâi ușor coperţile cărților. Deși clienții mă privesc ciudat la început, 
sunt inevitabil surprinși când văd cât de repede și precis pot alege după asta. 
Pot vedea exact de ce au nevoie și de ce nu. Este mult mai greu să alegi 
cărțile când sunt pe raft, ceea ce înseamnă că va trebui să repeți procesul 
mai târziu. Dacă sunt prea multe cărți ca să poată fi așezate pe podea toate 
deodată, le cer clienților mei să le împartă în patru categorii mari: 

e generale (cărți pe care le citești de plăcere); 
e practice (informaţii, cărți de gătit); 

e vizuale (colecţii de fotografii etc.); 

e reviste. 

După ce ţi-ai așezat cărţile una peste alta, ia-o pe fiecare în mână și 
decide dacă vrei s-o păstrezi sau s-o arunci. Criteriul este, bineînţeles, dacă 
îți dă un fior de bucurie atunci când o atingi. Reţine, am zis atunci când o 
atingi. Asigură-te că nu începi s-o citești. Cititul îți estompează judecata. În 
loc să te întrebi ce simţi, te vei întreba dacă ai nevoie de carte sau nu. 
Imaginează-ţi cum ar fi să ai un raft plin numai cu cărţi pe care le iubeşti cu 
adevărat. Nu te vrăjește această imagine? Pentru cineva care iubește cărțile, 
ce fericire ar putea fi mai mare? 


Cărțile necitite 
„Cândva“ înseamnă „niciodată“ 


Cele mai obișnuite motive pentru a nu arunca o carte sunt „s-ar putea s-o 
citesc“ sau „s-ar putea să vreau s-o recitesc“. la-ți un răgaz și numără 
favoritele, cărți pe care chiar le-ai citit de mai multe ori. Câte sunt? Pentru 
unii, s-ar putea să fie nu mai multe de cinci, în vreme ce pentru unii cititori 
excepționali ar putea fi nu mai puţine de 100. Oamenii care recitesc atât de 
multe sunt, însă, de obicei, oameni cu profesii specifice, cum ar fi savanţi 


sau autori. Foarte rar veți găsi oameni extrem de obișnuiți, așa ca mine, care 
să citească atâtea cărți. Să recunoaștem. Până la urmă, vei reciti foarte 
puţine dintre cărţile tale. Ca și în cazul hainelor, trebuie să ne gândim ce 
scop servesc aceste cărți. 

Cărţile sunt, în fond, hârtie — foi de hârtie imprimate cu litere și legate 
împreună. Scopul lor real este să fie citite, să transmită informaţie 
cititorilor. Informaţia conținută le dă sens. Ele nu au niciunul doar stând pe 
raftul tău. Citești cărți pentru experienţa cititului. Cărţile pe care le-ai citit 
au fost deja însușite, iar conţinutul lor se află în tine, chiar dacă nu ţi-l 
amintești. Așa că, atunci când decizi ce cărți să păstrezi, nu te mai gândi că 
le vei reciti sau dacă ţi-ai însușit conţinutul. În schimb, ia fiecare carte în 
mână și hotărăște dacă te emoţționează sau nu. Păstrează numai acele cărți 
care te fac fericit numai văzându-le pe rafturi, cele pe care le îndrăgești cu 
adevărat. Asta include și această carte. Dacă nu simţi bucurie când o ţii în 
mână, aș prefera s-o arunci. 

Cum procedezi cu cărțile pe care le-ai început, dar nu le-ai terminat încă 
de citit? Sau cu cărțile pe care le-ai cumpărat, dar încă nu le-ai început? Ce 
ar trebui făcut cu acele cărți, pe care intenţionezi să le citeşti cândva? 
Internetul a simplificat achiziţia de cărţi, dar, în consecinţă, mi se pare că 
oamenii au, de departe, mai multe cărți necitite decât înainte. Nu este 
neobișnuit ca oamenii să cumpere o carte și apoi încă una nu mult după 
aceea, înainte s-o fi citit pe prima. Cărţile necitite se acumulează. Problema 
cu cărțile pe care intenționăm să le citim cândva este că sunt mult mai greu 
de aruncat decât cele pe care le-am citit deja. 

Îmi amintesc când îi predam unui președinte de companie o lecţie despre 
modul în care să-și facă ordine în birou. Rafturile sale erau pline cu cărţi 
având titluri care sunau complicat, pe care te aștepți ca un președinte de 
companie să le citească, precum autori clasici ca Drucker și Carnegie, dar și 
ultimele bestselleruri. Era ca și cum ai fi intrat într-o librărie. Când i-am 
văzut colecţia, am avut senzaţia că mă scufund. Cum era de așteptat, când a 
început să le sorteze, punea o carte după alta în teancul „de păstrat“, 
anunțând că erau încă necitite. Când a terminat, mai avea 50 de volume și 
abia dacă se atinsese de colecţia de la început. Când l-am întrebat de ce le 
păstrase, am primit clasicul răspuns din lista mea cu cele mai probabile 
răspunsuri: „Pentru că s-ar putea să vreau s-o recitesc cândva“. Mă tem că, 
din proprie experienţă, îți pot spune că, din capul locului, „cândva“ nu vine 
niciodată. 


Dacă ai ratat șansa de a citi o carte anume, chiar dacă ţi-a fost 
recomandată de cineva sau doreai de ani buni s-o citești, atunci aceasta este 
ocazia s-o îndepărtezi. Poate ai vrut s-o citeşti când ai cumpărat-o, dar, dacă 
n-ai citit-o până acum, scopul cărții a fost să te înveţe că n-aveai nevoie de 
ea. N-are rost să termini cărțile din care ai citit doar jumătate. Scopul lor era 
să fie citite doar pe jumătate. Așadar, scapă de toate acele cărți necitite. Ar 
fi mult mai bine să citești cartea care te prinde chiar acum decât una pe care 
ai lăsat praful să se așeze vreme de ani buni. 

Oamenii care au colecţii mari de cărţi sunt, mai întotdeauna, autodidacţi 
sârguincioși. De aceea nu este neobișnuit să văd, în bibliotecile clienţilor 
mei, multe ghiduri de studii și informaţii. Îndreptarele și ghidurile pentru 
obținerea diverselor calificări sunt, adesea, incredibil de diverse, de la 
contabilitate, filosofie și calificări în domeniul informaticii până la 
aromaterapie și pictură. Câteodată sunt uimită de tipurile de calificări care-i 
interesează pe clienţii mei. Mulţi dintre ei își păstrează și manualele din 
timpul anilor de școală și carnetele cu exerciţiile de scriere. 

Așadar, dacă, precum mulţi dintre clienţii mei, ai cărți din această 
categorie, te îndemn să nu mai insiști că le vei folosi cândva și să scapi de 
ele azi. De ce? Pentru că e foarte puţin probabil să le citești vreodată. Dintre 
toți clienții mei, mai puţin de 15% au folosit vreodată astfel de cărți. Când 
explică de ce se agaţă de ele, răspunsurile lor se referă numai la ce 
intenționează să facă „într-o zi“. „Vreau să studiez asta într-o zi.“ „O să 
studiez asta când o să am ceva mai mult timp.“ „M-am gândit că-mi va 
folosi să învăţ engleza.“ „Am vrut să studiez contabilitatea pentru că lucrez 
în management.“ „Dacă încă n-ai făcut ce intenţionai să faci, aruncă acea 
carte.“ Numai aruncând-o poţi să testezi cât ești de pasionat de acel subiect. 
Dacă sentimentele nu ţi se schimbă după ce ai aruncat-o, atunci ești bine 
așa. Dacă vrei cartea atât de mult după ce ai aruncat-o încât ești dispus să 
cumperi alta, atunci cumpără una și, de data asta, citește-o și studiaz-o. 


Carţile de păstrat 

Cele care aparţin galeriei de celebrități 

În prezent, îmi păstrez colecţia la 30 de volume în orice moment, dar în 
trecut îmi venea foarte greu să arunc cărţi, pentru că le iubesc. Prima dată 
când mi-am sortat biblioteca după criteriul dacă îmi aduc sau nu bucurie, 


aveam 100 de cărți rămase pe rafturi. Deși asta nu este prea mult în 
comparaţie cu media, simţeam că o pot reduce mai mult. Intr-o zi, am decis 


să privesc mai îndeaproape ceea ce aveam. Am început cu cărțile pe care le 
consideram tabu. În cazul meu, prima pe listă era Alice în Țara Minunilor, 
pe care o citeam repetat din clasele primare. Cărţi ca acestea, care aparțin 
galeriei de celebrităţi a fiecăruia, sunt ușor de identificat. Apoi m-am uitat 
la cărți care îmi inspirau bucurie, dar nu ajungeau tocmai în galeria de 
celebrități. Pe măsură ce timpul trece, conţinutul categoriei se modifică în 
mod firesc, dar acestea sunt cărțile pe care doresc cu certitudine să le 
păstrez acum. Pe vremea aceea, una dintre aceste cărți era The Art of 
Discarding, care mi-a deschis pentru prima dată ochii în ceea ce privește a 
face ordine, deşi n-o mai am. Cărţi care provoacă acest grad de plăcere sunt, 
de asemenea, bune de păstrat. 

Cele mai dificile sunt cele care îţi oferă plăcere moderată — care au 
cuvinte și fraze ce te-au mișcat și pe care ai vrea să le recitești. Acestea sunt 
cel mai greu de aruncat. Deși nu eram presată să scap de ele, nu puteam să 
trec peste faptul că îmi ofereau doar o plăcere moderată. Am început să caut 
o modalitate prin care să renunţ la acestea fără regret și, până la urmă, am 
descoperit ceea ce am numit „metoda reducerii cantitative“. Dându-mi 
seama că ceea ce doream cu adevărat să păstrez era nu cartea, ci anumite 
informaţii sau cuvinte pe care le conținea, am decis că, dacă păstrez doar ce 
este necesar, ar trebui să pot arunca restul. Ideea mea era să copiez 
propoziţiile care mă inspirau într-un carneţel. În timp, m-am gândit, acesta 
va deveni colecția personală a vorbelor mele de duh favorite. Ar fi putut fi 
interesant s-o recitesc în viitor și să urmăresc traseul intereselor mele. Cu 
mult entuziasm, am luat un carneţel care îmi plăcea și am dat drumul 
proiectului meu. Am început să subliniez pasajele pe care voiam să le 
copiez. Apoi, am scris titlul în carnetul meu și am început să transcriu. Însă, 
după ce m-am apucat, mi-am dat seama că procesul implica mult prea multă 
muncă. Copiatul ia timp și trebuia să scriu ordonat dacă doream să pot citi 
cuvintele acelea în viitor. Să copiez 10 citate dintr-o carte ar fi durat, pe 
puţin, jumătate de oră. Gândul de a face asta cu patruzeci de cărți mă 
amețea. 

Următorul meu plan a fost să folosesc o mașină de copiat. Aș fi copiat 
secţiunile pe care voiam să le păstrez, le-aș fi tăiat și le-aș fi lipit în 
carnețelul meu. Asta, m-am gândit, ar fi mult mai rapid și mai ușor. Dar, 
când am încercat, era și mai multă muncă. Până la urmă, am decis să rup 
pagina relevantă din carte. Să lipesc paginile în carneţel era, de asemenea, o 
corvoadă, așa că am simplificat procesul, strecurându-le într-un dosar. 


Aceasta a durat cinci minute pentru fiecare carte și am reușit să scap de 40 
de cărți și să păstrez cuvintele care îmi plăceau. Am fost foarte încântată de 
rezultate. La doi ani după lansarea acestei „metode de reducere cantitativă“ 
am avut o revelaţie. Nici măcar o dată nu mă uitasem în dosarul pe care îl 
creasem. Tot efortul fusese numai pentru ușurarea propriei conștiințe. 

De curând, mi-am dat seama că a avea mai puţine cărți crește impactul 
informaţiei pe care o citesc. Recunosc informaţia necesară mult mai ușor. 
Mulţi dintre clienţii mei, mai ales aceia care au aruncat un număr 
semnificativ de cărţi și hârtii, mi-au spus același lucru. În ceea ce privește 
cărţile, citirea la timp este totul. Momentul în care ai descoperit o carte este 
și cel potrivit s-o citeşti. Ca să eviţi să pierzi acel moment, îți recomand să- 
ți mențţii colecţia redusă. 


Sortarea hârtiilor 


Metoda empirică. Aruncă tot! 


După ce ai terminat de organizat cărţile, este timpul să treci la hârtii. De 
exemplu, suportul de scrisori atârnat pe perete care explodează de plicuri, 
anunţuri de la școală lipite pe frigider, invitaţia la reuniunea școlară lăsată 
fără răspuns, zăcând lângă telefon, ziarele adunate pe masă în ultimele zile. 
Există câteva locuri în casă unde hârtiile tind să se adune ca troienele de 
zăpadă. 

Deși presupunerea generală este că există mult mai puţine hârtii într-o 
casă decât într-un birou, asta nu este, de fapt, adevărat. Cantitatea minimă 
de maculatură pe care o aruncă clienţii mei este de 2 saci de gunoi de 45 de 
litri. Maximumul de până acum este de 15 saci. De multe ori, tocătoarele de 
hârtie ale clienţilor mei s-au blocat. Este foarte dificil să te descurci cu un 
volum atât de mare de hârtie; totuși, întâlnesc uneori clienți ale căror 
capacităţi de îndosariere a hârtiilor mă uimesc. Când întreb „Cum vă 
organizaţi hârtiile?*“, explicaţiile lor sunt extrem de riguroase. 

„Hârtiile referitoare la copii intră în dosarul ăsta. Dosarul de acolo este 
dosarul meu de reţete. Tăieturile din reviste vin aici, iar manualele pentru 
aparatura electronică merg în cutia asta...“ 

Şi-au clasificat documentele atât de în detaliu, încât mintea începe să-mi 
hoinărească în mijlocul argumentaţiei lor. Recunosc, urăsc să îndosariez 
hârtii! Nu folosesc niciodată dosare multiple și nu scriu etichete. Poate că 
acest sistem funcționează mai bine într-un birou, unde mulți oameni 


utilizează aceleași documente, dar nu este absolut nicio nevoie să folosești 
un sistem atât de detaliat de îndosariere a documentelor acasă. 

Principiul meu de bază pentru sortarea hârtiilor este să le arunc pe toate. 
Clienţii mei sunt șocați când spun asta, dar nu există nimic mai enervant 
decât hârtiile. La urma-urmei, nu-ţi vor inspira niciodată bucurie, indiferent 
cât de grijuliu le păstrezi. Din acest motiv, îți recomand să arunci tot ce nu 
se încadrează într-una din aceste trei categorii: de folosință curentă, 
necesare o perioadă limitată de timp și trebuie păstrate pe timp nedefinit. 

Apropo, termenul „hârtii“ nu include documentele cu valoare 
sentimentală, cum ar fi vechile scrisori de dragoste sau jurnalele. Încercarea 
de a le sorta îți va încetini dramatic ritmul. Limitează-te, la început, la hârtii 
care nu-ţi dau nicio emoție și termină treaba dintr-o singură mișcare. 
Scrisorile de la prieteni și iubiţi pot fi lăsate pentru când vei ataca obiectele 
cu valoare sentimentală. După ce ai trecut prin acele hârtii care nu te 
emoționează, ce ar trebui să faci cu cele pe care ai decis să le păstrezi? 
Metoda mea de îndosariere este extrem de simplă. Le împart în două 
categorii: hârtii care trebuie păstrate și hârtii de care trebuie să mă ocup. 
Deși politica mea este să arunc toate hârtiile, acestea sunt singurele 
categorii pe care le creez pentru cele care nu pot fi aruncate. Scrisori la care 
trebuie să răspund, formulare care trebuie depuse, un ziar pe care vreau să-l 
citesc — fă un colț special pentru hârtii de acest fel de care trebuie să te 
ocupi. Asigură-te că le păstrezi pe toate într-un singur loc. Nu le lăsa 
niciodată să se împrăștie în alte părţi ale casei. Îţi recomand să foloseşti un 
organizator vertical pentru depozitarea hârtiilor și să-i găsești un loc special. 
Toate hârtiile care necesită atenţie pot fi puse aici, fără a fi separate. 

În ceea ce priveşte hârtiile care trebuie păstrate, pe acestea le subdivizez 
în funcţie de frecvenţa folosirii. Din nou, modul în care le împart nu este 
complicat. Le organizez în hârtii folosite mai puţin frecvent și hârtii folosite 
mai des. Hârtii utilizate mai rar includ polite de asigurare, garanții și 
închirieri. Din nefericire, acestea trebuie păstrate automat, chiar dacă nu-ţi 
trezesc nicio bucurie anume în suflet. De vreme ce aproape niciodată nu vei 
avea nevoie să accesezi aceste hârtii, nu trebuie să faci un efort prea mare 
ca să le depozitezi. Îți recomand să le pui pe toate într-un singur dosar 
obișnuit, de plastic, transparent, fără să-ţi baţi capul să le clasifici mai 
departe. 

Cealaltă subcategorie constă în hârtii pe care le vei scoate și la care te vei 
uita mai des, cum ar fi rezumate ale seminariilor sau tăieturi din ziare. 


Acestea n-au niciun sens până când nu sunt depozitate într-un fel în care să 
fie ușor de accesat și de citit; de aceea îţi recomand să le inserezi într-un 
dosar de plastic cu folii transaparente. Această categorie este cea mai 
complicată. Reducerea volumului ei este cheia organizării documentelor. 

Hârtiile se organizează doar în trei categorii: care necesită atenţie, care 
trebuie păstrate (documente contractuale) și care trebuie păstrate (altele). 
Ideea este să păstrezi toate hârtiile dintr-o singură categorie într-un singur 
recipient sau dosar și să te abţii intenţionat de a le împărți mai departe în 
categorii în funcţie de conţinut. Cu alte cuvinte, ai nevoie numai de trei 
recipiente sau dosare. Nu uita că recipientul cu „hârtii care necesită atenție“ 
trebuie golit. Dacă sunt hârtii în el, trebuie să fii conștient că ai lăsat treburi 
nerezolvate care necesită atenţie. Cu toate că n-am reușit niciodată să-mi 
golesc complet coșul cu „hârtii care necesită atenţie“, acesta e scopul către 
care ar trebui să aspirăm. 


Totul despre hârtii 


Cum organizăm hârtiile care ne pun probleme 


Politica mea de bază este să arunc toate hârtiile, dar vor exista întotdeauna 
unele care sunt greu de aruncat. Să le abordăm pe acestea. 


Materiale de studiu 


Cei cărora le place să studieze frecventează, cel mai probabil, seminarii și 
cursuri pe diverse teme, cum ar fi aromaterapie, gândire logică sau 
marketing. O modă recentă în Japonia este să folosești timpul de dimineața 
devreme pentru seminarii matinale. Conţinutul și programul se diversifică, 
oferindu-le oamenilor o varietate largă de opțiuni. Pentru participanți, 
materialele pregătite sârguincios de lector sunt echivalente cu o decorație de 
onoare de care le este greu să se despartă. Dar, când vizitez casele acestor 
studioși pasionaţi, descopăr că materialele iau mult din spaţiu, făcându-le 
camerele apăsătoare. 

Una dintre clientele mele a fost o femeie în jur de 30 de ani, care lucra 
pentru o companie de publicitate. În momentul în care am intrat în camera 
ei m-am simţit de parcă aș fi fost într-un birou. Ochii mi-au fost asaltaţi de 
șiruri de dosare cu titluri imprimate îngrijit. „Acestea sunt cursurile de la 
seminariile pe care le-am frecventat“, mi-a spus. Fanatică a seminariilor, 
cum singură s-a recomandat, păstrase și îndosariase materialele de la fiecare 
seminar pe care-l frecventase vreodată. 


Oamenii insistă adesea: „Vreau să studiez din nou aceste materiale 
cândva“. Dar n-o fac aproape niciodată. Mai mult, în majoritate, au de 
obicei materiale de la multiple seminarii pe aceeași temă sau una similară. 
De ce? Pentru că nu și-au însușit ce au învăţat. Nu spun asta ca pe o critică, 
ci numai ca să scot în evidenţă de ce nu are rost să păstrezi materiale de la 
seminariile trecute. Când conţinutul nu este pus în practică, astfel de cursuri 
nu înseamnă nimic. Valoarea frecventării unui curs sau a obţinerii unei 
calificări începe odată cu frecventarea cursului, iar cheia pentru a extrage 
întreaga valoare este să punem în practică ceea ce am învăţat la finalul 
cursului. De ce plătesc oamenii taxe mari pentru a urma aceste cursuri, când 
ar putea citi același conținut în cărţi sau în altă parte? Pentru că vor să simtă 
pasiunea profesorului și să trăiască în acel mediu de învăţare. Așa că 
materialul este seminarul sau evenimentul în sine și trebuie resimţit direct. 

Când frecventezi un curs, ia decizia să arunci orice pliant care se 
distribuie. Dacă regreţi că le-ai aruncat, reia cursul, și, de data asta, aplică 
ce ai învăţat. E paradoxal, dar cred că, din cauză că ne agățăm atât de tare 
de aceste materiale, nu reușim să punem în practică ce am învăţat. Cea mai 
mare colecţie de materiale de seminar peste care am dat până acum era de 
190 de dosare. Nu e nevoie să-ţi spun că l-am făcut pe client să le arunce 
până la ultimul. 


Extrase ale cardului de credit 


Alte lucruri de aruncat sunt toate extrasele cardului de credit. Care este 
scopul lor? Pentru cei mai mulți oameni, sunt doar mijloace de verificat câţi 
bani s-au cheltuit și pe ce, într-o anumită lună. Așa că, după ce ai verificat 
conţinutul să-ţi confirmi că este corect și după ce ai notat numărul în lista 
de cheltuieli ale casei, extrasul și-a îndeplinit datoria și ar trebui să-l arunci. 
Crede-mă. Nu trebuie să simţi niciun pic de vină. 

Poţi să-ţi închipui când altă dată ai mai putea avea nevoie de extrasele 
cardului de credit? Îţi imaginezi că ţi-ar fi necesare într-un proces ca să 
demonstrezi câţi bani au fost retrași? Asta nu se va întâmpla, așa că nu e 
nevoie să le păstrezi cu sfințenie pentru tot restul vieții. Acest lucru este 
valabil și pentru chitanţele primite în urma retragerilor din cont la plata 
facturilor. Fii hotărât și folosește-te de ocazia aceasta ca să scapi de ele. 

Dintre toți clenții mei, cei cărora le-a fost cel mai greu să arunce hârtii au 
fost un cuplu de avocați. Întrebau întruna: „Dar dacă o să fie nevoie de 
documentul ăsta la tribunal?“ La început au progresat foarte puţin, dar, până 


la sfârșit, chiar și ei au fost în stare să arunce aproape toate hârtiile, fără să 
aibă vreo problemă. Dacă avocaţii au putut s-o facă, poţi și tu. 


Garanțţii ale aparaturii electronice 


Indiferent că e vorba de televizor sau cameră digitală, toate aparatele 
electronice au garanţie. Aceasta este cea mai obișnuită categorie de 
documente din orice casă și cea pe care aproape toată lumea o îndosariază și 
o păstrează cum trebuie. Metoda de organizare este însă mai întotdeauna 
aproape bună, dar nu chiar. 

În general, oamenii își ţin garanţiile în folii transparente sau în dosare tip 
acordeon. Atracția acestor dosare provine din faptul că documentele pot fi 
depozitate în compartimente separate. Totuşi, aici se ascunde capcana. 
Pentru că sunt atât de bine împărţite, este ușor să-ţi scape lucrurile. Cei mai 
mulți oameni păstrează nu numai garanţia, ci și manualul de instrucțiuni în 
același compartiment. În primul rând, renunţă la aceste manuale. Aruncă-ţi 
o privire peste ele. Le-ai folosit vreodată? În general, sunt numai câteva 
manuale pe care chiar trebuie să le citim, cum ar fi manualul de utilizare a 
computerului sau al camerei digitale, iar acestea sunt atât de groase, încât n- 
ar încăpea oricum într-un dosar. Așa că, în principiu, orice manual din 
dosarul cu garanţii poate fi aruncat fără nicio dificultate. 

În prezent, toți clienţii mei au scăpat de cele mai multe dintre manuale, 
inclusiv de cele pentru PC și camere și niciunul dintre ei nu a avut nicio 
problemă din cauza asta. Dacă au o problemă, o pot rezolva, de obicei, 
singuri, butonând aparatul, iar pentru ceea ce nu rezolvă pot găsi soluţii pe 
internet sau în locul de unde l-au cumpărat. Așa că, te asigur, le poți arunca 
fără nicio remușcare. 

Revenind la garanţii, metoda de îndosariere pe care o recomand este să le 
pui pe toate într-o mapă transparentă, fără să le separi pe categorii. 
Garanţiile sunt folosite, la urma-urmei, o dată pe an. Ce rost are să le sortezi 
și să le separi cu grijă, când probabilitatea de a avea nevoie de ele este atât 
de mică. Mai mult, dacă le pui într-un dosar, trebuie, apoi, să răsfoiești 
paginile ca să găsești garanţia care-ţi trebuie. În acest caz, e la fel de simplu 
să le ţii într-o singură țiplă, să scoţi toată grămada și să cauţi prin ea. 

Dacă sortezi prea în detaliu, vei avea mai puţine ocazii să te uiţi la fiecare 
garanţie. Până să-ţi dai seama, garanţia va fi expirată. Dacă trebuie să 
răscolești prin toate ca să găsești una anume, asta devine o ocazie excelentă 
să verifici datele de expirare ale celorlalte garanții. Astfel, nu va trebui să te 
deranjezi să verifici deliberat conţinutul doar pentru a vedea datele de 


expirare și, adesea, nici nu trebuie să cumperi dosare transparente în care să 
păstrezi garanţiile pentru că, de obicei, se găsește unul în casă. Și, în sfârșit, 
această metodă folosește a zecea parte din spaţiul de care este nevoie în 
cazul celorlalte metode. 

Felicitări 

În Japonia, oamenii au obiceiul de a-și trimite unii altora felicitări de Anul 
Nou (multe au numere de loterie în partea de jos). Aceasta înseamnă că 
fiecare felicitare și-a îndeplinit scopul în momentul în care destinatarul o 
termină de citit. După ce ai verificat dacă ai câștigat ceva cu numerele de 
loterie de pe felicitări, le poţi arunca, cu recunoştinţa cuvenită pentru că ți- 
au transmis considerația expeditorului. Dacă păstrezi felicitările pentru a 
avea adresa expeditorului pentru anul următor, atunci păstrează-le pe cele 
de un an. Aruncă-le pe toate mai vechi de doi sau trei ani, cu excepţia celor 
care îţi trezesc bucurie în suflet. 


Carnete de cecuri folosite 


Carnetele de cecuri folosite nu sunt nimic mai mult decât atât, folosite. Nu 
te vei uita la ele din nou și, chiar dacă o vei face, asta nu-ţi va crește suma 
de bani din bancă, așa că, serios, scapă de ele. 


Fluturaşi de salariu 


Scopul fluturașului de salariu este să te informeze cu cât ai fost plătit luna 
aceasta. Odată ce i-ai verificat conţinutul, utilitatea lui a luat sfârșit. 


Komono (obiecte diverse) I 


Păstrează obiectele pentru că-ţi plac, nu „pur și simplu“ 

Trag un sertar din casa unui client și descopăr o cutiuță ciudată care invită 
să fie deschisă, ca o carte ispititoare ce promite o poveste fascinantă. Dar 
mie nu-mi trezește nicio emoție. Ştiu exact ce voi găsi acolo. Mărunţiș, ace 
de păr, gume de șters, nasturi de rezervă, părți din ceasuri de mână, baterii 
consumate sau nu, rămășițe de medicamente, amulete și brelocuri. Şi lista 
poate continua. Știu care va fi răspunsul clientului dacă am să-l întreb de ce 
sunt aceste obiecte acolo: „Pur și simplu“. 

Multe obiecte din casă sunt tratate în același fel. Sunt amplasate, 
depozitate și acumulate „pur și simplu“, fără să ne gândim prea mult la ele. 
Numesc această categorie komono, un cuvânt japonez definit în diverse 
feluri în dicţionar: „articole mici; obiecte diverse; accesorii; dispozitive sau 
instrumente mici; părți componente sau auxiliare; o persoană 


nesemnificativă; fleacuri“. Nu e de mirare că oamenii nu știu ce să facă cu 
obiectele care aparțin unei categorii atât de vagi și de atotcuprinzătoare. 
Totuși, e timpul să ne luăm adio de la abordarea de tip „pur și simplu“. 
Aceste obiecte joacă un rol important în susţinerea stilului tău de viaţă, așa 
că merită și ele să fie luate pe rând în mână și sortate cum trebuie. 

Spre deosebire de haine sau cărţi, această categorie include o gamă 
diversă de obiecte, iar gândul de a le sorta și a le organiza pare descurajant. 
Dacă le abordezi în succesiunea corectă, sarcina aceasta este chiar simplă. 
Ordinea de bază pentru sortarea obiectelor komono este următoarea: 

e CD-uri, DVD-uri; 

e produse pentru îngrijirea pielii; 

e produse de machiaj; 

e accesorii; 

e obiecte de valoare (pașapoarte, carduri de credit etc.); 

e echipamente electrice și electrocasnice (camere digitale, cabluri 
electrice, orice pare vag „electric“); 

e echipamente de uz casnic (papetărie și materiale pentru scris, truse de 
cusut etc.); 

e consumabile de uz casnic (consumabile ca medicamente, detergenți, 
șerveţele etc.); 

e produse pentru bucătărie/alimente; 

e altele. 

(Dacă ai multe obiecte legate de un interes pentru ceva anume sau un 
hobby, cum ar fi echipament de schi, tratează-le ca pe o singură 
subcategorie.) 

Recomand această ordine anume pentru că este mai ușor să începi cu 
obiecte mai personale și cu un conţinut mai bine definit. Dacă locuiești 
singur, nu trebuie să-ţi faci griji în legătură cu ordinea, atât timp cât tratezi 
fiecare subcategorie pe rând. Prea mulți oameni trăiesc înconjurați de 
obiecte inutile „pur și simplu“. Te îndemn să faci inventarul acelor komono, 
și să le păstrezi numai, și vreau să spun numai, pe acelea care-ţi produc 
bucurie. 


Mărunţişul 
„În portofelul meu“ să-ţi fie motto 


Ai mărunţiș împrăștiat peste tot în jurul tău — 5 sau 10 bani pe fundul 
poșetei, 50 de bani pe fundul unui sertar sau pe masă? Găsesc întotdeauna 


monede când ajut un client să-și pună casa în ordine. Regine ale categoriei 
komono, monedele pot fi găsite la intrare, în bucătărie, în sufragerie, în baie, 
pe mobilă și în sertare. Cu toate că sunt bani funcționali, monedele sunt 
tratate cu mult mai puţin respect decât banii de hârtie. Pare ciudat că sunt 
lăsate să zacă prin casă, unde nu folosesc la nimic. 

Ori de câte ori clienţii găsesc mărunţiș în timp ce fac ordine în casă, am 
grijă să ajungă direct în geanta sau în portofelul lor, niciodată într-o 
pușculiță. Spre deosebire de celelalte categorii, nu trebuie să aduni 
monedele din toate părţile casei. În schimb, bagă-le în portofel ori de câte 
ori dai peste ele. Dacă le pui într-o pușculiță, nu faci decât să schimbi locul 
unde vor fi ignorate. Oamenii care au trăit în aceeași casă mult timp sunt în 
special tentaţi să uite de micul lor tezaur de monede. Sinceră să fiu, n-am 
întâlnit pe nimeni dintre cei care păstrează mărunţiș fără vreun scop clar să- 
] și folosească vreodată. Dacă păstrezi monede în ideea vagă că ar fi drăguţ 
să vezi câte poţi acumula, atunci este momentul acum să le duci la bancă. 
Cu cât aștepți mai mult, cu atât mai grea va fi marfa și cu atât mai mare 
deranjul s-o duci la bancă. 

Am observat și că, din nu știu ce motiv misterios, mulți dintre clienţii mei 
încep să strângă monedele în pungi atunci când pușculițele sunt pline. 
Câţiva ani mai târziu, în timpul cursului meu, ei dau peste o pungă plesnind 
de monede, pe fundul unui dulap. Până atunci, punga va mirosi înțepător a 
rugină și mucegai, monedele vor fi decolorate și vor scoate un sunet teribil 
de monoton, în loc să zornăie. În acel moment, clienţii mei ar fi preferat să 
fi uitat de existenţa pungii. E destul de greu și să fac această descriere, dar 
să vezi aceste monede deposedate de demnitatea lor de bani este sfâșietor. 
Te implor să salvezi aceste monede uitate care se risipesc în casa ta, 
adoptând motto-ul: „În portofelul meu“! 

Întâmplător, există o diferență notabilă în privinţa felului în care femeile 
și bărbaţii tratează mărunţișul. Bărbaţii au tendinţa să pună monedele în 
buzunar sau să le plaseze undeva la vedere, cum ar fi pe un bufet sau pe o 
masă. Femeile, pe de altă parte, tind să le bage într-o cutie sau o pungă și s- 
o pună într-un sertar. Este ca și cum instinctul masculin de a fi pregătit să 
acționeze în caz de pericol și instinctul feminin de a proteja casa se 
manifestă în felul în care aceștia tratează mărunţișul. Acest gând mă face să 
mă opresc și să meditez la misterul vieţii și al ADN-ului, în timp ce petrec 
încă o zi împărtășind magia de a face ordine. 


Komono (obiecte diverse) II 


Lucruri de care te poţi dispensa — lucruri pe care le-ai păstrat „pur și 
simplu“ 

Un număr surprinzător de lucruri sunt identificabile instantaneu ca obiecte 
de care te poţi dispensa fără să te mai întrebi: „Îmi inspiră bucurie?“ Am 
arătat deja cât de important este să renunţi la acele obiecte de care ţi-e greu 
să te desparţi. Este la fel de important atunci când îţi pui casa în ordine să 
descoperi acele lucruri pe care le-ai păstrat „fără niciun motiv anume“. În 
majoritate, oamenii sunt surprinzător de puţin conștienți de nimicurile care 
le ocupă spaţiul din casă. 

Cadouri 


O farfurie primită ca dar de nuntă, care stă încă în cutia ei pe dulapul de 
porțelanuri. Un breloc primit ca amintire de la un prieten, care zace acum în 
sertarul tău. Un set de beţisoare parfumate cu miros ciudat, primite de la 
colegi de ziua ta. Ce au toate aceste obiecte în comun? Au fost cadouri. 
Cineva important pentru tine a consumat timp preţios să le aleagă și să le 
cumpere. Sunt o expresie a iubirii și consideraţiei. Nu poţi pur și simplu să 
le arunci, nu-i așa? 

Dar să analizăm mai atent problema. Cele mai multe dintre aceste 
cadouri rămân nedeschise sau au fost folosite o singură dată. Recunoaște. 
Pur și simplu nu sunt pe gustul tău. Adevăratul scop al unui cadou este să 
fie primit. Cadourile nu sunt „lucruri“, ci mijloace de a transmite 
sentimentele cuiva. Privind din această perspectivă, nu trebuie să te simți 
vinovat că arunci un cadou. Doar mulțumește-i pentru bucuria pe care ţi-a 
produs-o când l-ai primit. Bineînţeles, ar fi ideal dacă l-ai putea folosi cu 
plăcere. Dar, cu siguranţă, persoana care ţi l-a dăruit nu ar vrea să-l utilizezi 
dintr-un sentiment de obligaţie sau să-l ţii deoparte fără să-l folosești numai 
ca să te simți vinovat ori de câte ori îl vezi. Când îl arunci, o faci și de 
dragul persoanei de la care l-ai primit. 

Cutii de telefoane mobile 

Cutiile sunt surprinzător de voluminoase. Scapă de cutia în care a fost 
ambalat telefonul tău în momentul în care l-ai desfăcut. Nu ai nevoie, de 
asemenea, nici de manualul care vine cu el, nici de CD. Vei învăţa 
aplicaţiile lui folosindu-l. Toţi clienţii mei au aruncat aceste lucruri și 
niciunul nu a fost deranjat de absenţa lor. Dacă ai o problemă, poţi obţine 
oricând ajutor de la asistentul din magazinul de unde l-ai cumpărat. E mult 


mai rapid să obţii un răspuns de la un profesionist, decât să te chinui să 
găsești singur unul în manual. 

Cabluri neidentificate 

Dacă vezi un cablu și nu știi pentru ce naiba e, nu-l vei folosi probabil 
niciodată. Cablurile misterioase vor rămâne doar atât, un mister. Eşti 
îngrijorat că vei avea nevoie de el dacă ceva se strică? Nu fi! Am văzut 
nenumărate case cu duplicate ale acelorași tipuri de cablu, dar o încâlceală 
de sârme nu face decât să fie mai greu s-o găsești pe cea care-ţi trebuie. 
Până la urmă, e mai rapid să cumperi un cablu nou. Păstrează-le numai pe 
acelea pe care le poţi identifica cu certitudine și scapă de toate celelalte. 
Colecţia ta cuprinde, cel mai probabil, destule care aparțin unor aparate 
stricate pe care le-ai aruncat de mult. 


Nasturi de rezervă 

Nu vei folosi niciodată nasturii de rezervă. În cele mai multe cazuri, când 
cade un nasture, este un semn că acea cămașă sau bluză a fost purtată mult 
și a ajuns la sfârșitul vieţii sale. Pentru paltoane și jachete pe care vrei să le 
păstrezi mult timp, îți recomand să coși nasturii de rezervă pe căptușeală, 
imediat ce le-ai cumpărat. În cazul altor haine, dacă pierzi un nasture și vrei 
cu orice preţ să-l înlocuiești, poţi să iei oricând ce ai nevoie dintr-un 
magazin mare. 

Din experienţa mea în domeniu, am ajuns la concluzia că, atunci când le 
cade un nasture, oamenii nu se deranjează adesea să coasă altul, chiar dacă 
au păstrat nasturii de rezervă. În schimb, fie continuă să poarte haina fără un 
nasture, fie o lasă să zacă pe undeva în dulapul lor. Dacă tot n-o să folosești 
nasturii de rezervă, n-ar trebui să conteze dacă-i arunci. 

Cutii de aparate electrice 

Unii oameni păstrează cutiile aparatelor electrice, gândindu-se că pot obține 
mai mulţi bani pe ele dacă, vreodată, le-ar vinde. Asta este însă o pierdere 
de vreme. Dacă te gândești la chiria pe care o plătești, să-ţi transformi 
spaţiul într-un depozit pentru cutii goale te costă mai mult decât ai putea lua 
vânzând un aparat electric într-o cutie. Nu trebuie să le păstrezi nici pentru 
cazul în care te-ai muta. Poţi să-ţi baţi capul să găsești cutiile potrivite când 
va veni timpul. Este păcat să lași o cutie plictisitoare s-ocupe spaţiu în casa 
ta doar pentru că s-ar putea să-ți fie necesară într-o zi. 


Televizoare și aparate de radio stricate 


Dau adesea peste televizoare și aparate de radio stricate în casele clienţilor 
mei. Evident, nu e nevoie să păstrezi aceste lucruri. Dacă și tu ai aparate 
electrice stricate, folosește această ocazie să suni persoana responsabilă cu 
reciclarea în zona ta și să scapi de ele. 

Aşternuturi pentru oaspeţi care nu vin niciodată 

O saltea sau un pat pliant, o pilotă, o pernă, pături, cearșafuri — un set de 
așternuturi de pat ocupă destul spaţiu. Acesta este un alt obiect des întâlnit 
care este aruncat în timpul lecţiilor mele și, din nou, clienții mei îi simt 
rareori lipsa. Deși merită să ai așternuturi de rezervă dacă ai oaspeţi pe 
perioade regulate și spațiu pentru ei, acestea sunt inutile dacă ai doar oaspeţi 
care stau peste noapte și asta o dată sau de două ori pe an. Dacă ai într- 
adevăr nevoie de un set, poţi oricând să închiriezi unul, o alternativă pe care 
o recomand călduros. Așternuturile de pat depozitate pe timp nedefinit în 
dulap au adesea un așa miros de mucegai, încât nu le-ai da oaspeţilor tăi să 
le folosească oricum. Miroase-le și convinge-te. 


Mostre cosmetice păstrate pentru călătorii 


Ai o colecţie întreagă de mostre cosmetice nefolosite de un an sau mai 
mult? Mulţi oameni le păstrează să le folosească în călătorii, dar se pare că 
nu le iau niciodată cu ei când pleacă. Am contactat diverși producători în 
legătură cu valabilitatea la raft a acestor produse. Răspunsurile au fost 
variate. Unele o au doar câteva săptămâni, altele sunt bune un an. Când 
cantitatea este foarte mică, cum este cazul mostrelor, calitatea scade mai 
rapid. Să folosești cosmetice probabil expirate, mai ales când ar trebui să te 
bucuri de călătoriile tale, pare o nesăbuinţă. 

Produse de ultimul strigăt în materie de sănătate 

Centuri de slăbit, sticluţe de ulei pentru aromaterapie, un storcător special, 
un aparat de slăbit care imită călăritul — pare o risipă să arunci obiecte 
scumpe precum acestea pe care le-ai cumpărat prin comandă poștală, dar nu 
le-ai folosit niciodată pe deplin. Crede-mă, înțeleg. Însă poți să te desparti 
de ele. Euforia pe care ai simţit-o când le-ai cumpărat contează. Exprimă-ţi 
aprecierea pentru contribuția pe care au adus-o la viaţa ta, spunându-le: 
„Mulţumesc pentru sprijinul pe care mi l-aţi dat când v-am cumpărat“. Sau: 
„Mulţumesc că m-ai ajutat să fiu puţin mai în formă“. Apoi, scapă de ele 
având convingerea că ești mai sănătos pentru că le-ai cumpărat. 


Lucruri noi primite 


O substanță pentru curăţarea ecranului telefonului mobil, care a venit cu o 
sticlă de suc, un pix gravat cu numele școlii tale, un evantai primit la un 
eveniment, o mascotă pe care ai primit-o împreună cu o băutură 
nealcoolică, un set de cești de plastic pe care le-ai câștigat la o tombolă, 
pahare cu logoul unei companii de bere, post-it-uri cu numele unei 
companii farmaceutice, un camet cu numai cinci coli de hârtie sugativă, un 
calendar promoţional (încă rulat), un calendar de buzunar (nefolosit după ce 
au trecut șase luni din an). Niciunul dintre aceste obiecte nu-ţi va face nicio 
plăcere. Aruncă-le fără regrete. 


Obiectele cu valoare sentimentală 


Casa părinţilor nu este raiul suvenirelor tale 

După ce ţi-ai organizat hainele, cărţile, hârtiile și acele komono, poţi în 
sfârșit să ataci ultima categorie, și anume obiectele cu valoare sentimentală. 
Le las la final pentru că aceste lucruri sunt cel mai greu de aruncat. Așa 
cum îi spune și numele, un suvenir este o amintire a unui timp când un 
obiect ne-a oferit bucurie. Gândul de a le arunca trezește teama că am putea 
pierde şi acele amintiri preţioase odată cu ele. Dar nu trebuie să-ți faci griji. 
Amintirile cu adevărat preţioase nu vor dispărea, chiar dacă arunci obiectele 
asociate cu ele. Gândindu-te la viitor, merită să păstrezi suvenire ale unor 
lucruri pe care le-ai uita altfel? Trăim în prezent. Indiferent cât de frumoase 
au fost vremurile, nu putem trăi în trecut. Bucuria și entuziasmul pe care le 
trăim aici și acum sunt mult mai importante. Așa că, din nou, pentru a 
decide ce să păstrezi trebuie să iei în mână fiecare obiect și să te întrebi: 
„Îmi inspiră bucurie?“ 

Să vă povestesc despre o clientă de-a mea, pe care o s-o numesc A. Era o 
mamă de 30 de ani, cu doi copii și o gospodărie formată din cinci membri. 
Când i-am vizitat casa pentru a doua lecţie, era evident că numărul de 
obiecte scăzuse. „Ai muncit din greu“, i-am spus. „Pare că ai aruncat vreo 
30 de saci de lucruri.“ 

Foarte încântată, mi-a răspuns: „Da, într-adevăr! Mi-am dus toate 
obiectele amintire la mama“. Nu-mi venea să-mi cred urechilor. Folosise 
metoda de a face ordine „trimit la ai mei“. Când am început această afacere, 
chiar am crezut că a trimite lucruri „acasă“ era privilegiul oamenilor care 
proveneau din case mari, din provincie. Multe dintre clientele mele erau 
femei singure sau mame tinere care locuiau în Tokyo. Dacă îmi cereau 
permisiunea să trimită lucruri acasă la părinți, spuneam; „Desigur. Doar 


dacă o faci imediat“. N-am avut nicio problemă cu asta, până când mi-am 
extins clientela la zona orașelor de provincie. Când am descoperit starea 
reală a caselor părinţilor, m-am văzut forțată să-mi retrag cuvintele spuse la 
repezeală. 

Acum îmi dau seama că oamenii care au un loc convenabil unde să 
trimită lucrurile, cum ar fi casa părinţilor, sunt de fapt chiar ghinioniști. 
Chiar dacă există o casă mare, cu camere în plus, nu există și o a patra 
dimensiune care se poate extinde la infinit. Oamenii nu recuperează 
niciodată cutiile pe care le-au trimis „acasă“. Odată trimise, nu vor mai fi 
deschise nicicând. 

Dar să mă întorc la povestea mea. Mai târziu, mama lui A. a început să- 
mi frecventeze cursul. Ştiam că, dacă va absolvi, va trebui să facem ceva cu 
bagajul pe care A. îl trimisese acasă. Când i-am vizitat casa, am descoperit 
camera lui A. rămasă neatinsă. Lucrurile ei umpleau biblioteca și dulapul, 
iar două cutii mari erau așezate pe podea. Visul mamei lui A. era să aibă un 
spaţiu al ei unde să se relaxeze, dar, chiar dacă A. se mutase de mult, îi 
păstrase lucrurile cu sfinţenie în cameră și singurul spaţiu pe care mama îl 
simţea al ei era bucătăria. 

Asta mi s-a părut nefiresc. Am contactat-o pe A. și am anunţat-o: „Tu și 
mama ta nu veți absolvi cursul până când nu veţi rezolva amândouă 
problema cu lucrurile pe care le-ai lăsat în casa părinţilor tăi“. În ziua 
ultimei noastre întâlniri, A. era foarte fericită. „Acum pot să mă bucur de 
restul vieții mele fără nicio grijă!“ Se dusese acasă și-și pusese lucrurile în 
ordine. În cutii găsise un jurnal, fotografii ale vechilor iubiţi, un munte de 
scrisori și ilustrate... „Nu făceam decât să mă amăgesc, trimițând la ai mei 
lucrurile de care nu mă puteam despărți. Când m-am uitat la fiecare obiect 
din nou, mi-am dat seama că am trăit acele momente deplin și am putut să 
le mulțumesc suvenirelor mele pentru bucuria pe care mi-au dăruit-o la 
timpul lor. Când le-am aruncat, am simţit că-mi înfruntam trecutul pentru 
prima oară în viaţă.“ 

Așa este. Luând în mână fiecare obiect cu valoare sentimentală și 
hotărând ce să arunci, îți procesezi trecutul. Dacă doar arunci aceste obiecte 
într-un sertar sau într-o cutie de carton, până să-ţi dai seama, trecutul îţi va 
deveni o povară care te trage înapoi și te va împiedica să trăiești aici și 
acum. Să-ţi pui lucrurile în ordine înseamnă, de asemenea, să-ţi pui trecutul 
în ordine. Este ca și cum ţi-ai reîncepe viaţa și ţi-ai regla socotelile, astfel 
încât să poţi face următorul pas înainte. 


Fotografiile 


Preţuiește persoana care ești acum 


Ultimele obiecte din categoria obiectelor cu valoare sentimentală sunt 
fotografiile. Desigur, am un motiv bun să las fotografiile la sfârșit. Dacă ți- 
ai sortat și ţi-ai aruncat lucrurile în ordinea pe care o recomand, ai dat 
probabil peste fotografii în multe locuri diferite, poate prinse între cărți pe 
un raft, zăcând în sertarul unui birou sau ascunse într-o cutie cu fleacuri. 
Deși cele mai multe se află deja în albume, ai găsit probabil fotografia 
suplimentară sau două atașate unei scrisori ori încă aflate în plicul de la 
magazinul foto. (Nu știu de ce atâția oameni lasă fotografii în aceste 
plicuri.) Deoarece fotografiile tind să apară din cele mai neașteptate locuri 
atunci când sortăm alte categorii, este mult mai eficient să le pui într-un loc 
stabilit ori de câte ori găsești una și să te ocupi de ele la sfârșit. 

Mai este un motiv pentru care las fotografiile la sfârșit. Dacă începi să 
sortezi hârtii înainte de a-ţi fi exersat intuiţia în legătură cu ceea ce te 
bucură, întregul proces va scăpa de sub control și se va împotmoli. În 
schimb, odată ce ai urmat secvenţialitatea corectă a dereticatului (adică 
haine, cărţi, hârtii, komono și apoi obiecte cu valoare sentimentală), sortarea 
va merge strună și vei fi uimit de capacitatea ta de a face alegeri pe baza a 
ceea ce îţi place. 

Există o singură modalitate de a sorta fotografii și ar trebui să ţii minte că 
durează puţin. Metoda corectă este să scoţi toate fotografiile din albume și 
să le privești rând pe rând. Aceia care protestează că asta înseamnă prea 
multă muncă sunt oameni care n-au sortat cu adevărat fotografii niciodată. 
Fotografiile există numai pentru a ilustra un anumit eveniment sau moment. 
Din acest motiv, trebuie privite rând pe rând. Când vei face asta, vei fi 
surprins cât de clar le poţi diferenţia pe cele care te emoţionează de cele 
care nu o fac. Ca întotdeauna, păstrează-le doar pe cele care îţi inspiră 
bucurie. 

Cu această metodă, vei păstra numai 5 pentru fiecare zi dintr-o excursie 
specială, dar acelea vor fi atât de reprezentative pentru acea perioadă, încât 
vor evoca energic restul. Lucrurile cu adevărat importante nu sunt atât de 
multe la număr. Locul fotografiilor plictisitoare cu peisaje pe care nici nu le 
poţi localiza este la gunoi. Sensul unei fotografii stă în entuziasmul și 
bucuria pe care le simţi atunci când o faci. În multe situaţii, fotografiile 
tipărite ulterior și-au depășit deja scopul. 


Câteodată, oamenii păstrează un morman de fotografii într-o cutie cu 
intenţia de a se bucura de ele cândva, când vor fi bătrâni. Vă pot spune că 
acel „cândva“ nu va veni niciodată. Am văzut nenumărate cutii cu fotografii 
nesortate lăsate în urmă de cineva care a murit. 

lată o conversaţie obișnuită cu clienţii mei: „Ce e în cutia aceea?“ 
„Fotografii.“ „Atunci le poţi lăsa să le sortăm la sfârșit.“ „Dar nu sunt ale 
mele. Au fost ale bunicului meu.“ 

Ori de câte ori port acest tip de conversație, mă întristez. Nu mă pot 
abține să nu mă gândesc că viaţa decedatului ar fi fost cu mult mai bogată 
dacă spaţiul ocupat de acea cutie ar fi fost liber când persoana trăia. În plus, 
n-ar trebui să avem încă de sortat fotografii atunci când ajungem la 
bătrâneţe. Dacă şi tu lași această sarcină pentru când vei îmbătrâni, nu 
aștepta. Fă-o acum. Te vei bucura mult mai mult de fotografii la bătrânețe, 
dacă ele vor fi deja într-un album decât dacă va trebui să le muţi și să le 
sortezi când sunt într-o cutie plină. 

Un alt tip de obiecte la fel de greu de sortat ca fotografiile sunt suvenirele 
de la copii: un cadou de Ziua Tatălui, pe care scrie „Mulţumesc, tati!“; un 
desen făcut de fiul tău, selectat de educatoare să fie expus pe holul școlii; un 
omament făcut de fiica ta. Dacă aceste lucruri te bucură încă, atunci le poţi 
păstra. Dar, dacă acum copiii sunt mari și le păstrezi numai crezând că, dacă 
le-ai arunca, le-ai răni sentimentele, atunci întreabă-i. E destul de probabil 
să spună: „Ce? Încă mai ai chestia aia? Poţi să scapi de ea“. 

Dar lucrurile de pe vremea propriei tale copilării? Mai păstrezi 
rapoartele/fișele școlare și certificatele examenelor? Când clienta mea a 
scos o uniformă de-acum 40 de ani, și eu am simţit că mi se strângea inima 
de emoție. Dar tot a trebuit aruncată. Aruncă toate acele scrisori pe care le- 
ai primit acum mulţi ani de la o iubită sau de la un iubit. Scopul unei 
scrisori este îndeplinit în momentul în care a fost primită. Până în prezent, 
persoana care a scris-o a uitat de mult ce a scris sau că a scris vreo 
scrisoare. Cât despre accesoriile primite în dar, păstrează-le numai dacă îţi 
fac mare plăcere. Dacă le păstrezi pentru că nu poţi uita un fost iubit, mai 
bine aruncă-le. Agăţându-te de ele, e posibil să ratezi ocazii pentru noi 
relații. 

Nu amintirile, ci persoana care am devenit datorită acelor experienţe 
trecute este ceea ce ar trebui să preţuim. Aceasta este lecţia pe care o 
învăţăm sortând suvenirele. Spaţiul în care locuim ar trebui să fie pentru 


persoana în devenire care suntem acum, nu pentru cea care am fost în 
trecut. 


Stocurile uimitoare pe care le-am văzut 


Sunt două surprize pe care le întâlnesc mereu când îmi ajut clienţii să-și 
pună casele în ordine: obiecte foarte neobișnuite și numere uriașe. Peste 
primele dau de fiecare dată. Pot fi un microfon folosit de un cântăreţ sau 
ultimele ustensile de gătit ale cuiva căruia îi place „să bucătărească“. 
Fiecare zi aduce întâlniri captivante cu necunoscutul. Acest lucru este 
firesc, deoarece interesele și profesiile clienţilor mei sunt extrem de diverse. 

Adevăratul şoc se produce atunci când dau peste o rezervă masivă de 
obiecte simple, care se găsesc în orice casă. Pe parcursul lucrului, notez 
întotdeauna volumul brut al diferitelor lucruri pe care le deţin clienţii mei și 
trag cu ochiul în special la topul stocurilor mele, pentru că se stabilesc 
constant noi recorduri. O dată, de exemplu, am descoperit o colecţie uriașă 
de periuţe de dinţi în casa unui client. Recordul de până atunci era de 35. 
Nici aceea nu era o colecţie mică. 

„Poate că ai ceva mai multe decât îţi trebuie“, am remarcat, și am râs 
puţin împreună. Dar noul record l-a depășit cu mult pe cel vechi. Această 
clientă avea 60 de periuțe de dinţi! Aranjate în cutii, în dulapul de sub 
chiuvetă, arătau ca o operă de artă. E interesant cum mintea omenească 
încearcă să găsească o semnificație până și non-sensului. M-am trezit 
întrebându-mă dacă folosea una pe zi, dacă-și peria dinţii prea tare sau dacă 
utiliza câte o periuță pentru fiecare dinte. 

O altă surpriză a fost un stoc de 30 de cutii de folie. Am deschis dulapul 
de deasupra chiuvetei din bucătărie și l-am găsit plin cu ceea ce păreau niște 
cuburi mari, galbene, de LEGO, așezate ordonat. „Folosesc celofan în 
fiecare zi, așa că se termină foarte repede.“ Dar, chiar dacă ar fi utilizat o 
cutie pe săptămână, stocul acela i-ar fi ajuns jumătate de an. Folia de 
dimensiuni standard se găsește în role de 20 m. Ca să întrebuinţezi o rolă pe 
săptămână ar trebui să împachetezi o farfurie cu diametrul de 20 cm de 66 
de ori, și tot ţi-ar mai rămâne destulă. Numai gândul de a repeta acţiunea de 
a trage și a rupe folie de atâtea ori mi-ar da sindrom de tunel carpian. 

Cât despre hârtia igienică, recordul actual este de 80 de role. 

„Am intestine slabe, vedeţi... o folosesc foarte repede“, a fost scuza 
clientei. Dar, chiar dacă ar fi folosit o rolă pe zi, avea rezervă pentru trei 
luni. Nu sunt sigură că ar fi consumat o rolă întreagă chiar dacă și-ar fi 


petrecut toată ziua ștergându-și fundul, și-atunci și l-ar fi șters până la 
sânge. M-am întrebat dacă n-ar trebui să-i dau mai degrabă cremă pentru 
piele decât lecţii de dereticat. 

Cel mai mare însă a fost un stoc de 20 000 de beţișoare de ureche, un 
depozit de 100 de cutii a câte 200 de beţișoare. Dacă acea clienta a mea ar fi 
folosit un beţişor pe zi, i-ar fi luat 55 de ani să-și termine provizia. Până ar 
fi terminat, și-ar fi dezvoltat, probabil, tehnici uluitoare de a-și curăța 
urechile. Ultimul beţișor, folosit în ultima zi, i s-ar fi părut aproape sacru. 

Aceste relatări ţi s-ar putea părea incredibile, dar nu glumesc. Ciudat este 
că niciunul dintre acești clienţi nu și-a dat seama câte obiecte avea până nu 
a început să-și facă ordine în casă. Şi chiar dacă dispuneau de o rezervă 
uriașă, aveau întotdeauna impresia că nu posedau destul și erau neliniștiţi că 
s-ar putea termina. Pentru oamenii care fac rezerve, nu cred că există vreo 
cantitate care să-i facă să se simtă în siguranţă. Cu cât au mai mult, cu atât 
mai mult se tem că li se poate termina rezerva și cu atât mai neliniștiți 
devin. Chiar dacă au două obiecte de rezervă, vor merge și vor cumpăra 
încă cinci. 

Spre deosebire de un magazin, dacă ţi se termină vreun produs acasă, nu 
este o tragedie. Îţi poate cauza un stres temporar, dar nimic ireparabil. Dar 
ce ar trebui să facem cu aceste stocuri? Deși cea mai bună soluţie ar părea 
ca toate să fie folosite, în multe cazuri sunt expirate și trebuie aruncate. Îţi 
recomand cu căldură să scapi de toate stocurile în exces deodată. Dă-le 
prietenilor care au nevoie de ele, donează-le sau du-le la un centru de 
reciclare. Ai putea crede că e o pierdere de bani, dar să-ţi reduci stocurile și 
să te eliberezi de povara excesului sunt cea mai rapidă și mai eficientă 
modalitate de a-ţi pune casa în ordine. 

Odată ce ai trăit libertatea unei vieţi fără stocuri în exces, nu vei vrea să 
renunti la ea și vei renunţa, în mod natural, să mai faci rezerve. Clienţii îmi 
spun că viaţa este mult mai amuzantă pentru că, atunci când rămân fără un 
produs, se distrează încercând să vadă cât pot rezista fără el sau încearcă să- 
| înlocuiască cu alte lucruri. Este important să analizezi ce ai în mână acum 
și să elimini excesul. 


Redu până când ceva face clic 

Sortează pe categorii, în succesiunea corectă, și păstrează numai acele 
lucruri care-ţi inspiră bucurie. Fă asta minuţios și repede, într-o singură tură. 
Dacă urmezi acest sfat, vei reduce semnificativ volumul lucrurilor pe care 


le posezi, vei simţi un sentiment de entuziasm pe care nu l-ai avut niciodată 
înainte și vei căpăta încredere în viață. 

Care este cantitatea perfectă de lucruri? Cred că cei mai mulți oameni nu 
știu. Dacă ai trăit toată viața în Japonia, ai fost, aproape sigur, înconjurat de 
mult mai mult decât ai avut nevoie. Din această cauză multor oameni le este 
dificil să-și dea seama de cât au nevoie pentru a trăi confortabil. 
Reducându-ţi lucrurile în timp ce faci ordine, vei ajunge la un punct în care 
vei ști, deodată, exact cât îţi este necesar. O vei simți la fel de clar ca și cum 
ceva ar fi făcut clic în capul tău și vei spune: „Ah, de exact atât am nevoie 
ca să trăiesc confortabil. Asta e tot ce-mi trebuie ca să fiu fericit. N-am 
nevoie de nimic mai mult“. Satisfacţia care îți învăluie toată fiinţa în acel 
moment este palpabilă. Numesc acest moment „punctul de clic pentru exact 
cât trebuie“. Interesant, odată trecut de acest punct, vei constata că volumul 
lucrurilor tale nu va crește niciodată. Și tocmai de aceea nu vei suferi vreo 
recădere vreodată. 

Punctul de declic diferă de la persoană la persoană. Pentru o iubitoare de 
pantofi, ar putea fi 100 de perechi, în vreme ce un iubitor de cărți ar putea 
să nu aibă nevoie de nimic altceva în afară de cărți. Unii oameni, ca mine, 
au mai multe haine de purtat în casă decât pentru ieșit în oraș, în vreme ce 
alții preferă să umble goi în casă și, din acest motiv, nu au deloc haine de 
casă. (Ai fi surprins cât de mulți intră în această categorie din urmă.) 

Pe măsură ce-ţi pui casa în ordine și reduci volumul lucrurilor tale, vei 
vedea care-ţi sunt adevăratele valori, ce este cu adevărat important pentru 
tine în viaţă. Dar nu te concentra pe reducere sau chiar pe metode de 
depozitare, la urma urmei. Concentrează-te, în schimb, pe lucrurile care îţi 
fac plăcere și bucură-te de viață după propriile tale standarde. Aceasta este 
adevărata bucurie atunci când faci ordine. Dacă n-ai simţit încă un clic, nu- 
ți face griji. Mai poţi reduce. Abordează această sarcină cu încredere. 


Ascultă-ţi intuiţia şi totul va fi bine 
„Alege acele lucruri care îţi inspiră bucurie atunci când le atingi.“ 

„Agaţă acele haine care ar părea mai fericite puse pe umerașe.“ 

„Nu-ţi face griji că arunci prea mult. Va veni un moment când vei ști cât 
este tocmai bine.“ 

Dacă ai citit până aici, ai observat probabil că, în metoda mea, 
sentimentele tale sunt criteriul pentru luarea deciziilor. Mulţi oameni ar 
putea fi uimiţi de criterii atât de vagi cum ar fi „lucruri care îţi dau un fior 


de bucurie“ sau „punctul de clic“. În majoritate, metodele stabilesc scopuri 
numerice bine definite, cum ar fi „aruncă tot ce n-ai folosit timp de doi ani“, 
sau „șapte jachete și zece bluze sunt cantitatea perfectă“, sau „aruncă un 
obiect imediat de fiecare dată când cumperi ceva nou“. Dar cred că acesta 
este motivul pentru care aceste metode se termină cu o recădere. 

Chiar dacă aceste metode au ca rezultat temporar un spațiu ordonat, a 
urma în mod automat criterii propuse de alţii și bazate pe experienţa lor nu 
va avea un efect de durată. Asta în cazul în care, întâmplător, criteriile lor se 
potrivesc cu propriile tale standarde de bine. Numai tu poţi ști ce fel de 
mediu te face fericit. Actul de a lua în mână și de a alege obiectele este 
extrem de personal. Pentru a evita recăderea, trebuie să-ți creezi o metodă 
proprie de a face ordine, după standarde proprii. Tocmai de aceea este atât 
de important să identifici ce sentimente ai faţă de fiecare obiect pe care-l 
deţii. 

Faptul că posezi un surplus de obiecte pe care nu te poţi hotărî să le 
arunci nu înseamnă că ai grijă cum trebuie de ele. Chiar dimpotrivă. 
Reducând până la un volum pe care-l poţi manevra corespunzător, 
revitalizezi relaţia cu obiectele pe care le ai. Doar pentru că arunci ceva, nu 
înseamnă că renunţi la experienţele din trecut sau la identitatea ta. Prin 
procesul de a selecta numai acele lucruri care-ţi inspiră bucurie poţi 
identifica tocmai ce-ţi place și ce-ţi este necesar. 

Când ne confruntăm sincer cu lucrurile pe care le deținem, acestea ne 
trezesc multe emoţii. Acele sentimente sunt reale. Ele sunt cele care ne dau 
energia de a trăi. Crede ce-ţi spune inima ta atunci când te întrebi: „Îmi 
inspiră bucurie?“ Dacă dai curs acelei intuiţii, vei fi uimit că lucrurile vor 
începe să se conecteze în viața ta și că vor urma schimbări radicale. Este ca 
și cum viaţa ta a fost atinsă de magie. A-ţi pune casa în ordine este magia 
care creează o viaţă vibrantă și fericită. 


Capitolul al IV-lea 


Cum să-ţi depozitezi lucrurile astfel încât să ai o 
viaţă captivantă 


Stabileşte un loc pentru fiecare lucru 


În fiecare zi când mă întorc de la serviciu, aceasta este rutina pe care o 
urmez. În primul rând, descui ușa şi-mi anunţ locuinţa: „Am ajuns acasă!“ 

Culegând perechea de pantofi pe care i-am purtat ieri și i-am lăsat pe hol, 
spun „vă mulțumesc foarte mult pentru munca voastră grea!“ și-i pun în 
dulap. Apoi, îmi scot pantofii pe care i-am purtat în ziua respectivă și îi așez 
ordonat pe hol. Îndreptându-mă spre bucătărie, pun ibricul pe aragaz și mă 
duc în dormitor. Acolo, îmi las uşor geanta pe covorul moale din piele de 
oaie şi-mi scot hainele de exterior. Îmi pun jacheta și rochia pe umeraș, le 
spun „aţi făcut treabă bună!“ și le agăţ temporar de mânerul ușii de la dulap. 
Îmi pun ciorapii într-un coş pentru lenjerie aflat în colţul din dreapta al 
dulapului, deschid un sertar, aleg hainele pe care am chef să le port în casă 
și mă îmbrac. Salut planta înaltă până la brâu aflată într-o oală la fereastră 
și-i mângâi frunzele. 

Următoarea mea sarcină este să golesc conţinutul genţii pe covor și să 
pun fiecare obiect la locul lui. Prima dată îndepărtez toate bonurile. Apoi, 
îmi pun portofelul în cutia lui, aflată într-un sertar de sub pat, cu un cuvânt 
de mulțumire. Așez lângă el cartela de tren și cartea de vizită. Îmi pun 
ceasul într-o cutie roz, în stil antic, în același sertar, și colierul și cerceii 
într-o tavă pentru accesorii, lângă el. Înainte de a închide sertarul, spun 
„mulţumesc pentru tot ce aţi făcut astăzi pentru mine“. 

După aceea, mă întorc în hol și pun deoparte cărţile și carnetele pe care 
le-am purtat cu mine toată ziua (am transformat un raft din dulapul de 
pantofi în raft pentru cărți). Din raftul de dedesubt iau „săculeţul pentru 
bonuri“ și pun bonurile acolo. Apoi, așez aparatul de fotografiat digital pe 
care-l folosesc în munca mea în spaţiul de lângă el, care este rezervat 
electronicelor. Hârtiile de care nu mai am nevoie ajung în coșul de gunoi de 
sub mașina de gătit din bucătărie. În bucătărie îmi fac o cană de ceai în timp 
ce verific corespondenţa, aruncând scrisorile care nu-mi mai trebuie. Mă 


întorc în dormitor, pun geanta goală într-un săculeț și o așez apoi pe raftul 
de sus al dulapului de haine, spunând „te-ai comportat bine, odihnă 
plăcută“. De când am intrat în casă până în momentul în care am închis ușa 
dulapului de haine, au trecut cinci minute. Acum, mă pot întoarce în 
bucătărie să-mi torn o cană de ceai și să mă relaxez. 

Nu ţi-am făcut această dare de seamă ca să mă laud cu stilul meu minunat 
de viaţă, ci mai degrabă ca să demonstrez cum este să ai un loc stabilit 
pentru fiecare obiect. Să-ţi menţii spaţiul în ordine devine o a doua natură. 
Poţi s-o faci fără efort chiar și atunci când ajungi acasă obosit de la serviciu, 
iar asta îți dă mai mult timp să te bucuri cu adevărat de viaţă. 

Ideea de bază atunci când decizi locurile în care să-ţi păstrezi obiectele 
este să stabilești un loc pentru toate. Te-ai putea gândi „o să-mi ia o 
veșnicie să fac asta“, dar nu trebuie să te îngrijorezi. Deși pare foarte 
complicat să stabilești un loc pentru fiecare obiect, e mult mai simplu decât 
să decizi ce să păstrezi și ce să arunci. De vreme ce ai hotărât deja ce 
păstrezi în funcţie de tipul de obiect și de vreme ce toate acele obiecte 
aparțin aceleiași categorii, tot ce ai de făcut este să le depozitezi unele lângă 
altele. 

Motivul pentru care fiecare obiect are nevoie de un loc stabilit este că 
existența unui obiect fără un loc al lui crește șansele ca spaţiul tău să cadă 
din nou pradă dezordinii. Să spunem, de exemplu, că ai un raft pe care nu se 
află nimic. Ce se întâmplă dacă cineva lasă pe acel raft un obiect care nu are 
un loc stabil? În acel singur obiect stă prăbușirea ta. În cel mai scurt timp, 
acel spaţiu în care se menţinuse ordinea va fi acoperit de obiecte, de parcă 
cineva ar fi strigat: „Hai, strângeţi-vă toţi aici!“ 

Trebuie doar să stabilești un loc pentru fiecare obiect o singură dată. 
Încearcă. Rezultatele te vor uimi. Nu vei mai cumpăra mai mult decât ai 
nevoie. Lucrurile pe care le deţii nu se vor mai acumula. De fapt, stocul tău 
se va reduce. Esenţa depozitării eficiente este aceasta: stabilește un loc 
pentru absolut fiecare lucru pe care îl ai. Dacă ignori acest principiu de bază 
și începi să experimentezi gama vastă de idei de depozitare care sunt 
promovate, îți va părea rău. Acele „soluţii“ de depozitare nu sunt nimic 
altceva decât mijloace de a îngropa obiecte care nu-ţi fac plăcere. 

Unul dintre motivele principale ale recăderii este eșecul acţiunii de a 
stabili câte un loc pentru fiecare obiect. Fără un loc fixat, unde vei pune 
obiectele când ai terminat să le folosești? Odată ce alegi un loc pentru 
obiectele tale, vei putea să-ţi ţii casa în ordine. Așa că, decide unde este 


locul obiectelor tale și, când nu le mai folosești, pune-le acolo. Aceasta este 
cerința principală în cazul depozitării. 


Intâi aruncă, depozitează mai târziu 


Participanţii la cursurile mele sunt foarte uimiţi când le arăt fotografii 
„înainte-după“ ale caselor clienților mei. Cea mai frecventă reacţie este: 
„Camera pare atât de goală!“ Este adevărat. În multe cazuri, clienţii aleg să 
nu lase nimic pe podea și nimic care să împiedice privirea. Până și rafturile 
de cărți e posibil să fi dispărut. Dar asta nu înseamnă că și-au aruncat toate 
cărțile. Probabil rafturile pentru cărți sunt acum în dulap. Plasarea rafturilor 
pentru cărți într-un dulap mare este unul dintre standardele mele de 
depozitare. Dacă dulapul tău dă deja pe dinafară, ai putea crede că 
biblioteca n-o să încapă niciodată. De fapt, probabil că 99% dintre cititorii 
mei au această impresie. Dar s-ar putea să fie spațiu suficient. 

Spaţiul de depozitare din camera ta este, de fapt, exact cât trebuie. 
Nenumăraţi oameni mi s-au plâns că n-au destul spaţiu, dar n-am văzut încă 
o casă în care să nu existe destul loc pentru depozitare. Adevărata problemă 
este că avem mult mai mult decât este nevoie sau decât ne dorim. Învăţând 
să-ţi alegi obiectele corect, vei rămâne cu volumul care se potrivește perfect 
spaţiului pe care-l ai. Aceasta este adevărata magie a ordinii. Poate părea 
incredibil, dar metoda mea de a păstra numai ceea ce aduce bucurie în suflet 
este chiar atât de precisă. Tocmai de aceea trebuie să începi prin a arunca. 
După ce ai făcut asta, e ușor să decizi unde trebuie să stea lucrurile, pentru 
că ele vor fi fost reduse la la o treime sau chiar la o pătrime din câte erau la 
început. Invers, indiferent cât de mult faci ordine și indiferent cât de 
eficientă este metoda de depozitare, dacă începi să depozitezi înainte să 
elimini excesul, vei ajunge la neorânduială. Ştiu, pentru că mi s-a întâmplat 
și mie. 

Da, mie. Deși te avertizez să nu devii un expert în depozitare, deși insist 
să uiţi de depozitare până când nu ţi-ai redus lucrurile, nu cu mult timp în 
urmă, 90% dintre gândurile mele erau concentrate exclusiv asupra 
depozitării. Am început să mă gândesc serios la acest subiect încă de când 
aveam cinci ani, așa că această parte a carierei mele a durat încă mai mult 
decât pasiunea mea pentru îndepărtarea obiectelor, pe care am descoperit-o 
abia în adolescență. În acea perioadă, îmi petreceam cea mai mare parte a 
timpului cu o carte sau o revistă în mână, încercând fiecare metodă de 
depozitare și făcând fiecare greșeală posibilă. 


Indiferent că era vorba de camera mea, de cele ale fraților mei sau chiar 
de școala mea, îmi petreceam zilele examinând conţinutul sertarelor și al 
dulapurilor și mutând obiectele cu câţiva milimetri de fiecare dată, 
încercând să găsesc aranjamentul perfect. „Ce s-ar întâmpla dacă aș muta 
cutia aceasta acolo?“ „Ce s-ar întâmpla dacă aș scoate despărţitorul acesta?“ 

Indiferent unde eram, închideam ochii și rearanjam, în mintea mea, 
conținutul unui dulap sau al unei camere de parcă ar fi fost piesele unui 
mozaic. Petrecându-mi tinereţea cufundată în acest subiect, am căzut pradă 
iluziei că depozitarea ar fi o formă de concurs intelectual, având ca obiect 
să văd cât de mult puteam face să încapă într-un spaţiu de depozitare prin 
organizare rațională. Dacă era un spaţiu între două obiecte de mobilier, 
înghesuiam acolo un recipient de depozitare și îl umpleam cu lucruri, 
contemplându-l triumfătoare când era plin. Cândva pe parcurs, începusem 
să-mi văd lucrurile și chiar casa ca pe un adversar pe care trebuia să-l 
înfrâng și eram tot timpul în poziţie de luptă. 


Depozitarea. Urmărește simplitatea absoluta 


Când mi-am început afacerea, am presupus că va trebui să vin cu proiecte 
miraculoase pentru depozitat — soluţii inteligente pe care le-ai putea găsi 
într-o revistă, cum ar fi un set de rafturi care să se potrivească perfect într- 
un spațiu minuscul pe care nimeni altcineva nu s-ar fi gândit să-l folosească. 
Aveam o idee ciudată că numai în acest fel mi-aș putea satisface clienţii. 
Până la urmă, în orice caz, astfel de idei inteligente sunt aproape 
întotdeauna nepractice și servesc numai ca să mulțumească ego-ul 
designerului. 

Ca să dau doar un exemplu, odată, când ajutam o clientă să-și organizeze 
casa, am dat peste o placă rotativă asemănătoare celor de dedesubtul 
meselor care se învârt din restaurantele chinezești. Servise, inţial, ca suport 
pentru cuptorul cu microunde, dar acesta dispăruse de mult. Imediat ce am 
văzut-o, mi-a venit ideea genială s-o transform într-o unitate de depozitare. 
Mi-era greu să decid unde ar fi putut fi folosită, dat fiind că era destul de 
mare și groasă, dar apoi, întâmplător, clienta a menţionat că avea atât de 
multe sosuri pentru salată încât nu le putea ţine în ordine. Am deschis 
dulapul pe care mi-l arătase și, desigur, era plin de sticle cu sosuri pentru 
salată. Le-am scos pe toate afară și am încercat să introduc placa tumantă. 
Se potrivea perfect. Am încărcat-o și, iată!, am obținut un spaţiu de 
depozitare la fel de șic și ordonat ca unul din magazin. Putea să ajungă la 


sticlele din spate pur și simplu rotind placa. Ce convenabil! Clienta mea era 
încântată și totul părea perfect. 

N-a trecut mult și mi-am dat seama de greșeală. La următoarea lecţie, i- 
am verificat bucătăria. Deși în mare era încă ordonată și curată, când am 
deschis ușa dulapului cu sosuri pentru salată, am văzut că înăuntru era un 
dezastru. Când am întrebat de ce, mi-a răspuns că, de fiecare dată când 
învârtea placa, sosurile alunecau și se răsturnau. În plus, avea prea multe 
sticle, așa că o pusese pe cea fără loc pe marginea plăcii, făcând-o mai greu 
de învârtit. 

După cum vezi, am fost atât de concentrată să folosesc placa rotativă ca 
să creez un spaţiu de depozitare fantastic, încât mi-a scăpat din vedere ce 
depozitam — sticle care alunecă și se răstoarnă ușor. Când m-am gândit la 
asta cu mai multă atenţie, mi-am dat seama și că nimeni nu are nevoie de 
acces frecvent la lucrurile depozitate în spatele unui dulap, așa că nu era 
nevoie de o placă rotativă. În plus, formele rotunde iau prea mult din spaţiu 
și creează spaţii goale, ceea ce le face nepotrivite pentru depozitat. În cele 
din urmă, am înlăturat placa rotativă, am pus sticlele într-o cutie pătrată și 
le-am așezat din nou în dulap. Deși simplă și convenţională, după părerea 
clientei mele, această metodă era mult mai ușor de folosit. În urma acestei 
experienţe, am ajuns la concluzia că metodele de depozitare ar trebui să fie 
cât mai simple. Nu are niciun rost să scornești abordări complicate. Când ai 
îndoieli, întreabă-ţi casa și obiectul care trebuie depozitat care este cea mai 
bună soluţie. 

Cei mai mulți oameni își dau seama că dezordinea e determinată de 
existența a prea multe lucruri. Dar de ce avem prea multe lucruri? De 
obicei, pentru că nu ne dăm seama cât de mult deţinem de fapt. Şi nu ne 
dăm seama de cât deținem de fapt din cauza metodelor de depozitare prea 
complicate. Capacitatea de a evita stocurile în exces depinde de capacitatea 
de a simplifica depozitarea. Secretul menţinerii unei camere în ordine stă în 
a căuta simplitatea maximă în ceea ce privește depozitarea, astfel încât să 
vezi dintr-o privire cât de mult posezi. Spun „simplitatea maximă“ dintr-un 
motiv. Este imposibil să ne amintim fiecare obiect pe care îl avem, chiar 
dacă ne simplificăm metodele de depozitare. Mi se întâmplă încă în casa 
mea, unde m-am străduit foarte mult să depozitez cât mai simplu, să observ 
un obiect de care am uitat cu totul într-un dulap sau într-un sertar. Dacă 
metodele mele de depozitare ar fi fost mai complexe, de exemplu dacă aș fi 
împărţit totul pe trei niveluri, în funcţie de frecvența de folosire sau de 


anotimp, sunt sigură că multe alte obiecte ar fi rămas să putrezească în 
întuneric. În acest caz, are mai mult sens să depozităm cât mai simplu. 


Nu împrăștia spaţiile de depozitare 

Din motivele descrise anterior, metoda mea de depozitare este extrem de 
simplă. Am doar două reguli: să depozitez toate obiectele de același fel în 
același loc și să nu împrăștii spaţiile de depozitare. 

Există doar două modalităţi de a împărţi lucrurile în categorii: în funcţie 
de tipul de obiect și în funcţie de persoană. Asta este ușor de înțeles dacă te 
gândești la persoane care locuiesc singure, în opoziţie cu persoanele care 
stau cu familia. Dacă locuiești singur sau ai o cameră a ta, depozitarea e 
simplă — doar identifică un spaţiu pentru fiecare tip de obiect. Poţi menţine 
categoriile la minimum, urmându-le pe acelea folosite și la sortare. Începe 
cu hainele, apoi cărţile, hârtiile, acele komono, și, în sfârșit, suvenirele sau 
obiectele cu valoare sentimentală. Dacă îţi sortezi obiectele în această 
ordine, poţi depozita fiecare categorie în locul alocat ei imediat ce te-ai 
hotărât ce să păstrezi. 

Poţi să alcătuiești categorii și mai permisive. În loc să-ţi împarţi obiectele 
în tipuri detaliate, folosește asemănări cuprinzătoare având drept criteriu 
materialul, cum ar fi „textile“, „papetărie“ și „obiecte care par electrice“, și 
alege un loc pentru fiecare dintre ele. Asta este mult mai ușor decât a 
încerca să vizualizezi unde ai putea folosi un obiect sau cât de des l-ai 
utiliza. Cu metoda mea, vei putea clasifica obiectele mai riguros. 

Dacă ai selectat deja lucrurile pe care vrei să le păstrezi pe baza a ceea ce 
îți aduce bucurie, atunci vei înţelege ce vreau să spun, pentru că ai colectat 
deja obiectele pe categorii, le-ai pus într-un singur loc și le-ai ținut în mână 
pentru a lua decizia. Munca pe care ai făcut-o ţi-a exersat capacitatea de a 
intui ce obiecte trebuie puse împreună și de a găsi un spaţiu potrivit de 
depozitare pentru ele. 

Dacă locuiești împreună cu familia, atunci definește clar spaţii de 
depozitare diferite pentru fiecare membru al ei. Acest lucru este esenţial. De 
exemplu, dacă poţi să stabilești colțuri separate pentru tine, pentru 
partenerul tău, și pentru copii și să depozitezi tot ceea ce aparţine fiecărei 
persoane în colțul ei. Asta este tot ce trebuie să faci. Cel mai important aici 
este să stabilești un singur loc pentru fiecare persoană, dacă e posibil. Cu 
alte cuvinte, depozitarea trebuie să se facă într-un singur loc. Dacă locurile 
de depozitare sunt împrăștiate peste tot, casa întreagă va cădea în dezordine 


instantaneu. A concentra lucrurile unei persoane într-un singur loc este cel 
mai eficient mod de a ţine locurile de depozitare în ordine. 

Am avut odată o clientă care m-a rugat să-i ajut copilul să fie ordonat. 
Fiica ei avea trei ani. Când i-am vizitat casa, am descoperit că lucrurile 
fetiţei erau depozitate în trei locuri diferite — hainele în dormitor, jucăriile 
în sufragerie, iar cărțile în camera de zi. Urmând principiile de bază ale 
sortării și depozitării, am adunat totul în camera cu tatami. Din acel 
moment, copila a început să-și aleagă singură hainele pe care dorea să le 
poarte și să pună lucrurile la locul lor. Deși eu dădusem instrucțiunile, am 
rămas surprinsă. Chiar și un copil de trei ani poate fi ordonat! 

Să ai spaţiul tău te face fericit. Odată ce simţi că îţi aparţine personal, 
vrei să-l păstrezi ordonat. Dacă este greu să-i oferi fiecăruia o cameră a lui 
sau a ei, poţi totuși să-i dai fiecăruia spaţiul personal de depozitare. Cei mai 
mulți oameni pe care i-am întâlnit și care nu se pricepeau să facă ordine 
erau dintre aceia cărora, adesea, mamele le făceau curat în cameră sau care 
nu avuseseră niciodată un spațiu pe care să-l simtă al lor. Acești oameni își 
țin adesea hainele în dulapurile copiilor și cărţile pe rafturile partenerilor. 
Dar să nu ai un spaţiu pe care să-l poţi numi al tău este periculos. Toţi avem 
nevoie de un sanctuar. 

Îmi dau seama că, atunci când începi să faci ordine, tentaţia mare e să 
începi cu spaţii și obiecte care sunt ale întregii case, cum ar fi sufrageria, 
săpunul sau medicamentele ori diverse electrocasnice și consumabile de uz 
casnic. Dar, te rog, lasă-le pe acelea pentru mai târziu. Întâi, începe prin a 
sorta doar lucrurile tale. Alege ce vrei să păstrezi și depozitează în propriul 
spaţiu. Făcând asta, vei învăţa principiile de bază ale ordonării casei tale. La 
fel ca decizia privind obiectele de păstrat, a urma ordinea corectă este foarte 
important. 


Uită de „planul de trafic“ și de „frecvenţa de 


folosire“ 


Cărţile serioase despre cum să faci ordine își sfătuiesc, în mod obișnuit, 
cititorii să ia în calcul planificarea fluxului atunci când concep depozitarea. 
Nu spun că acest sfat este greșit. Există mulți oameni care aleg metode 
practice de depozitare gândindu-se atent la traficul din casă, așa că ceea ce 
afirm aici se aplică numai la metoda KonMari. lar eu spun să uiţi de planul 
de trafic. 


Când o clientă de-a mea, o femeie în jur de 50 de ani, a terminat de sortat 
și de depozitat lucrurile ei, am atacat lucrurile soțului. Mi-a spus că el 
trebuia să aibă totul la îndemână, indiferent că era vorba de telecomandă 
sau de o carte. Când i-am examinat spaţiul de locuit, am văzut că, într- 
adevăr, lucrurile soţului erau depozitate prin toată casa. Exista un raft mic 
pentru cărţile lui lângă toaletă, un loc pentru genţile lui în holul de la intrare 
și sertare pentru șosetele și lenjeria lui lângă baie. Dar asta nu mi-a 
schimbat politica. Eu insist întotdeauna ca depozitarea să se facă într-un 
singur loc, așa că i-am spus clientei să mute lenjeria, șosetele și genţile 
soțului ei în dulapul pentru costume. A devenit puţin neliniștită. 

„Dar lui îi place să-și ţină lucrurile acolo unde le folosește“, a spus ea. 
„Dacă se supără?“ 

O greșeală comună multor oameni este să decidă unde să-și depoziteze 
lucrurile urmărind accesul cât mai ușor la ele. Această abordare este o 
capcană fatală. Dezordinea e determinată de faptul că lucrurile nu sunt puse 
înapoi la locul lor. De aceea, depozitarea ar trebui să reducă efortul de a 
pune lucrurile la loc, nu efortul de a le lua de la locul lor. Când folosim 
ceva, avem un scop foarte clar pentru a-l lua de la locul lui. Doar dacă, din 
cine știe ce motiv, e foarte greu să-l scoatem, nu ne deranjează în general 
efortul de a-l lua. Dezordinea are numai două cauze posibile: a pune 
lucrurile la loc reprezintă un efort prea mare sau nu e clar unde este locul 
fiecărui lucru. Dacă trecem cu vederea acest punct crucial, e posibil să 
creăm un sistem care va sfârși în dezordine. Unor oameni asemenea mie, 
care sunt leneși de la natură, le recomand cu căldură să-și depoziteze 
lucrurile într-un singur loc. Adesea, ideea că e mai comod să ţii toate 
obiectele la îndemână este o prejudecată greșită. 

Mulţi oameni își concep depozitarea în funcţie de direcţia traficului din 
casa lor, dar cum crezi că s-a creat acest plan al traficului, în primul rând? 
În aproape orice casă, planul de trafic nu este determinat de ceea ce face o 
persoană în timpul zilei, ci de locul unde își depozitează lucrurile. Am putea 
crede că am depozitat lucrurile astfel încât să corespundă comportamentului 
nostru, dar, de obicei, ne adaptăm inconștient acţiunile în funcţie de locul 
unde sunt depozitate lucrurile. A proiecta un spaţiu de depozitare care să 
urmeze planul traficului curent din casă înseamnă numai să dispersezi 
spaţiile de depozitare prin toată casa. Acest lucru, la rândul lui, nu va face 
decât să crească posibilitatea să acumulăm mai multe lucruri și să uităm ce 
avem deja, făcându-ne viaţa mai complicată. 


Luând în considerare dimensiunea medie a unei locuinţe japoneze, un 
proiect de depozitare care urmărește planul de trafic nu va aduce o 
schimbare atât de mare. Dacă durează numai 20 de secunde să mergi de la 
un capăt la altul al casei tale, chiar trebuie să-ți faci griji în legătură cu 
planul de trafic? Dacă scopul tău este să ai o cameră fără dezordine, este 
mult mai important să-ţi concepi depozitarea astfel încât să vezi dintr-o 
privire unde sunt toate, decât să îţi faci griji cu privire la cine ce face, unde 
și când. 

Nu are rost să te complici. Stabileşte doar unde să-ți pui lucrurile în 
funcţie de construcţia casei și problemele tale de depozitare vor fi rezolvate. 
Casa ta știe deja unde este locul obiectelor. De aceea, metoda de depozitare 
pe care o folosesc este uimitor de simplă. Ca să fiu cinstită, îmi amintesc 
unde este locul obiectelor în aproape toate casele clienţilor mei. Atât este de 
simplă metoda mea! N-am luat niciodată în considerare planul de trafic 
când mi-am ajutat clienţii la organizare; cu toate astea, niciunul dintre ei nu 
a avut vreo problemă. Dimpotrivă, odată ce au creat un plan simplu de 
depozitare, n-a trebuit să se gândească unde trebuie să stea ceva, devine 
natural să pună lucrurile la locul lor și, în consecință, casa nu mai e în 
neorânduială. 

Depozitează tot ce e asemănător în același loc sau în apropiere. Dacă 
urmezi acest sfat, vei constata că ai creat un plan de trafic natural. De 
asemenea, nu este nevoie să ţii cont de frecvenţa de folosire când concepi 
spaţiul de depozitare. Unele cărți despre cum să faci ordine oferă metode 
care clasifică lucrurile pe șase niveluri în funcţie de frecvenţa de folosire: 
zilnic, o dată la trei zile, o dată pe săptămână, o dată pe lună, o dată pe an și 
mai puţin de o dată pe an. Sunt oare singura căreia i se învârte capul numai 
la gândul de a-și împărţi sertarele în șase compartimente? Utilizez cel mult 
două categorii în funcție de frecvenţa de folosire: lucrurile pe care le 
folosesc des și lucruri pe care nu le folosesc des. 

Să luăm de exemplu conţinutul unui sertar. În mod normal, o să păstrezi 
lucrurile pe care le folosești mai puţin în partea din spate a sertarului și cele 
pe care le foloseşti mai des, în partea din faţă. Nu e nevoie să decizi asta 
când proiectezi spaţiul de depozitare. Când decizi ce să păstrezi, întreabă-ţi 
inima — când decizi unde să depozitezi ceva, întreabă-ţi casa. Dacă-ţi 
amintești să faci asta, vei ști instinctiv cum să procedezi în organizarea și 
depozitarea lucrurilor tale. 


Niciodată nu face teancuri, depozitarea verticală 


este soluţia 


Sunt oameni care pun totul în teancuri, indiferent că sunt cărți, hârtii sau 
haine. Dar asta e o mare risipă. Când vine vorba de depozitat, așezarea 
verticală este cea mai bună. Sunt obsedată când vine vorba de aspectul 
acesta. Depozitez totul vertical dacă este posibil, inclusiv haine, pe care le 
împăturesc și le așez pe o latură în sertare, și dresuri, pe care le înfășor și le 
pun vertical într-o cutie. La fel procedez în cazul papetăriei sau al 
instrumentelor de scris: fie că sunt cutii, fie capse, rulete sau gume de șters, 
le așez pe verticală. Îmi ţin şi laptopul în raftul cu cărţi de parcă ar fi, 
realmente, o agendă. Dacă ai spațiu de depozitare suficient, dar nu îţi 
ajunge, depozitează lucrurile vertical. Vei vedea că asta rezolvă cele mai 
multe probleme. 

Eu depozitez lucrurile vertical și evit să le stivuiesc din două motive. În 
primul rând, dacă le stivuiești, vei ajunge la un spaţiu de depozitare 
interminabil. Lucrurile pot fi stivuite la nesfârșit unele peste altele, ceea ce 
face mai greu de observat creșterea volumului. În schimb, când lucrurile 
sunt depozitate vertical, orice creștere ia din spaţiu și, în cele din urmă, vei 
rămâne fără loc de depozitare. Când se va întâmpla asta, vei remarca: „Ah, 
iar am început să acumulez lucruri“. 

Celălalt motiv este acesta: stivuirea lucrurilor presează obiectele de 
dedesubt. Când lucrurile sunt puse unele peste altele, cele de dedesubt sunt 
strivite. Stivuitul slăbește și deteriorează lucrurile care sprijină greutatea 
teancului. Imaginează-ţi cum te-ai simţi dacă ar trebui să cari o greutate 
mare cu orele. În plus, lucrurile din teanc practic dispar, întrucât uităm până 
și că există. Când ne punem hainele în teancuri, una deasupra celeilalte, 
hainele de dedesubt sunt folosite din ce în ce mai puţin. Piesele de 
îmbrăcăminte care nu-i mai încântă pe clienţii mei, chiar dacă le-au plăcut 
când le-au cumpărat, sunt, adesea, cele care au petrecut mult timp la baza 
teancului. 

Asta se aplică la fel de bine și la hârtii și documente. Imediat ce un alt 
document este plasat în vârf, primul pierde puţin din atenţia noastră și, până 
să ne dăm seama, amânăm să ne mai ocupăm de el sau îl uităm cu totul. Așa 
că, din aceste motive, recomand depozitarea pe verticală a tot ceea ce poate 
fi pus în această poziţie. Încearcă să iei un teanc pe care îl ai deja și să-l 
așezi vertical. Doar făcând asta, îţi vei da seama de volumul lucrurilor din 


teancul acela. Depozitarea verticală poate fi folosită oriunde. Frigiderele în 
dezordine sunt ceva comun, dar conţinutul lor poate fi organizat rapid și 
ușor punând lucrurile vertical. Întâmplător, ador morcovii, de exemplu. 
Dacă îmi deschizi frigiderul, vei găsi morcovi în suportul pentru sticle de pe 
ușă. 


Nu e nevoie de recipiente speciale de depozitare 


Lumea este plină de recipiente de depozitare comode: despărțitoare 
ajustabile, rafturi de pânză, care pot fi agăţate de bara din dulapul tău, 
rafturi înguste care se potrivesc în spaţii mici. Poţi găsi recipiente de 
depozitare la care nici nu te-ai gândit vreodată în orice magazine, de la 
acele locale de 1 bănuţ la acele luxoase de mobilier șic și decorațiuni 
interioare. Am fost eu însămi, la un moment dat, o fanatică a depozitării, 
așa că, o perioadă, am încercat aproape fiecare obiect care se găsea pe piaţă, 
inclusiv pe cele mai ciudate și mai exotice. Cu toate acestea, nu mai am 
aproape niciunul în casă. 

Recipientele de depozitare pe care le vei găsi în casa mea sunt câteva 
seturi de sertare transparente pentru haine și komono-uri, un set de sertare 
de carton pe care le folosesc din primii ani de liceu și un coș de ratan pentru 
prosoape. Atât. În afară de acestea, există rafturi în perete la bucătărie și în 
baie și dulapul de pantofi din holul de la intrare. N-am nevoie de un raft de 
cărți, pentru că îmi ţin cărţile și hârtiile pe unul dintre rafturile dulapului de 
pantofi. Dulapurile și rafturile încastrate în perete, departe de a fi mari, sunt 
mai mici decât media. În principiu, singurele recipiente de depozitare de 
care ai nevoie sunt clasicele sertare și cutiile simple — nu-ţi trebuie nimic 
special sau șic. 

Oamenii mă întreabă adesea ce recomand, așteptându-se, fără îndoială, să 
le mărturisesc vreo armă a depozitării ținută secretă până atunci. Dar îţi pot 
spune chiar acum: nu e nicio nevoie să cumperi separatoare și alte 
gadgeturi. Poţi rezolva problemele depozitării cu lucrurile pe care le ai în 
casă. Recipientul pe care-l folosesc cel mai des este o cutie goală de pantofi. 
Am încercat tot felul de obiecte de depozitare, dar n-am găsit niciunul care 
să fie gratis și mai bun decât cutia de pantofi. Aceasta are note peste medie 
la toate cele cinci criterii ale mele: dimensiune, material, durabilitate, 
ușurință de utilizare și atractivitate. Aceste calități bine echilibrate și 
adaptabilitatea sunt marile ei merite. Mai nou, pantofii vin în cutii care au și 


un design drăguţ. Îmi întreb adesea clienţii, atunci când le vizitez casele: 
„Aveţi cutii de pantofi?“ 

Cutiile de pantofi se pot folosi în moduri infinite. Eu le utilizez frecvent 
ca să ţin șosete și dresuri în sertare. Înălțimea cutiei de pantofi este perfectă 
pentru așezarea verticală a ciorapilor rulați. În baie pot fi folosite la 
depozitarea sticlelor de şampon, balsam etc., și sunt perfecte și pentru a ţine 
detergenţii şi alte obiecte de curăţat din gospodărie. În bucătărie le 
întrebuințez ca să ţin produse alimentare sau saci de gunoi, prosoape de 
vase etc. Le folosesc și pentru tăvi de prăjituri, platouri pentru plăcinte și 
alte ustensile de gătit pe care nu le utilizez frecvent. Cutia poate fi apoi 
depozitată pe un raft de mai sus. Nu știu din ce motiv, unii oameni preferă 
să-și ţină tăvile de copt în pungi de plastic, dar acestea sunt mult mai ușor 
de folosit când sunt depozitate în cutii de pantofi. Această soluţie extrem de 
simplă este foarte populară printre clienţii mei. Sunt mereu încântată când 
îmi spun că fac prăjituri mai des de când au reorganizat. Capacul unei cutii 
de pantofi nu este adânc și poate fi folosit ca tavă. Poate fi pus în dulap, să 
ţii în el uleiurile de gătit și condimentele, astfel încât suprafaţa de jos a 
acestuia să rămână curată. Spre deosebire de alte materiale de acoperit 
rafturile, aceste capace nu alunecă și sunt mult mai ușor de înlocuit. Dacă ţii 
ustensilele pentru gătit, cum ar fi polonicele, în sertar, poți folosi capacele 
cutiilor de pantofi ca să le sprijini. Acestea împiedică ustensilele să se 
rostogolească zgomotos în sertar ori de câte ori îl deschizi și îl închizi și, 
pentru că se comportă ca un despărțitor, poţi să folosești spaţiul rămas mai 
eficient. 

Desigur, există multe alte tipuri de cutii care se pot transforma în 
recipiente comode de depozitat. Cele pe care le folosesc eu cel mai des sunt 
suporturile de plastic pentru cărți de vizită și pentru iPod-uri. De fapt, multe 
dintre cutiile care conţin produse Apple au dimensiunea și designul 
potrivite, așa că, dacă aveţi, vă recomand să le întrebuinţaţi ca despărțitoare 
în sertare. Sunt perfecte pentru ţinut stilouri, creioane și alte instrumente de 
scris. Un alt obiect standard sunt recipientele suplimentare de plastic pentru 
produse alimentare, care pot fi utilizate pentru depozitarea obiectelor mici 
din bucătărie. 

În principiu, orice cutie sau recipient de formă pătrată și de dimensiunea 
potrivită sunt bune. Cutiile mari de carton sau cutiile de la aparatura 
electrică sunt însă prea voluminoase ca să poată fi folosite ca despărţitoare, 
incomode pentru alte tipuri de depozitare și, pur și simplu, urâte. Te rog, 


scapă de ele. Ori de câte ori dai peste cutii asemănătoare când faci curăţenie 
şi-ţi sortezi lucrurile, pune-le într-un loc până când ești gata să începi 
depozitarea. Asigură-te că le arunci pe cele care ţi-au rămas, după ce ţi-ai 
pus casa în ordine. Nu te agăța niciodată de ele, crezând c-o să le folosești 
într-o zi. 

Nu recomand folosirea recipientelor rotunde, în formă de inimă sau 
neregulate ca despărţitoare, pentru că, de obicei, iau din spaţiu. Totuși, dacă 
o anumită cutie te bucură atunci când o iei în mână, este altceva. S-o arunci 
sau s-o păstrezi fără s-o foloseşti ar fi o pierdere, așa că, în acest caz, ar 
trebui să-ți urmezi intuiţia și s-o întrebuinţezi pentru depozitare. Poţi să 
folosești, de exemplu, astfel de cutii într-un sertar pentru accesorii de păr 
sau ca să păstrezi demachiante de bumbac ori trusa ta de cusut. Creează-ţi 
propriile combinaţii originale potrivind un obiect care trebuie depozitat într- 
o cutie goală. Cea mai bună metodă este să experimentezi și să te distrezi pe 
parcurs. 

Când clienţii mei folosesc astfel obiectele pe care le au în casă, descoperă 
întotdeauna că au exact ceea ce le trebuie ca să-și depoziteze lucrurile. Nu 
trebuie să meargă să cumpere recipiente de depozitat. Desigur, există o 
mulțime de obiecte de marcă în magazine. Dar acum cel mai important 
lucru este să-ți pui casa în ordine cât mai repede posibil. Decât să-ţi 
cumperi ceva ce-ţi folosește pe moment, mai bine așteaptă să termini 
întregul proces și apoi poţi să cauţi obiectele de depozitare care îţi plac cu 
adevărat. 


Cea mai bună modalitate de a depozita genţi este 


în alte genţi 


Poșetele, sacoşele și alte genţi care nu sunt folosite sunt goale. La un 
moment dat în evoluţia acestei afaceri, m-a izbit faptul că ele ocupau foarte 
mult spaţiu, mai ales că erau ţinute în locurile principale de depozitare. Nu 
numai că ocupau mult spaţiu pentru că nu puteau fi împăturite, ci erau 
adesea umplute cu hârtie ca să-și menţină forma. În casele japoneze, unde 
spaţiul de depozitare este extrem de limitat, asta părea o impardonabilă 
risipă extravagantă de spaţiu. Faptul că hârtia începea adesea să se 
fărâmiţeze nu făcea decât să toamne gaz pe foc. 

Hotărâtă să găsesc o soluţie, am început să experimentez. Întâi, am decis 
să scap de hârtie. La urma urmelor, să scapi de lucrurile care nu-ţi aduc 
bucurie e cheia abordării mele. În schimb, am încercat să umplu geanta cu 


obiecte mici de extrasezon. Vara foloseam eșarfe și mănuși, iarna țineam în 
ele costume de baie. Genţile nu numai că-și mențineau forma, ci dublau 
spaţiul de depozitare. Am fost încântată că am găsit o soluţie prin care 
împușcam doi iepuri dintr-o lovitură. Dar, într-un an, am abandonat această 
soluție. Deși în teorie părea o idee minunată, faptul că trebuia să scot 
obiectele ori de câte ori doream să folosesc o geantă era o corvoadă, iar 
obiectele scoase începuseră să aglomereze dulapul. 

N-am renunțat, desigur. Am continuat să caut un fel de umplutură care să 
nu se destrame. Următoarea mea idee a fost să pun obiectele mici într-un 
săculeț din material subţire înainte să umplu geanta. Era ușor să le scot, iar 
săculețul din material textil arăta drăguţ, expus în dulap. Am fost mulțumită 
că am găsit o altă soluţie revoluţionară. Dar și această soluție avea un 
neajuns ascuns. Nu puteam să văd obiectele de extrasezon dinăuntru și, 
când le-a venit vremea, am uitat complet să golesc două aflate în interiorul 
genţilor. Abia după un an le-am observat și, până atunci, conţinutul lor 
ajunsese să arate depășit. Asta m-a făcut să cad pe gânduri. În ciuda faptului 
că politica mea în cazul hainelor și al altor obiecte este să ţin lucrurile de 
extrasezon la vedere, m-am amăgit prostește că-mi voi aminti să scot ceea 
ce nu puteam vedea. 

Am golit săculeţii de material textil și am eliberat obiectele din interior, 
dar genţile pe care le sprijiniseră arătau flasce. Aveam nevoie de ceva care 
să le ajute să-și menţină forma, însă, în mod sigur, nu doream să le umplu 
cu haine de extrasezon de care s-ar fi putut să uit. Neștiind ce să fac, am 
decis să pun provizoriu o geantă înăuntrul alteia. Aceasta însă s-a dovedit a 
fi soluţia perfectă. Depozitând genţile una într-alta, am redus la jumătate 
spaţiul necesar și am avut sub control conţinutul lor, lăsând baretele să 
atârne afară. 

Secretul este să pui împreună același tip de genţi. Seturile trebuie să fie 
formate din genţi asemănătoare ca material, de exemplu piele sau tricot 
foarte gros, poșete pentru ocazii speciale, cum ar fi nunţi sau înmormântări. 
Când le împarti în funcţie de material și/sau de folosire nu trebuie să scoţi 
decât un singur set atunci când ai nevoie de o geantă. Așa este mult mai 
ușor. Reţine totuși că nu trebuie să depozitezi prea multe genţi într-una 
singură. Regula mea de bază este să nu ţin mai mult de două într-una și să 
mă asigur că le depozitez așa încât să nu uit ce este în interior. În cazul 
genților tip sacoşă care se fac surprinzător de mici după împăturire, 
recomand să le depozitezi pe toate într-una singură. 


Rezumând, cea mai bună metodă de a depozita poșete plic, de mână și 
altele este să faci seturi în funcţie de material, dimensiune și frecvența de 
folosire și să le introduci una într-alta, ca pe cutiile în set. Toate curelele și 
mânerele trebuie lăsate la vedere. Dacă geanta pe care o folosești pentru 
depozitare a venit într-un săculeţ, îl poţi folosi pe acela pentru a depozita 
setul. Procesul depozitării genţilor una într-alta, al găsirii combinațiilor 
potrivite e foarte amuzant, ca atunci când faci un puzzle. Când ai găsit 
perechea potrivită, când geanta din exterior se potrivește atât de bine cu cea 
din interior încât se susțin una pe alta este ca și cum ai fi martor la o 
întâlnire menită să se întâmple. 


Goleşte-ţi geanta zilnic 

Sunt lucruri de care ai nevoie în fiecare zi, cum ar fi portofelul, 
abonamentul de transport și agenda. Mulţi oameni nu văd niciun rost în a le 
scoate pe acestea când vin acasă pentru că urmează să le folosească a doua 
zi, dar asta este o greșeală. Scopul unei genţi este să-ți ducă lucrurile când 
nu eşti acasă. Îți umpli geanta cu lucrurile de care ai nevoie, cum ar fi 
actele, telefonul mobil, portofelul, și ea le poartă fără să se plângă, chiar 
dacă e plină până la refuz. Când o pui jos și hârșâi cu ea podeaua, nu scoate 
o vorbă de critică făcând tot ce poate ca să te susțină. Ce lucrător 
conștiincios! Ar fi crud să nu-i dai o pauză măcar acasă. 

S-o ţii tot timpul umplută chiar când nu e folosită trebuie să fie ca atunci 
când ai merge la culcare cu stomacul plin. Dacă îţi tratezi genţile așa, vor 
arăta în curând obosite și uzate. 

Dacă nu te obișnuiești să-ţi golești geanta e foarte probabil să lași ceva 
înăuntru când te hotărăști să folosești o alta, și, până să-ţi dai seama, vei fi 
uitat ce ai în fiecare geantă. Negăsind un stilou sau un balsam de buze, vei 
sfârși prin a-ţi cumpăra unul nou. Cele mai obișnuite obiecte găsite în 
genţile clienţilor mei, atunci când le-am făcut ordine în cameră, au fost 
șervețele, monede, bonuri fărâmițate și gumă de mestecat folosită, 
împachetată în ambalajul ei. Există un pericol real ca obiecte importante 
precum accesorii, notițe sau documente să se amestece cu acestea. 

Așadar, golește-ţi geanta zilnic. Asta nu e așa o corvoadă precum pare. 
Trebuie doar să stabilești un loc pentru lucrurile dinăuntrul ei. Găsește o 
cutie și pune-ţi vertical în ea abonamentul de transport, legitimaţia de la 
companie și alte obiecte importante. Apoi, pune cutia așa cum este într-un 
sertar sau dulap. Poţi folosi orice cutie, dar, dacă nu găsești una de 


dimensiunea potrivită, o cutie de pantofi e numai bună. Sau poţi face loc 
într-un colț de sertar, fără să mai folosești o cutie. Aspectul exterior este 
important, așa că, dacă optezi pentru o cutie, nu ezita să alegi una care-ţi 
place cu adevărat. Unul dintre cele mai bune locuri pentru păstrarea acestei 
cutii este deasupra seturilor de sertare pentru depozitare și este și mai 
comod dacă acestea se află în apropierea locului unde-ţi ţii geanta. 

Dacă nu-ţi poţi goli uneori geanta, e în regulă. Sunt dăţi când vin acasă 
seara târziu și nu mă mai deranjez s-o golesc pentru că plănuiesc s-o 
folosesc iar la muncă a doua zi dimineaţa devreme. Fie vorba între noi, în 
timp ce scriam această carte, au fost seri în care am ajuns acasă și am 
adormit pe podea, fără ca măcar să-mi schimb hainele. Important este să 
creezi un mediu în care geanta ta să se relaxeze, stabilind un loc pentru 
lucrurile pe care le porți de obicei în ea. 


Locul obiectelor de pe podea este în dulap 


Dacă ai dulapuri sau garderobe încastrate în casă, cele mai multe lucruri pot 
fi depozitate înăuntrul lor. Dulapurile japoneze sunt spaţii ideale de 
depozitare. Sunt adânci și largi, având între partea de sus și cea de jos un 
raft solid, și există deasupra un dulap construit în perete. Dar mulţi japonezi 
nu știu cum să profite de acest spaţiu. Pentru aceia dintre voi care aveţi 
astfel de dulapuri, cea mai bună politică este să le folosiți cu încredere. 
Indiferent cât ai să te străduiești să proiectezi un recipient ingenios care să- 
ți rezolve toate problemele de depozitare, rezultatul final este întotdeauna 
mai dificil de utilizat decât ce se află deja acolo. 

Principala metodă pentru a folosi eficient un dulap este cea pe care ţi-o 
prezint în continuare. Întâi, ca regulă generală, obiectele de extrasezon 
trebuie depozitate în spațiul cel mai greu accesibil. Asta include 
decoraţiunile de Crăciun, echipamentele de schi, de drumeţie sau alte 
echipamente și accesorii de sporturi sezoniere. Acesta este, de asemenea, 
cel mai bun loc pentru suvenire voluminoase care nu încap într-o cutie, cum 
ar fi albumul de la nuntă sau alte albume foto. Dar nu le pune în cutii de 
carton. În schimb, așază-le vertical, spre partea din faţă a dulapului, cum 
faci cu cărţile în bibliotecă. Altfel, s-ar putea să nu le mai vezi niciodată. 

Hainele de fiecare zi ar trebui depozitate în dulap. Dacă foloseşti huse de 
plastic transparent, ţi le recomand călduros pe cele pentru sertar decât pe 
cele tip cutie. În secunda în care hainele sunt puse în cutie, devin complicat 
de mutat și, în cele mai multe cazuri, oamenii nu se mai deranjează nicicând 


să le scoată, chiar și atunci când revine sezonul lor. Şi, bineînţeles, 
împăturește și așază vertical hainele în sertar. 

Așternuturile de pat se depozitează cel mai bine pe raftul de sus al 
dulapului, unde sunt cel mai puţin expuse la umiditate și praf. Spaţiul de jos 
poate fi folosit pentru depozitarea aparaturii electrice de extrasezon, cum ar 
fi ventilatoarele sau aparatele de încălzit locuinţa. Cel mai bun mod de a 
întrebuința un dulap japonez este să te gândești la el ca la o cameră mică și 
să depozitezi lucrurile din el în sertare sau în alte obiecte pentru depozitare. 
Am avut o clientă care își ţinea toate hainele libere în dulap. Când am 
deschis ușa, arăta ca o rampă de gunoi, iar hainele dinăuntru erau o grămadă 
încurcată. Este mult mai eficient să-ţi muţi toate recipientele de depozitare 
în dulap. Eu pun acolo de obicei stative de oţel, rafturi de cărți și dulăpioare 
și rafturi de placaj care, de asemenea, pot fi folosite pentru a așeza cărți. 
Depozitez de asemenea obiecte mari care ocupă spaţiu pe podea — de 
exemplu, valize, crose de golf, aparate electrice sau chitare — tot în dulap. 
Sunt sigură că mulți dintre clienţii mei n-au crezut că le-ar încăpea toate 
lucrurile în dulap, dar, după ce au folosit metoda KonMari pentru a sorta 
amănunțit și a arunca, a fost chiar simplu. 


Păstrează curate cada de baie și chiuveta din 
bucătărie 

Câte sticle de șampon și balsam sunt împrăștiate în jurul căzii tale? Diferiţii 
membri ai familiei pot folosi produse diferite sau poate tu ai mai multe, pe 
care le întrebuințezi în funcţie de dispoziţie ori pentru tratamente 
săptămânale. Dar e aşa de greu să le muţi când cureţi cada. Dacă le ţii pe 
podeaua dușului sau pe marginea căzii, devin lipicioase. Pentru a evita asta, 
unii oameni folosesc un coș de sârmă ca recipient, dar, din experienţa mea, 
asta face lucrurile și mai rele. 

Am cumpărat odată un coș de sârmă mare, în care să încapă toate 
săpunurile, șampoanele și chiar măștile faciale ale întregii familii. 
Încântarea mea față de acest recipient comod a fost de scurtă durată. La 
început l-am uscat de fiecare dată după baie, dar, curând, ștergerea fiecărei 
sârme a devenit o corvoadă și am făcut-o o dată la trei zile, apoi mai puţin, 
până când am uitat complet să am grijă de el. Într-o zi, am observat că sticla 
de șampon era roșie și lipicioasă pe fund. Examinând recipientul, am 
observat că era atât de acoperit de mâzgă încât n-am putut să mă uit la el. 
Aproape în lacrimi, am frecat recipientul de sârmă și, nu peste mult timp, l- 


am aruncat. Era prea multă bătaie de cap și, de câte ori intram în baie și-l 
vedeam, îmi aminteam episodul dezgustător cu mâzga. Ar fi trebuit să-mi 
dau seama că baia e cel mai umed loc din casă, ceea ce o face, în mod 
evident, cel mai nepotrivit loc pentru a depozita orice. 

Nu are rost să ţii săpunurile și șampoanele afară atunci când nu le 
folosești, iar expunerea adițională la căldură și umezeală, atunci când nu 
sunt utilizate, le afectează calitatea. De aceea, politica mea este să ţin totul 
în afara căzii sau dușului. Tot ce este folosit în baie trebuie oricum uscat 
după aceea, așa că are mai mult sens să ștergi cele câteva obiecte 
întrebuințate cu prosopul de baie și să le pui în dulap. Deși pare mai multă 
muncă la prima vedere, este, de fapt, mai puţină. E mult mai simplu și mai 
rapid să cureți cada sau dușul fără ca aceste obiecte să aglomereze locul și 
acolo se va produce mai puţină mâzgă. 

Același lucru e valabil pentru chiuveta de la bucătărie. ii bureţii și 
lichidul de curăţat vasele pe chiuvetă? Eu le pun sub ea. Secretul este să te 
asiguri că buretele este complet uscat. Mulţi oameni folosesc un recipient 
de sârmă cu niște cupe de colectare care este atârnat de chiuvetă. Dacă și tu 
faci așa, îți recomand să-l înlături imediat. Nu se poate usca dacă este 
împroșcat cu apă ori de câte ori folosești chiuveta, astfel încât va începe în 
curând să miroasă. Ca să previi acest lucru, stoarce bine buretele după ce l- 
ai folosit și atârnă-l să se usuce. Poţi folosi un cârlig de rufe ca să-l agăţi de 
bara de prosoape sau de mânerul unui sertar de la bucătărie, dacă nu ai o 
bară pentru prosoape. Personal, recomand să agăţi bureţii afară, de exemplu 
pe sârma de rufe. 

Eu usuc nu doar bureţii, ci și tocătoarele, strecurătoarele și vasele pe 
verandă. Lumina soarelui e un bun dezinfectant, iar bucătăria mea arată 
foarte curată fiindcă n-am nevoie de un scurgător de vase. De fapt, nici 
măcar n-am scurgător de vase. Eu pun toate vasele pe care le spăl într-un 
lighean sau o strecurătoare mare și le pun pe verandă la uscat. Pot să le spăl 
dimineaţa și să le las afară. În funcţie de vreme și de locul unde locuiești, 
această soluţie ar putea fi bună și pentru tine. 

Unde îţi ţii uleiul, sarea, piperul, sosul de soia și alte condimente? Mulţi 
oameni le ţin chiar lângă aragaz pentru că vor să le aibă la îndemână, de 
dragul comodităţii. Dacă ești unul dintre aceștia, sper că le vei salva acum. 
În primul rând, un blat este pentru gătit, nu pentru depozitat lucruri. Zona 
de blat de lângă aragaz este expusă în special la împroșcare cu mâncare și 
grăsime, iar condimentele ţinute acolo sunt, de obicei, pline de grăsime. 


Şirurile de sticle din zona asta o fac mai greu de curăţat, iar bucătăria va fi 
acoperită de o peliculă de ulei. Rafturile și dulapurile de bucătărie sunt 
concepute special pentru depozitarea condimentelor și mirodeniilor, așa că 
pune-le unde le este locul. Adesea, se poate folosi un sertar sau un dulap 
îngust localizat lângă aragaz. 


Decorează-ţi dulapul cu lucrurile preferate 
„Nu deschide aia, te rog!“ e un refren obișnuit. Clienţii mei au, de obicei, 
un sertar sau un dulap pe care nu vor să mi-l arate. Toţi avem lucruri despre 
care nu vrem ca ceilalți să știe, dar care sunt importante pentru noi. 
Obiectele obișnuite sunt afișe cu idoli pop sau alte suvenire de fan și cărți 
legate de hobby-uri. Afișele sunt, de obicei, rulate în spatele dulapului, iar 
CD-urile stivuite într-o cutie. Dar asta e o risipă. Măcar odaia ta ar trebui să 
fie locul unde să poţi să te ocupi de ceea ce te interesează și să te bucuri 
după pofta inimii. Așadar, dacă-ţi place un lucru, nu-l ascunde. Dacă vrei să 
te bucuri de el, dar nu vrei să afle prietenii tăi, am o soluţie. 'Transformă-ţi 
spaţiul de depozitare în spaţiul tău privat, unul care-ţi dă fiori de bucurie. 
Folosește aceste comori ca să decorezi peretele din spate al dulapului, 
dincolo de haine, sau partea din interior a ușii. Poţi să-ţi decorezi dulapul cu 
orice vrei, indiferent că este privat sau nu. Afișe, fotografii, ornamente, 
orice-ţi place. Nu există limite legate de cum să-ţi decorezi spaţiul de 
depozitare. Nimeni nu se va plânge, pentru că nimeni nu va vedea. Spaţiul 
tău de depozitare este paradisul tău privat, așa că personalizează-l la 
maximum. 


Despachetează hainele noi şi scoate-le etichetele 
imediat 

Unul dintre multele lucruri care mă uimesc atunci când îmi ajut clienţii să 
facă ordine este cantitatea de lucruri împachetate încă. Dacă e vorba de 
alimente sau produse sanitare, înțeleg, dar de ce oamenii îndeasă în dulap 
textile cum ar fi șosete și lenjerie intimă fără să le scoată din ambalaj? În 
felul acesta, ele ocupă mai mult spaţiu și există posibilitatea de a fi uitate. 
Tatălui meu îi plăcea să facă stocuri de șosete. De câte ori mergea la 
supermarket, cumpăra șosete gri sau negre pe care să le poarte la costume și 
le depozita împachetate în sertarul lui. Puloverele gri erau alte obiecte pe 
care îi plăcea să le ţină la îndemână și dădeam adesea peste ele în spatele 
dulapului, aflate încă în ambalajul de plastic. Întotdeauna mi-a fost milă de 


aceste haine. Am crezut că acest obicei era specific tatălui meu, dar, când 
am început să vizitez casele clienţilor, mi-am dat seama că există mulţi 
oameni ca el. Stocul este alcătuit din ceea ce clientul poartă în mod regulat, 
cele mai obișnuite fiind consumabile ca șosete, lenjerie intimă și dresuri. Un 
lucru pe care acești clienţi îl au în comun este că dispun de mult mai multe 
rezerve decât le sunt necesare. Am fost șocată să aflu că ei cumpără mai 
multe obiecte din aceeași categorie încă înainte să le despacheteze pe cele 
cumpărate anterior. Poate faptul că se află în ambalaj diminuează 
sentimentul de proprietate al posesorului. Recordul la numărul de dresuri 
descoperite în casa unei cliente, de exemplu, a fost de 82 de perechi. Încă în 
ambalajele lor, ocupau o cutie întreagă de plastic. 

Cu siguranţă, atunci când cumperi ceva, cel mai ușor este să-l arunci în 
sertar încă ambalat. Și poate există ceva plăcere în a rupe ambalajul atunci 
când îl porţi pentru prima oară. Dar singura diferență dintre produsele 
împachetate din sertarul tău și cele de la magazin este locul în care sunt 
păstrate. Oamenii presupun de obicei că este mai ieftin să cumperi marfă la 
grămadă atunci când sunt reduceri. Dar eu cred că este tocmai invers. Dacă 
iei în calcul costul depozitării, este la fel de economic să existe aceste 
produse mai degrabă în magazin, decât acasă. Mai mult, dacă le cumperi și 
le foloseşti pe măsură ce ai nevoie, vor fi noi și în stare mult mai bună. De 
aceea, îți recomand să te abţii de la a face rezerve de obiecte. În schimb, 
cumpără numai ce ai nevoie, scoate imediat toate obiectele din ambalaj și 
depozitează-le. Dacă ai deja o rezervă mare din ceva, măcar scoate 
obiectele din ambalaj. Păstrarea în ambalaj nu le face decât rău textilelor. 

Obiectele lăsate în ambalaj cel mai des sunt dresurile. Când le scoţi, 
înlătură și suportul rigid. Nu vei avea nevoie de el acasă. Dresurile ocupă cu 
25% mai puţin spaţiu când sunt scoase din ambalaj și împăturite. Astfel este 
și mult mai probabil să fie folosite, pentru că e mult mai ușor de ajuns la 
ele. Eu cred că numai atunci când ai despachetat un obiect îl poţi numi cu 
adevărat al tău. 

Asemănătoare cu hainele în ambalaj sunt și acelea cu etichetele încă 
netăiate. Găsesc adesea fuste sau cardigane în casele clientelor mele cu 
etichetele de preţ sau de firmă încă pe ele. În cele mai multe cazuri, clienta 
a uitat de existenţa lor și le descoperă cu surprindere, deși aceste articole au 
stat agăţate la vedere pe bara din dulap. Multă vreme m-am întrebat ce face 
aceste haine invizibile. Hotărâtă să găsesc o explicaţie, m-am dus să observ 
departamentul de textile din diferite magazine. 


După ce mi-am continuat cercetarea o perioadă, mi-am dat seama că 
există o diferență notabilă între hainele din dulapul cuiva și acelea atârnând 
pe barele din magazine. Ultimele au o aură foarte diferită față de hainele 
muncite pe care le folosim zilnic. Ele emană un aer de îngrijire și 
prospeţime, iar hainele cu eticheta de preţ rețin acea prospeţime. Așa văd eu 
lucrurile. Hainele dintr-un magazin sunt produse, pe când hainele de acasă 
sunt bunuri personale. Hainele care au eticheta de preţ nu au devenit încă 
ale noastre și de aceea nu ne „aparţin“ cu totul. Copleșite de aura hainelor 
noastre „legitime“, sunt mai greu observabile. E normal să le trecem cu 
vederea și, până la urmă, chiar să le uităm în timp ce căutăm prin dulap. 

Unii oameni se îngrijorează că, dacă le scot eticheta, prețul le va scădea, 
de parcă ar plănui să le ducă la vreun outlet, dar aceasta este o contradicţie. 
Dacă ai de gând să cumperi haine, alege-le cu intenţia de a le face bine- 
venite în casa ta și de a le îngriji. Când le cumperi, înlătură etichetele 
imediat. Pentru ca hainele tale să facă tranziţia de la produsele din magazin 
la bunuri personale, trebuie să îndeplinești ritualul tăierii „cordonului 
ombilical“ care le leagă de magazin. 


Nu subestima „zgomotul“ informaţiei scrise 


Cursanţii avansați solicită, de obicei, un nivel și mai mare de confort în 
spaţiul lor, după ce au rezolvat cu succes aspectele legate de obiectele în 
exces și de depozitare. La prima vedere, casele clienților mei sunt atât de 
ordonate încât nu par să mai aibă nevoie de asistenţa mea. 

O astfel de clientă de-a mea avea în jur de 30 de ani și locuia împreună 
cu soţul ei și cu fiica lor de șase ani. Nu avea niciun regret să arunce lucruri 
și, la prima noastră ședință, a scăpat de 200 de cărţi și 32 de saci de obiecte. 
Era, în principal, casnică și-și petrecea timpul având grijă de casă, 
organizând ceaiuri pentru alte mame și copiii lor de două ori pe lună și 
ținând cursuri de aranjament floral acasă la ea. Avea vizitatori frecvenți și 
era foarte conștientă că trebuia să-și menţină casa ordonată pentru cazul în 
care ar fi avut oaspeţi surpriză. Locuia într-o casă cu două dormitoare, 
având camera de zi combinată cu bucătăria, iar lucrurile lor erau depozitate 
ordonat în dulapurile încastrate și pe două rafturi metalice de înălțimea unui 
om. Podelele din lemn simplu erau goale și întotdeauna bine lustruite. 
Prietenii ei se întrebau cum ar fi putut să fie mai ordonată decât se dovedea, 
dar ea era nemulțumită. 


„Nu avem multe lucruri, însă, într-un fel, nu mă simt împăcată. Am 
impresia că mai am un pas de făcut.“ 

Când i-am vizitat casa, era ordonată, dar, așa cum spusese și ea, ceva nu 
era chiar în regulă. Primul lucru pe care îl fac în situaţii de acest fel este să 
deschid ușile tuturor zonelor de depozitare. Când am deschis dulapul 
principal, am găsit ceea ce mă așteptam. Etichete proclamând „Soluţii 
grozave de depozitare!“ erau lipite pe cutiile din plastic transparent, 
pachetele pentru odorizante de cameră erau decorate cu „Împrospătează 
aerul instantaneu!“, cutiile de carton anunțau „Portocale Iyo“. Oriunde 
priveam, cuvinte, cuvinte și iar cuvinte se năpusteau spre mine. Acesta era 
ultimul „pas“ pe care-l căuta clienta mea. Un potop de informaţie 
inundându-te de câte ori deschizi dulapul face o cameră să fie 
„zgomotoasă“. Mai ales în cazul în care cuvintele sunt în limba ta, ele îţi sar 
în ochi, iar creierul tău le tratează ca pe o informaţie ce trebuie prelucrată. 
Asta creează agitaţie în mintea ta. 

În cazul clientei mele, ori de câte ori dorea să-și aleagă hainele, era 
asaltată de mesaje ca „Portocale Iyo“ sau „Împrospătează aerul 
instantaneu!“, aproape ca și cum cineva i-ar fi şoptit constant la ureche. În 
mod ciudat, închiderea ușilor dulapului nu ascunde fluxul de informaţie. 
Cuvintele devin energie statică ce umple aerul. Din experiența mea, spaţiile 
de depozitare ale caselor care par „zgomotoase“, deși arată foarte ordonate 
la suprafață, adăpostesc, de obicei, un exces de informaţie inutilă. Cu cât 
este mai ordonată casa și mai împrăștiată mobila din ea, cu atât mai 
zgomotoasă pare acea informaţie. Așadar, începe prin a înlătura etichetele 
de pe recipientele tale de depozitare. Aceasta este absolut esenţial, la fel ca 
a înlătura etichetele de pe hainele noi, pentru a le face bine-venite printre 
obiectele tale personale. Rupe ambalajul autoadeziv de pe pachetele pe care 
nu vrei să le vezi, cum ar fi dezodorizante și detergenţi. Şi spaţiile care nu 
sunt expuse vederii fac parte din casa ta. Eliminând excesul de informație 
vizuală care nu-ţi inspiră bucurie, poţi să-ți faci spaţiul mult mai liniștit și 
mai confortabil. Diferenţa este atât de mare, încât ar fi păcat să nu încerci. 


Apreciază-ţi lucrurile 

Una dintre temele pentru acasă pe care le dau clienților mei este să-și 
aprecieze lucrurile. De exemplu, îi îndemn să încerce să spună „mulţumesc 
că mi-ai ţinut de cald toată ziua“ atunci când își agaţă hainele în cuier, la 
întoarcerea acasă. Sau, când își dau jos accesoriile, le sugerez să zică 


„mulţumesc că m-ai făcut frumoasă“, iar, când își pun geanta în dulap, să 
murmure „datorită ție am îndeplinit atâtea sarcini azi“. 

Exprimă-ţi recunoștinţa faţă de fiecare obiect care te-a sprijinit în timpul 
zilei. Dacă ţi se pare greu să procedezi astfel zilnic, fă-o măcar ori de câte 
ori poți. 

Eu am început să-mi tratez obiectele de parcă ar fi fost vii când eram la 
liceu. Aveam propriul meu telefon mobil. În vreme ce ecranul era încă 
monocrom, îmi plăceau designul lui compact și culoarea albastru pal. Nu 
eram dependentă de el, dar îmi plăcea atât de mult, încât încălcam regulile 
școlii și-l strecuram în buzunarul uniformei, în fiecare zi. Îl scoateam din 
când în când să-l admir și zâmbeam în sinea mea. Tehnologia progresase și 
toată lumea își cumpărase telefoane mobile cu ecrane colorate. M-am agăţat 
de modelul meu demodat cât am putut de mult, dar, în cele din urmă, 
devenise prea zgâriat și uzat, și am fost nevoită să-l schimb. Când am primit 
telefonul mobil nou, mi-a venit ideea să-i scriu un mesaj celui vechi. Era 
prima mea înlocuire și eram probabil foarte emoţionată. După ce m-am 
gândit un moment, am tastat mesajul simplu „mulţumesc pentru tot“ și am 
adăugat simbolul unei inimioare. Apoi, am apăsat pe „Trimite“. Vechiul 
telefon a sunat imediat, iar eu mi-am verificat mesajele. Bineînţeles că era 
textul pe care tocmai îl trimisesem. „Grozav. Ai primit mesajul meu. Chiar 
doream să-ți mulțumesc pentru tot ce ai făcut“, i-am spus vechiului meu 
telefon. Apoi l-am închis cu un clic. 

Câteva minute mai târziu, mi-am deschis vechiul telefon și am fost 
surprinsă că ecranul era gol. Indiferent ce buton apăsam, ecranul nu 
răspundea. Telefonul meu, care nu se stricase niciodată din ziua în care îl 
cumpărasem, murise după ce îmi primise mesajul. Telefonul n-a mai 
funcţionat niciodată, de parcă, înțelegând că misiunea lui se încheiase, 
demisionase din proprie inițiativă. Desigur, știu că multor oameni le vine 
greu să creadă că obiectele inanimate răspund la emoția omenească, și se 
poate să fi fost, într-adevăr, o coincidenţă. 

Totuși, auzim adesea despre atleți care își îngrijesc cu dragoste 
echipamentul, tratându-l de parcă ar fi sacru. Cred că, instinctiv, ei simt 
puterea acestor obiecte. Dacă am trata toate obiectele pe care le folosim în 
viaţa de zi cu zi, indiferent că e vorba de computerul nostru, de geanta 
noastră, de stilourile și creioanele noastre, cu aceeași atenţie cu care își 
îngrijesc atleții echipamentul, am mări în mod semnificativ numărul 
„suporterilor“ de încredere din viaţa noastră. Actul posedării este o parte 


naturală a vieţii cotidiene, nu ceva rezervat unui meci sau unui concurs 
special. 

Chiar dacă nu suntem conștienți de asta, lucrurile noastre muncesc din 
greu pentru noi, îndeplinindu-și fiecare rolul pe care îl are în sprijinirea 
traiului nostru. Așa cum nouă ne place să venim acasă și să ne relaxăm, pur 
și simplu, după o zi de muncă, lucrurile noastre scot un oftat de ușurare 
când se întorc unde le este locul. Te-ai gândit vreodată cum ar fi să nu ai o 
adresă fixă? Viaţa ta n-ar fi foarte sigură. Tocmai pentru că avem o casă 
unde să ne întoarcem putem să mergem la lucru, la cumpărături sau să 
socializăm cu alţii. Același lucru este valabil și în cazul lucrurilor noastre. 
Este important pentru ele să aibă aceeași asigurare că au un loc unde să se 
întoarcă. Diferenţa este vizibilă. Lucrurile care au un loc al lor, unde sunt 
puse înapoi în fiecare zi să se odihnească, sunt mai vibrante. 

După ce au învăţat să-și trateze hainele cu respect, clienții îmi spun 
întotdeauna: „Hainele mele ţin mai mult. Puloverele mele nu se scămoșează 
atât de ușor și nici eu nu mai vărs chestii pe ele atât de des“. Asta sugerează 
că a avea grijă de lucrurile tale este cea mai bună modalitate de a le motiva 
să te sprijine mai mult timp pe tine, posesorul lor. Când îţi tratezi lucrurile 
bine, și ele vor răspunde mereu la fel. Din acest motiv, îmi asigur timp să 
mă gândesc, ocazional, dacă spaţiul de depozitare pe care l-am rezervat 
pentru ele le face fericite. Depozitarea este, până la urmă, actul sacru de a 
alege o casă pentru lucrurile mele. 


Capitolul al V-lea 


Magia ordinii îţi transformă viaţa în mod 
spectaculos 


Pune-ţi casa în ordine și descoperă ce vrei să faci 


În Japonia, imaginea de reprezentant al unei clase este cineva care e 
popular, are calităţi de lider și este dornic să iasă în evidenţă, iar noi folosim 
termenul „tipul rep-de-clasă“ pentru oricine are aceste calităţi. În contrast, 
eu sunt „tipul de organizator“, un excentric care lucrează în liniște și fără să 
deranjeze, într-un colţ al clasei, organizând rafturile. Mă refer la asta în mod 
literal și foarte serios. 

Prima sarcină oficială pe care am primit-o în clasele primare a fost „să 
fac ordine“. Îmi amintesc foarte bine acea zi. Toată lumea se oferea să 
hrănească animalele de companie sau să ude plantele, dar, când profesoara a 
întrebat „Cine vrea să fie responsabil cu organizarea și ordinea în clasă?“, 
nimeni n-a ridicat mâna în afară de mine și am făcut asta cu mare 
entuziasm. Privind în urmă, genele mele responsabile cu ordinea erau 
activate încă de la vârsta aceea fragedă. Din capitolele anterioare, știți deja 
cum îmi petreceam zilele la școală reorganizând clasa, dulapurile și rafturile 
de cărţi, cu bucurie și încredere. 

Când spun povestea aceasta, oamenii îmi replică adesea: „Ai fost așa de 
norocoasă să știi ce-ţi place la o vârstă atât de fragedă. Sunt gelos. Eu habar 
n-am ce mi-ar plăcea să fac...“ Dar, de fapt, am înţeles abia recent cât de 
mult îmi place să organizez. Deși îmi petrec aproape tot timpul implicată în 
activitatea de a face ordine fie instruindu-mi clienţii în casele lor, fie ținând 
cursuri, când eram tânără, visul meu era să mă mărit. 

Să fac ordine era o parte atât de integrată în viața mea de zi cu zi, încât 
abia când mi-am început afacerea mi-am dat seama că poate fi profesia 
mea. Când oamenii mă întrebau ce-mi place să fac, ezitam și, într-un final, 
răspundeam în disperare de cauză „Să citesc cărți“, continuând să mă întreb 
în tot acel timp ce-mi place să fac. Uitasem complet că mi se dăduse funcția 
de organizator al clasei în școala primară. Cincisprezece ani mai târziu, am 
avut un flashback, în timp ce-mi dereticam camera. Vedeam cu ochii minții 


cum profesoara îmi scria pe tablă numele și am înţeles cu uimire că fusesem 
interesată de acest domeniu de când eram mică. Amintește-ţi zilele de 
școală și gândește-te ce-ţi plăcea să faci. Poate erai responsabil cu hrănirea 
animalelor de companie sau îţi plăcea să desenezi. Indiferent ce era, există 
posibilitatea să fie legat, într-un fel, de ceea ce faci acum, ca parte naturală 
a vieţii tale, chiar dacă nu procedezi în același fel. În esenţă, lucrurile care 
ne plac nu se schimbă cu timpul. Să-ţi faci ordine în casă este un mod 
grozav să descoperi care sunt acestea. 

Una dintre cliente mi-a fost bună prietenă începând cu colegiul. Deși la 
început, după absolvire, a lucrat pentru o companie importantă în domeniul 
IT, a descoperit ce-i plăcea cu adevărat să facă cu ocazia ordonării casei. 
După ce am terminat de pus ordine în casa ei, s-a uitat la raftul de cărți, care 
conţinea atunci numai acele lucrări care o captivau, și și-a dat seama că 
toate titlurile erau din domeniul asistenţei sociale. Numeroasele cărți pe 
care le cumpărase ca să înveţe limba engleză sau ca să-și îmbunătăţească 
abilităţile de secretară când intrase în câmpul muncii nu mai existau, în timp 
ce lucrările de asistență socială, pe care le cumpărase în primii ani de liceu, 
rămăseseră. Privindu-le, și-a amintit de munca voluntară pe care o făcuse ca 
bonă, timp de mulţi ani, înainte să se alăture companiei de IT. Deodată, și-a 
dat seama că dorea să contribuie la construirea unei societăți în care 
mamele să poată munci fără să fie neliniștite în legătură cu copiii lor. 
Conștientizându-și pentru prima dată pasiunea, și-a petrecut anul care a 
urmat cursului meu studiind și pregătindu-se, apoi și-a părăsit slujba și și-a 
deschis o companie de baby sitting. Acum, are mulţi clienţi care se bazează 
pe serviciile ei și se bucură pe deplin de fiecare zi, explorând noi posibilităţi 
de îmbunătăţire a propriei afaceri. 

„Când mi-am pus casa în ordine, am descoperit ce doream să fac cu 
adevărat.“ Acestea sunt cuvinte pe care le aud frecvent de la clienţii mei. Pe 
cei mai mulți, experiența de a face ordine îi determină să se implice cu și 
mai multă pasiune în munca lor. Unii își deschid propriile companii, alții își 
schimbă slujbele și alţii sunt mai interesaţi de profesia lor curentă. Devin, 
de asemenea, mai pasionaţi de alte lucruri care-i interesează, precum și de 
tot ce privește casa lor și viaţa de familie. Gradul de conștientizare a ceea ce 
le place crește în mod natural și, ca rezultat, viața cotidiană devine mai 
captivantă. 

Deși putem ajunge să ne cunoaștem mai bine stând jos și analizându-ne 
caracteristicile sau ascultând perspectiva altora asupra noastră, cred că a 


face ordine este modalitatea cea mai bună. La urma urmelor, lucrurile 
noastre relatează foarte precis istoria deciziilor pe care le-am luat în viață. A 
face ordine este un mod de inventariere care ne arată ce ne place cu 
adevărat. 


Magia ordinii ne transformă viaţa în mod 


spectaculos 


„Până acum, cred, a fost important să fac lucruri care să adauge conţinut 
vieţii mele, așa că am urmat seminarii și am studiat ca să-mi îmbogăţesc 
cunoștințele. Dar, cu ajutorul cursului tău despre cum să-mi pun spaţiul în 
ordine, am înţeles că a renunţa la lucruri este chiar mai important decât a 
adăuga.“ 

Acest comentariu îi aparține uneia dintre clientele mele, în jur de 30 de 
ani, căreia îi plăcea să studieze și care își dezvoltase o rețea vastă de 
contacte. Viaţa i s-a schimbat cu desăvârșire după ce a urmat cursul meu. 
Primul obiect de care nu a vrut să se despartă a fost colecţia ei uriașă de 
notițe și materiale de seminar, dar când, în cele din urmă, le-a aruncat, a fost 
ca și cum s-ar fi eliberat de o greutate uriașă. După ce a scăpat de aproape 
500 de cărți pe care intenţiona să le citească într-o zi, a descoperit că primea 
informaţie nouă zilnic. Şi, când a aruncat și stiva uriașă de cărți de vizită, 
oamenii cu care ar fi dorit să se întâlnească au început s-o sune și a putut să 
se întâlnească cu ei într-un mod cât se poate de normal. În timp ce înainte 
fusese pasionată de spiritualitate, când s-a terminat cursul a spus mulțumită: 
„A face ordine are mult mai mult efect decât acel feng shui, sau pietrele 
talisman sau alte produse spirituale“. De atunci, a realizat un salt impetuos 
într-o viaţă nouă, părăsindu-și slujba și găsind un editor pentru cartea ei. 

A face ordine schimbă spectaculos viața unui om. Asta este valabil în 
cazul oricui, sută la sută. Impactul acestui efect, pe care eu l-am numit 
„magia ordinii“, este fenomenal. 

Câteodată, îmi întreb clienţii cum li s-a schimbat viaţa după ce au urmat 
cursul. Deși m-am obișnuit cu răspunsurile lor, la început am fost foarte 
surprinsă. Viaţa celor care fac ordine amănunţit și complet, într-o singură 
tură, este, fără excepţie, schimbată spectaculos. 

Clienta menţionată fusese dezordonată mereu. Când mama i-a văzut 
camera ordonată, a fost atât de impresionată, încât s-a înscris și ea la cursul 
meu. Deși se considera o persoană ordonată, vederea camerei fiicei sale a 
convins-o că nu era. A ajuns să-i placă atât de mult să scape de lucruri, încât 


n-a avut niciun regret să renunţe la echipamentul ei pentru ceremonia 
ceaiului, care costase 250 de dolari, și aștepta cu nerăbdare ziua golirii 
tomberonului. 

„Înainte, n-aveam deloc încredere. Mă tot gândeam că trebuie să mă 
schimb, că ar trebui să fiu diferită, dar acum pot crede că sunt în regulă 
exact așa cum sunt. Obţinând un criteriu precis în funcţie de care pot judeca 
lucrurile, am căpătat foarte multă încredere în mine.“ După cum se vede din 
mărturisirea ei, unul dintre efectele magice ale acestei activități este 
încrederea în propria capacitate de decizie. A face ordine înseamnă a lua 
fiecare obiect în mână, a te întreba dacă îţi inspiră bucurie și a decide, pe 
această bază, dacă îl păstrezi sau nu. Repetând acest procedeu de sute și mii 
de ori, ne perfecționăm, în mod natural, abilitatea de a lua decizii. Oamenii 
care nu au încredere în judecata proprie nu au încredere în ei înșiși. Și mie 
mi-a lipsit, cândva, încrederea. Ceea ce m-a salvat a fost să fac ordine. 


Cum să obţii încredere în viață prin magia ordinii 
Am ajuns la concluzia că pasiunea mea pentru ordine a fost motivată de 
dorinţa de a obţine recunoaștere din partea alor mei și de un complex legat 
de mama. Fiind mijlocia dintre trei copii, n-am mai primit multă atenţie din 
partea părinţilor după vârsta de trei ani. Desigur, acesta n-a fost un lucru 
intenționat, dar fiind la mijlocul sendvișului între fratele mai mare și copilul 
mai mic, sora mea, n-aveam cum să nu mă simt așa. 

Interesul meu pentru gospodărie și dereticat s-au manifestat pe când 
aveam cinci ani și cred că încercam, în felul meu, să nu le creez probleme 
părinţilor care erau, în mod evident, ocupați să aibă grijă de fratele și de 
sora mea. De asemenea, am devenit conștientă la o vârstă foarte fragedă de 
necesitatea de a evita să fiu dependentă de alți oameni. Şi, bineînţeles, 
doream ca părinţii să mă observe și să mă laude. 

De când am început școala primară, foloseam un ceas deșteptător ca să 
mă trezesc înaintea tuturor celorlalți. Nu-mi plăcea să mă bazez pe alţii, îmi 
era greu să am încredere în ei și eram incapabilă să-mi exprim sentimentele. 
Din faptul că îmi petreceam pauzele singură făcând ordine, poţi ghici că nu 
eram un copil foarte sociabil. Îmi plăcea să mă plimb în jurul școlii de una 
singură și încă prefer să fac lucruri singură, inclusiv să călătoresc ori să 
cumpăr diverse lucruri. Pentru mine este ceva firesc. 

Deoarece nu mă pricepeam să dezvolt legături de încredere cu oamenii, 
aveam un atașament deosebit de puternic față de obiecte. Cred că, tocmai 


din cauză că nu-mi plăcea să-mi expun slăbiciunea sau adevăratele 
sentimente în faţa celorlalți, camera mea și lucrurile din ea mi-au devenit 
foarte prețioase. Nu trebuia să mă prefac sau să ascund nimic în faţa lor. 
Lucrurile materiale și casa m-au învăţat primele iubirea necondiționată, nu 
părinţii sau prietenii. Ca să fiu cinstită, nici acum n-am destulă încredere în 
mine. Sunt momente în care mă simt chiar descurajată de stângăciile mele. 

Am însă încredere în mediul meu. Când vine vorba despre lucrurile pe 
care le posed, hainele pe care le port, casa în care locuiesc și oamenii din 
viața mea, când vine vorba despre mediul meu ca întreg, chiar dacă altora 
nu li s-ar părea cu nimic special, am încredere și sunt extrem de 
recunoscătoare pentru că sunt înconjurată de ceea ce iubesc, de lucruri și 
oameni care sunt, fiecare în parte, speciali, prețioși și peste măsură de dragi 
mie. Obiectele și oamenii care-mi inspiră bucurie mă sprijină. Îmi dau 
încredere că-mi va fi bine. Vreau să-i ajut pe alţii care se simt ca mine 
cândva, cărora le lipsește încrederea în ei înșiși și le este greu să-și deschidă 
inima către ceilalţi, să vadă cât de mult sprijin pot primi de la spaţiul în care 
locuiesc și de la lucrurile care-i înconjoară. Tocmai de aceea îmi petrec 
timpul vizitând casele oamenilor și instruindu-i cum să facă ordine. 


Ataşamentul faţă de trecut sau anxietatea faţă de 
viitor 

„Aruncă tot ce nu-ți inspiră bucurie.“ Dacă ai încercat această metodă, fie și 
puţin, ţi-ai dat seama până acum că nu este atât de greu să identifici un 
obiect care-ţi inspiră bucurie. În momentul în care l-ai atins, știi deja 
răspunsul. Este mult mai greu să decizi să arunci ceva. Inventăm tot felul de 
motive ca să n-o facem, cum ar fi: „N-am folosit oala asta tot anul, dar, cine 
știe, poate o să-mi trebuiască într-o zi...“ Sau: „Colierul acela de la prietenul 
meu... chiar mi-a plăcut la vremea lui...“ Însă când cercetăm mai profund 
motivele pentru care nu putem renunţa la ceva, acestea sunt numai două: 
atașamentul de trecut sau frica de viitor. 

În timpul procesului de selecţie, dacă găsești un lucru care nu-ţi inspiră 
bucurie, dar nu te poți convinge să scapi de el, oprește-te un moment și 
întreabă-te: „Nu pot să scap de acest obiect din cauza unui atașament față de 
trecut sau din cauza fricii de viitor?“ Întreabă-te asta pentru fiecare obiect 
de acest fel. Dacă faci asta, vei descoperi un tipar al calităţii tale de 
deținător al lucrurilor, care se încadrează într-una din următoarele trei 
categorii: atașament față de trecut, dorință de stabilitate în viitor sau o 


combinaţie a amândurora. Este important să înţelegi tiparul tău de posesor, 
pentru că este o expresie a valorilor care îți călăuzesc viaţa. Întrebarea 
privind ce vrei să deţii este de fapt o întrebare privind modul în care vrei să 
trăieşti. Atașamentul față de trecut și frica de viitor guvernează nu numai 
felul în care îţi selectezi obiectele pe care le ai, ci reprezintă și criteriile în 
funcţie de care faci alegeri în ceea ce privește fiecare aspect al vieţii tale, 
inclusiv relaţiile cu oamenii și slujba ta. 

Când o femeie care e foarte neliniștită în privinţa viitorului își alege un 
bărbat, este mai puţin probabil să-l aleagă pentru că îi place și se bucură să 
fie împreună cu el. E posibil ca ea să aleagă pe cineva numai pur și simplu 
pentru că relaţia i se pare avantajoasă sau pentru că se teme că, dacă nu-l va 
alege pe el, nu va mai găsi pe altcineva. Când vine vorba despre opţiuni 
profesionale, același tip de persoană va alege probabil un loc de muncă într- 
o companie mare, mai degrabă, deoarece îi va oferi mai multe posibilități în 
viitor sau pentru că va obţine anumite calificări care să-i slujească drept 
garanţii, decât pentru că îi place într-adevăr slujba și vrea să facă asta. Pe de 
altă parte, unei persoane puternic atașate de trecut îi va fi greu să facă 
trecerea spre o nouă relaţie pentru că nu-și va putea uita iubitul de care s-a 
despărțit cu doi ani în urmă. De asemenea, îi va fi greu să încerce metode 
noi când cea curentă nu mai este eficientă, deoarece dăduse roade până 
atunci. 

Când unul sau altul din aceste tipare de gândire ne împiedică să scăpăm 
de lucruri, nu putem ști de ce anume avem nevoie în acel moment. Nu 
suntem siguri ce ne-ar satisface și ce căutăm. În consecință, mărim numărul 
de lucruri inutile, îngropându-ne, atât fizic, cât și mental, în chestii 
superflue. Cea mai bună metodă de a afla de ce anume avem nevoie cu 
adevărat este să scăpăm de ce nu ne trebuie. Călătoriile în locuri îndepărtate 
sau sesiunile de cumpărături nu mai sunt necesare. Tot ce ai de făcut este să 
elimini ce nu-ţi trebuie, confruntându-te cum trebuie cu fiecare obiect 
deţinut. 

Procesul înfruntării și al selecţiei obiectelor posedate poate fi foarte 
dureros. El ne forțează să ne confruntăm cu imperfecţiunile, inadecvările și 
alegerile prostești pe care le-am făcut în trecut. De multe ori, când mi-am 
analizat trecutul în timp ce făceam ordine, mi-a fost foarte rușine. Colecţia 
mea de gume de șters parfumate din timpul liceului, produsele legate de 
desenele animate pe care le colecționasem în primii ani de liceu, hainele pe 
care le cumpărasem în vremea liceului, când încercam să par adult, dar care 


nu mi se potriveau deloc, genţile pe care le cumpărasem fără să-mi 
trebuiască deloc, doar pentru că îmi plăcuseră cum arătau la magazin. 
Lucrurile pe care le posedăm sunt reale. Ele există aici și acum, ca rezultat 
al alegerilor făcute în trecut de nimeni alții decât noi înșine. Este greșit să le 
ignorăm sau să le aruncăm la grămadă ca și cum am nega alegerile pe care 
le-am făcut. Tocmai de aceea sunt atât împotriva acumulării de lucruri, cât 
și a aruncării lor fără o reflecţie atentă. Abia când ne confruntăm cu 
obiectele pe care le deținem, unul câte unul, și trăim emoţiile pe care ni le 
evocă putem să apreciem cu adevărat relaţia pe care o avem cu ele. 

Există trei moduri de a aborda lucrurile posedate. Să ne confruntăm cu 
ele acum, să ne confruntăm cu ele cândva, sau să le evităm până în ziua 
când vom muri. Alegerea este a noastră. Dar, eu cred că este mult mai bine 
să ne confruntăm cu ele acum. Dacă ne conștientizăm atașamentul față de 
trecut și temerile legate de viitor privind cu onestitate ceea ce posedăm, 
vom putea vedea ce e realmente important pentru noi. În schimb, acest 
proces ne ajută să ne identificăm valorile și diminuează îndoielile și 
confuziile când facem alegeri de viață. Dacă vom putea avea încredere în 
deciziile noastre și vom trece la acţiune entuziaști, fără îndoieli care să ne 
tragă înapoi, vom putea să realizăm mult mai multe lucruri. Cu alte cuvinte, 
cu cât mai repede ne vom confrunta cu lucrurile deţinute, cu atât mai bine. 
Dacă intenţionezi să-ţi pui casa în ordine, fă-o acum. 


Invaţă că poţi să te descurci 


Când încep să facă ordine serios, oamenii umplu sac după sac. Am auzit că 
mulți dintre cei care-mi frecventează cursurile își compară notițele despre 
câţi saci de gunoi au aruncat sau ce lucruri au ieșit la iveală în casa lor. 
Numărul-record de saci umpluţi până acum aparţine unui cuplu care a 
aruncat 200 de saci plus încă 10 obiecte care erau prea mari pentru a fi puse 
în saci de gunoi. Mulţi oameni râd când aud asta și-și închipuie că acel 
cuplu trebuie să fi avut o casă mare, cu o mulțime de camere de depozitare, 
dar greşesc. Aceștia locuiau într-o casă obișnuită cu două etaje și patru 
camere. Podeaua era ceva mai mare decât în multe case japoneze, pentru că 
exista și un pod, dar diferenţa de spaţiu nu era atât de importantă. Deși se 
vedea că posedau o mulțime de lucruri, nu părea, la o primă vedere, să aibă 
chiar atât de multe lucruri inutile în ea. Cu alte cuvinte, orice casă are 
potenţialul de a produce același volum. 


Când îmi pun clienţii să sorteze și să scape de lucrurile lor, nu mă opresc 
la jumătatea drumului. Cantitatea medie aruncată de o persoană singură 
ajunge ușor la 20 până la 30 de saci de gunoi de 45 |, iar, pentru o familie de 
trei persoane, se apropie de 70 de saci. Totalul de saci aruncați până acum ar 
fi de peste 28 000, iar numărul de obiecte separate aruncate trebuie să 
depășească 1 000 000. Cu toate astea, în ciuda reducerii drastice a lucrurilor 
lor, nimeni nu s-a plâns că a avut vreo problemă ulterior, pentru că le-am 
spus să arunce un obiect. Motivul este foarte clar: aruncarea doar a acelor 
lucruri care nu aduc bucurie nu are niciun fel de efecte adverse. După ce 
termină de făcut ordine, clienţii mei sunt surprinși că nu întâmpină niciun 
inconvenient în viaţa lor cotidiană. Asta e de natură să le aducă aminte că 
au trăit mult timp înconjurați de lucruri de care nu aveau nevoie. Nu există 
excepții. Chiar și clienții care rămân în final cu mai puţin de o cincime din 
lucruri se simt la fel. 

Desigur, nu spun că toți clienţii mei n-au regretat niciodată că au aruncat 
ceva. Departe de asta. Trebuie să te aștepți la o astfel de situație de cel puţin 
trei ori în timpul procesului de ordine, dar nu trebuie să te îngrijorezi. Chiar 
dacă au regretat că au aruncat ceva, clienţii mei nu s-au plâns niciodată. Au 
învăţat deja din experienţă că orice problemă cauzată de lipsa unui obiect 
poate fi rezolvată prin acţiune. Când clienţii îmi povestesc cum au aruncat 
un obiect la care nu trebuiau să renunţe, o fac cu veselie. Cei mai mulţi 
dintre ei râd și spun: „O clipă, am crezut că am dat de necaz, apoi mi-am 
dat seama că nu era pericol de moarte“. Această atitudine nu dovedește un 
caracter optimist, nici faptul că toți clienții mei au devenit mai nepăsători 
când le lipsește ceva. Mai degrabă, arată că, selectând ce vor să arunce, și- 
au schimbat modul de gândire. 

Dacă, de exemplu, au nevoie de conţinutul unui document pe care l-au 
aruncat mai devreme? În primul rând, pentru că au redus numărul de 
documente pe care le dețin, pot să-și dea seama repede că nu-l au, fără să 
caute peste tot. Faptul că nu trebuie să caute este, de fapt, o evitare 
nepreţuită a stresului. Unul dintre motivele pentru care dezordinea ne 
consumă este faptul că trebuie să căutăm ceva numai pentru a afla dacă este 
măcar acolo și, de multe ori, indiferent cât de mult scotocim, tot nu găsim 
ce căutăm. După ce am redus cantitatea de documente și le-am depozitat pe 
toate în același loc, putem spune dintr-o privire dacă îl avem sau nu. Dacă 
nu mai e, putem să schimbăm imediat „vitezele“ și să ne gândim ce să 
facem. Putem întreba pe cineva pe care-l cunoaștem, să sunăm compania 


sau să căutăm informaţia noi înșine. După ce am găsit soluţia, nu ne rămâne 
decât să acționăm. Şi, când o facem, descoperim că problema este 
surprinzător de ușor de rezolvat. 

În loc să îndurăm stresul de a căuta fără să găsim, trecem la acţiune, iar 
aceste acţiuni aduc adesea beneficii neașteptate. Când căutăm conţinutul în 
altă parte, putem descoperi noi informaţii. Când contactăm un prieten, am 
putea adânci relaţia aceea, sau el ne poate prezenta pe cineva expert în 
domeniu. Experiențe repetate ca aceasta ne învață că, dacă trecem la 
acţiune, vom putea obţine informaţia necesară atunci când avem nevoie de 
ea. Viaţa devine mult mai ușoară atunci când știi că lucrurile se vor rezolva 
și dacă îţi lipsește ceva. 

Mai există un motiv pentru care clienții mei nu se plâng niciodată că 
trebuie să arunce lucruri și acesta este cel mai important. Pentru că au 
continuat să identifice și să scape de lucrurile care nu le trebuie, ei nu mai 
deleagă altora responsabilitatea luării deciziilor. Când apare o problemă, nu 
mai caută o cauză sau o persoană din exterior pe care să dea vina. Acum iau 
propriile decizii și sunt conștienți că ceea ce contează cu adevărat este să 
analizeze ce acțiune trebuie să întreprindă în orice situaţie. Când cineva 
selectează și renunţă la lucrurile sale, acesta este un proces de luare a 
deciziilor pe baza valorilor proprii. A scăpa de lucruri perfecționează 
capacitatea cuiva de a hotărî. N-ar fi oare o risipă să ratezi ocazia de a-ţi 
dezvolta această capacitate, acumulând lucruri? Când vizitez casele 
clienţilor mei, nu arunc niciodată nimic. Întotdeauna le las lor decizia 
finală. Dacă aleg în locul lor, n-are niciun rost să mai facă ordine. Prin 
ordinea făcută în casă, o persoană își schimbă starea de spirit. 


Iţi saluţi casa? 

Primul lucru pe care-l fac atunci când vizitez casa unui client este s-o salut. 
Îngenunchez pe podea în mijlocul ei și îi vorbesc în mintea mea. După ce 
mă prezint pe scurt, spunându-mi numele, adresa și cu ce mă ocup, îi cer 
ajutorul pentru a crea un spaţiu în care familia să ducă o viaţă mai fericită. 
Apoi, mă înclin. Este un ritual tăcut care durează cam două minute, dar care 
atrage priviri ciudate din partea clienţilor. 

Am început acest obicei firesc pe baza protocolului de adoraţie din 
templele Shinto. Nu-mi amintesc exact când am început să procedez astfel, 
dar cred că am fost inspirată s-o fac pentru că așteptarea tensionată din aer, 
atunci când un client deschide ușa, seamănă cu atmosfera existentă când 


cineva pășește pe sub poarta unui templu și intră în incinta sacră. Poţi crede 
că acest ritual nu are decât efect de placebo, dar eu am constatat o diferență 
reală în ceea ce privește viteza cu care se desfășoară procesul ordinii, după 
ce l-am practicat. 

Întâmplător, nu port trening sau haine de lucru atunci când fac ordine. În 
schimb, de obicei port o rochie și un blazer. Deși, ocazional, îmi pun un 
șorț, aleg designul în locul aspectului practic. Unii clienţi sunt surprinși sau 
îngrijoraţi că-mi stric hainele, dar n-am nicio problemă să mut mobilă, să 
mă caţăr pe blaturi de bucătărie și să fac orice altă acţiune fizică pe care o 
implică dereticatul, îmbrăcată de stradă. Este modul meu de a arăta respect 
casei și conţinutului ei. Cred că a face ordine este o sărbătoare, o concediere 
specială a obiectelor care vor pleca din casă, astfel încât mă îmbrac 
corespunzător. Am încredere că, atunci când arăt respect prin hainele pe 
care aleg să le port și când încep să fac ordine prin a saluta casa, aceasta îmi 
va spune, la rândul ei, cu plăcere, de ce anume nu mai are nevoie familia și 
unde să pun obiectele care rămân, astfel încât familia să se simtă confortabil 
și fericită în acest spaţiu. Această atitudine crește viteza luării deciziilor în 
privinţa spaţiului de depozitare și elimină îndoiala din întregul proces, așa 
că totul decurge mai lin. 

Poate nu crezi că tu ai putea să faci asta. Poate crezi că trebuie să fii 
profesionist ca mine ca să auzi ce are de spus casa. De fapt, în orice caz, 
proprietarul este cel care-și înțelege cel mai bine lucrurile și casa. În timp ce 
progresăm cu lecţiile, clienții mei încep să-și dea seama clar ce trebuie să 
arunce și unde trebuie să stea obiectele în mod natural, iar acţiunea se 
desfășoară lin și repede. Aceasta este o strategie fără greș ca să-ți activezi 
rapid intuiţia a ceea ce ai nevoie și unde trebuie să pui lucrurile: salută-ţi 
casa de fiecare dată când te întorci la ea. Aceasta este prima temă pe care 
le-o dau clienţilor în cadrul lecţiilor mele particulare. Așa cum îţi saluţi 
familia sau animalul de companie, spune-i casei tale „Bună, am ajuns!“ 
atunci când te întorci. Dacă uiţi când intri pe ușă, spune, atunci când îţi 
amintești, „Îți mulțumesc că-mi dai adăpost“. Dacă ești timid sau te simţi 
jenat să rostești aceste lucruri cu voce tare, e în regulă să ţi le spui în minte. 

Dacă faci asta în mod repetat, vei începe să simţi cum casa îţi răspunde 
atunci când revii. Vei simţi bucuria ei trecând ca o pală ușoară de aer. Apoi, 
progresiv, vei începe să simţi unde dorește să faci ordine și unde ar vrea să 
pui lucrurile. Poartă un dialog cu casa atunci când faci ordine. Ştiu că sună 


complet nepractic, dar, dacă ignori acest pas, vei constata că procesul 
decurge mai greu. 

În esenţă, a face ordine ar trebui să fie acţiunea de a restaura echilibrul 
dintre oameni, lucrurile lor și casa în care locuiesc. Însă abordările 
convenţionale ale acestei activităţi tind să se concentreze numai asupra 
relației dintre oameni și lucrurile lor și nu dau atenţie locuinţei. Eu, în orice 
caz, sunt foarte conștientă de rolul important pe care casa îl joacă pentru că, 
ori de câte ori vizitez locuinţa unui client, simt cât de mult își prețuiește 
locatarii. Este întotdeauna acolo, așteptându-i pe clienţii mei să se întoarcă, 
gata să le ofere adăpost și să-i protejeze. Indiferent cât sunt de epuizați după 
o zi lungă de muncă, se află acolo să-i reîmprospăteze și să-i vindece. Când 
n-au chef să muncească și se plimbă prin camere în pielea goală, casa îi 
acceptă așa cum sunt. Nu vei găsi pe nimeni mai generos și mai primitor 
decât ea. A face ordine este ocazia de a ne exprima aprecierea faţă de casa 
noastră pentru tot ceea ce face pentru noi. 

Ca să-mi testezi teoria, încearcă să-ţi faci ordine în casă din perspectiva a 
ceea ce ar face-o fericită. Vei fi surprins de cât de lin va merge procesul de 
luare a deciziilor. 


Lucrurile tale vor să te ajute 


Mi-am petrecut mai mult de jumătate din viață gândindu-mă cum să fac 
ordine. Vizitez casele oamenilor în fiecare zi și petrec timp confruntându- 
mă cu lucrurile lor. Nu cred că există vreo altă profesie care să-mi dea 
ocazia să văd tot ceea ce posedă o persoană sau să examinez conţinutul 
dulapurilor și sertarelor, așa cum sunt ele. Deși am vizitat multe case, în 
chip firesc nu există lucruri și moduri de organizare identice. În ciuda 
acestui fapt, toate lucrurile au ceva în comun. Gândește-te de ce ai lucrurile 
pe care le ai. Dacă răspunzi „pentru că eu le-am ales“, sau „pentru că am 
nevoie de ele“, sau „din cauza unor coincidenţe diverse“, toate răspunsurile 
ar fi corecte. Dar, fără excepţie, toate lucrurile pe care le posezi au în comun 
dorința de a-ţi fi de folos. Pot spune asta cu certitudine, pentru că am 
examinat sute de mii de lucruri deţinute în cariera mea. 

La o examinare atentă, destinul care ne leagă de lucrurile pe care le 
deținem apare de-a dreptul uimitor. Să luăm doar o cămașă ca exemplu. 
Chiar dacă e un produs de serie dintr-o fabrică de produse de masă, acea 
cămașă anume, pe care ai cumpărat-o și ai dus-o acasă într-o zi anume, este 
unică pentru tine. Destinul care ne-a condus la fiecare dintre lucrurile 


noastre este la fel de prețios și de sacru ca acela care ne-a conectat cu 
oamenii din viața noastră. Există un motiv care a adus la tine fiecare dintre 
lucrurile pe care le deţii. Când împărtășesc această perspectivă, unii oameni 
spun: „Am neglijat acest costum atât de mult timp încât acum e complet 
șifonat. Cred că e furios pe mine“. Sau: „Dacă nu-l folosesc, o să mă 
blesteme“. Dar, din experienţa mea, n-am întâlnit niciodată un lucru care să- 
i reproșeze ceva proprietarului lui. Aceste gânduri provin din sentimentul de 
vină al posesorului, nu de la obiectele persoanei. Atunci, ce simt cu 
adevărat lucrurile din casa noastră care nu ne inspiră bucurie? Eu cred că, 
pur și simplu, vor să plece. Zăcând uitate în dulapurile tale, ele știu mai bine 
decât oricine că nu-ți aduc bucurie în mometul prezent. 

Fiecare lucru pe care îl deţii vrea să-ţi fie de ajutor. Chiar dacă-l arunci 
sau îi dai foc, va lăsa în urmă energia dorinţei de a-ţi fi de folos. Eliberat de 
forma fizică, va pluti în lumea ta ca energie, transmițându-le altor obiecte că 
ești o persoană specială și se va întoarce sub forma obiectului care îi e de 
cel mai mare folos persoanei care ești acum, obiect care-ţi va aduce cea mai 
mare fericire. Un obiect vestimentar se poate întoarce sub forma unei ţinute 
noi şi frumoase sau poate reapărea ca informaţie ori ca o nouă legătură. Îţi 
promit: orice lași să plece se va întoarce în aceeași cantitate, dar numai când 
va simţi dorinţa de a reveni la tine. Din acest motiv, când arunci ceva, nu 
ofta și nu spune: „Vai, n-am folosit niciodată asta“. Sau: „Îmi pare rău, n- 
am ajuns să te folosesc“. În schimb, lasă-l să plece cu bucurie și cu vorbe 
precum: „Mulţumesc că m-ai găsit“. Sau: „Drum bun. Ne revedem curând!“ 

Scapă de acele lucruri care nu-ţi mai inspiră bucurie. Fă din despărțirea 
de ele o ceremonie care să le lanseze într-o călătorie nouă. Sărbătorește 
această ocazie cu ele. Cred cu adevărat că lucrurile noastre sunt mai fericite 
și mai vibrante când le dăm drumul decât atunci când le primim. 


Spaţiul în care locuieşti îţi afectează corpul 


Când dereticatul e în plină desfășurare, mulți dintre clenţii mei observă că 
au pierdut în greutate sau că și-au tonifiat abdomenul. Este un fenomen 
foarte ciudat, dar când reducem ceea ce deținem și, în mod esenţial, ne 
detoxifiem casa, aceasta are în egală măsură un efect de detoxifiere și 
asupra corpului nostru. 

Când aruncăm totul într-o singură tură, ceea ce înseamnă, câteodată, 40 
de saci într-o zi, corpurile noastre pot reacţiona ca după un post scurt. 
Putem să facem diaree sau să ne apară eczeme pe corp. Nu e nimic rău în 


asta. Corpurile noastre elimină toxinele care s-au acumulat de-a lungul 
anilor și își vor reveni la normal sau chiar într-o formă mai bună într-o zi 
sau două. O clientă de-a mea a făcut curat într-un dulap și într-o magazie pe 
care le neglija de 10 ani. Imediat după aceea, a avut o criză puternică de 
diaree, după care s-a simţit mult mai ușoară. Ştiu că sună ca o reclamă 
mincinoasă să pretind că poţi pierde în greutate făcând ordine sau că ţi se va 
curăța pielea, dar nu este neapărat neadevărat. Din nefericire, nu pot să arăt 
fotografii „înainte-după“ ale clienților mei, dar am văzut cu ochii mei cum 
li se schimba înfățișarea când camerele le erau mai ordonate. Siluetele le 
erau mai suple, pielea, mai luminoasă, iar ochii le străluceau mai puternic. 

Când am început afacerea, acest fapt m-a intrigat destul de mult. Dar, 
când l-am analizat atent, am înţeles că nu e chiar atât de ciudat. Gândesc 
problema în felul următor: când ne punem casa în ordine, aerul din interior 
devine proaspăt și curat; reducând cantitatea de obiecte din spaţiul nostru, 
se reduce de asemenea cantitatea de praf, iar noi facem curăţenie mai des. 
Când podeaua este vizibilă, mizeria iese în evidenţă și vrem să curățăm. 
Pentru că aglomeraţia a fost eliminată, este mult mai ușor să curățăm și, ca 
atare, o facem mai riguros. Aerul mai proaspăt din cameră este, cu 
siguranţă, bun pentru piele. Curăţenia implică o mișcare energică, ceea ce 
contribuie, în mod natural, la pierderea în greutate și menţinerea în formă. 
Şi, când spaţiul nostru este complet curat, nu trebuie să ne mai facem griji 
în legătură cu ordinea, așa că suntem liberi să ne concentrăm asupra 
următorului lucru important din viața noastră. Mulţi oameni vor să 
slăbească și să se menţină în formă și acesta devine punctul lor de interes. 
Încep să meargă pe jos pe distanţe mai mari și să mănânce mai puţin, iar 
aceste acţiuni contribuie la pierderea în greutate fără o dietă intenţionată. 

Dar cred că motivul principal pentru care ordinea făcută are acest efect 
este acela că, prin acest proces, oamenii ajung să fie mulţumiţi. După ce fac 
ordine, mulți clienţi îmi spun că dorinţele lor lumești s-au diminuat. În timp 
ce în trecut, indiferent cât de multe haine aveau, nu erau niciodată 
mulţumiţi și doreau întotdeauna ceva nou de purtat, după ce au făcut 
selecția și au păstrat numai acele lucruri care le plăceau, au simțit că 
dispuneau de tot ce le era necesar. 

Acumulăm obiecte materiale din același motiv pentru care mâncăm — 
spre a ne satisface o poftă. Cumpărăturile pe baza impulsului, ca și 
mâncatul și băutul în exces sunt încercări de a alunga stresul. Observându- 
mi clienţii, am remarcat că, atunci când aruncă excesul de haine, abdomenul 


tinde să li se micșoreze, când scapă de cărți și documente, mintea le devine 
mai clară, când reduc numărul de cosmetice și fac ordine în jurul chiuvetei 
și al căzii, tenul lor tinde să fie mai curat și pielea, mai fină. Deși n-am nicio 
bază științifică pentru această teorie, e foarte interesant de văzut că partea 
corpului care reacționează corespunde atât de îndeaproape cu zona în care 
se face ordine. Nu este minunat că ordinea făcută în casă îţi intensifică 
frumuseţea și contribuie la un corp mai suplu și mai sănătos? 


A face ordine aduce noroc 


Datorită popularității acelui feng shui, oamenii mă întreabă adesea dacă 
faptul că fac ordine le va aduce noroc. Feng shui este o metodă de a aduce 
mai mult noroc prin organizarea spațiului de locuit al unei persoane. A 
început să capete popularitate în Japonia acum 15 ani și acum este bine- 
cunoscut. Feng shui este primul lucru care-i interesează pe mulţi oameni 
când e vorba de organizarea și ordonarea casei lor. Nu sunt expertă în feng 
shui, dar am studiat noţiunile de bază ca parte a cercetării mele în domeniul 
instaurării ordinii. Să crezi că-ţi poate îmbunătăţi soarta depinde de tine, 
dar, încă din vremuri străvechi, oamenii din Japonia au aplicat principiile 
feng shui şi de orientare în viaţa lor de zi cu zi. Eu însămi aplic 
înţelepciunea strămoșilor noștri în practica dereticatului. De exemplu, când 
împăturesc și așez vertical hainele în sertar, le aranjez pe culori, astfel încât 
să formeze o gradaţie de la întunecat la luminos. Ordinea corectă este să pui 
hainele mai deschise la culoare în partea din față a sertarului și să 
progresezi spre spatele dulapului așezând, gradual, culorile mai închise. Nu 
știu dacă aceasta aduce noroc sau nu, dar când hainele sunt aranjate gradual 
pe culori, e un sentiment grozav să le priveşti când deschizi sertarul. Dintr- 
un motiv sau altul, să ai hainele mai deschise în față pare să aibă un efect 
calmant. Dacă îţi organizezi spaţiul de locuit astfel încât să fie confortabil și 
să te simţi energizat și fericit în fiecare zi, n-ai zice că ţi-ai îmbunătăţit 
soarta? 

Conceptul pe care se bazează feng shui sunt forțele duale yin și yang și 
cele cinci elemente (metal, lemn, apă, foc și pământ). Credinţa principală 
este că totul are energie proprie și că fiecare lucru ar trebui tratat într-un fel 
potrivit caracteristicilor lui. Mie asta mi se pare perfect natural. Filosofia 
feng shui este viaţa în armonie cu regulile naturii. Scopul abordării mele în 
domeniul ordinii este exact același. Adevăratul scop al acestei activități 
este, cred, să trăiești în cea mai naturală stare. Nu crezi că nu este normal să 


avem lucruri care nu ne aduc bucurie sau lucruri de care nu avem nevoie? 
Cred că să deținem numai ceea ce ne place este cea mai naturală condiţie. 
Punându-ne casa în ordine, putem trăi în starea noastră naturală. Alegem 
acele lucruri care ne produc bucurie și apreciem ce e cu adevărat prețios în 
viaţa noastră. Nimic nu poate aduce o bucurie mai mare decât să poți face 
ceva atât de simplu și natural. Dacă asta înseamnă noroc, atunci sunt 
convinsă că a-ţi face ordine în casă este cel mai bun mod de a-l obţine. 


Cum să identifici ce este cu adevărat preţios 


După ce un client a selectat ce să păstreze și ce să arunce, sunt momente 
când recuperez câteva obiecte din grămada de lucruri „de păstrat“ și îi 
întreb din nou: „Acest tricou și puloverul de aici îți inspiră cu adevărat 
bucurie?“ 

Cu o privire surprinsă, clientul îmi spune: „Cum ai știut? Acelea sunt 
lucruri pe care nu m-am putut hotărî dacă să le păstrez sau să le arunc“. 

Nu sunt expertă în modă și nu recuperez aceste lucruri în funcţie de cât 
de vechi arată. Pot afla după expresia clienţilor atunci când aleg — felul în 
care iau obiectul în mână, strălucirea din ochii lor când îl ating, viteza cu 
care decid. Reacţia lor este clar diferită la obiectele care le plac și la 
obiectele de care nu sunt siguri. Când se confruntă cu ceva care le aduce 
bucurie, decizia lor este instantanee, atingerea lor este ușoară, iar ochii le 
strălucesc. Când se află în faţa unui lucru care nu le aduce bucurie, mâinile 
li se opresc, își înclină capetele și se încruntă. După ce se gândesc câteva 
momente, s-ar putea să arunce obiectul în grămada „de păstrat“. În acel 
moment se poate citi o încordare pe fruntea și în jurul buzelor lor. Bucuria 
se manifestă în corp, iar eu nu las să-mi scape aceste semne. 

Ca să fiu sinceră, pot spune totuși exact ce obiecte nu le aduc bucurie în 
suflet clienților și fără să-i privesc în timpul procesului de selecţie. 

Înainte de a le vizita casele, le predau o lecţie particulară cu tema 
„Metoda KonMari de a face ordine“. Această singură lecţie are un impact 
semnificativ asupra lor și, adesea, când le fac prima vizită, ei au început 
deja să facă ordine. 

Una dintre cele mai apreciate cursante de-ale mele, o femeie în jur de 30 
de ani, a aruncat 50 de saci până să ajung la locuinţa ei. A deschis mândră 
sertarele și dulapul și a spus: „Nu mai e nimic de aruncat de aici!“ Camera 
ei arăta, în mod sigur, diferit de fotografiile pe care mi le arătase. Puloverul 
care fusese aruncat neglijent peste măsuţa de toaletă era acum depozitat cu 


grijă, iar rochiile care fuseseră aglomerate până la refuz pe bara de suport 
fuseseră rărite, așa încât acum exista puţin spaţiu între ele. Chiar și așa, am 
scos o jachetă maro și o bluză bej. Nu arătau cu nimic diferit de restul 
hainelor pe care decisese să le păstreze. Amândouă erau în stare bună și se 
vedea că fuseseră purtate. 

„Acestea îţi inspiră realmente bucurie?“ 

Expresia de pe faţa ei s-a schimbat instantaneu. „Jacheta aceea, știi, îmi 
place croiala, dar aș fi dorit mult una neagră. Nu aveau neagră măsura 
mea... Fiindcă nu aveam o jachetă maro, m-am gândit s-o cumpăr oricum, 
dar până la urmă nu părea să mi se potrivească nicicum și am purtat-o 
numai de câteva ori.“ 

„Cât despre bluză, mi-au plăcut mult modelul și materialul, așa că am 
cumpărat, de fapt, două. Am purtat una până când n-a mai putut fi purtată, 
apoi, nu știu din ce motiv, n-am mai pus-o.“ 

Nu văzusem niciodată cum tratase aceste obiecte, nici nu știam ceva 
despre circumstanţele achiziţionării lor. Tot ce am făcut a fost să observ cu 
atenție hainele agăţate în dulapul ei. Când examinezi obiectele îndeaproape, 
poţi începe să discerni dacă ele îi aduc sau nu bucurie proprietarului lor. 
Când o femeie este îndrăgostită, schimbarea din ea este evidentă pentru toți 
cei din jur. Dragostea pe care o primește de la bărbatul ei, încrederea pe 
care i-o dă iubirea și dorinţa ei de a face efortul să arate frumoasă pentru el, 
toate îi dau energie. Pielea îi strălucește, ochii îi sunt luminoși și ea devine 
și mai frumoasă. La fel, lucrurile care sunt preţuite și tratate cu grijă de 
proprietarul lor sunt vibrante și radiază dorinţa de a-i fi și mai mult de folos 
acestuia. Lucrurile care sunt apreciate strălucesc. Tocmai de aceea pot 
spune, dintr-o privire, dacă ceva trezește cu adevărat bucurie. E.moţia 
genuină de bucurie rezidă în corpul și în lucrurile proprietarului, așa că nu 
poate fi ascunsă. 


Să fii înconjurat de lucruri care produc bucurie te 


face fericit 


Toată lumea are obiecte la care ţine, de care nu concepe să se despartă, chiar 
dacă alții clatină sceptic din cap când le privesc. Văd în fiecare zi lucruri pe 
care alţii le consideră preţioase, astfel încât ai fi uimit să știi ce obiecte 
ciudate și de neînțeles le cuceresc sufletele oamenilor — un set de 10 
păpuși pentru degete, fiecare cu câte un singur ochi și fiecare ochi diferit de 
ceilalți, un ceas deșteptător stricat în forma unui personaj de desene 


animate, o colecţie de obiecte de lemn plutitor care arată mai degrabă ca o 
grămadă de bucăţi de lemn. Dar răspunsul imediat la întrebarea mea 
ezitantă „Asta îţi... ăăă... aduce bucurie?“ este un „Da!“ apăsat. Nu le pot 
contrazice privirea încrezătoare și ochii strălucitori pentru că și eu am un 
astfel de obiect: tricoul meu cu Kiccoro. 

Kiccoro (Copilul Pădurii) a fost una dintre cele două mascote oficiale de 
la Aichi Expo 2005 care a promovat dragostea pentru planetă, precum și 
tehnologia regenerantă și prietenoasă cu mediul. Mascota mai mare, 
Morizo, este poate mai cunoscută. Kiccoro era amicul lui Morizo, un 
personaj de forma unei mici rulade cu dulceaţă, de culoarea lămâii verzi, iar 
pe tricoul meu se vedea numai chipul lui Kiccoro. Îl port tot timpul prin 
casă. Este singurul obiect de care nu mă pot despărţi, chiar dacă oamenii m- 
ar lua peste picior zicând: „Cum poţi să păstrezi asta? Nu ești jenată? Nu e 
deloc feminin. Cum poţi să porţi asta? Ar trebui să-l arunci“. 

Dă-mi voie să clarific. Hainele pe care le port acasă sunt, în general, 
drăguţe. De obicei, prin casă, port haine de adolescentă cum ar fi furouri cu 
șiruri de volane roz și costume cu imprimeu floral. Excepţie face tricoul 
meu cu Kiccoro. Este chiar un obiect straniu, verde aprins, doar cu ochii lui 
Kiccoro și gura lui cu buze pline, deschisă pe jumătate, iar eticheta arată 
clar că este mărime pentru copii. Cum expoziţia s-a ţinut în 2005, l-am 
purtat mai bine de opt ani, deși n-am amintiri sentimentale legate de 
evenimentul în sine. Numai când citesc ce am scris aici mă face să mă simt 
jenată că mă agăţ de un astfel de obiect, cu toate acestea, ori de câte ori îl 
văd, nu mă pot decide să-l arunc. Inima începe să-mi bată mai repede 
imediat ce văd ochii drăguțţi și rotunzi ai lui Kiccoro. 

Conţinutul sertarelor mele este organizat astfel încât să văd dintr-o privire 
ce se află înăuntru. Acest tricou sare în ochi printre toate hainele mele 
graţioase și feminine, dar asta mi-l face și mai drag. E atât de vechi acum 
încât ai putea crede că s-a lărgit și pătat, dar nu e adevărat, așa că n-am un 
motiv de acest gen ca să-l arunc. Faptul că eticheta spune că a fost făcut în 
altă ţară decât Japonia, deși expoziţia a fost japoneză, ar fi putut să mi-l 
scoată din graţii, dar, chiar și așa, tot nu pot să-l arunc. 

Acestea sunt lucruri de care ar trebui să te agăţi cu îndrăzneală. Dacă poţi 
susține fără niciun dubiu „Chiar îmi place asta!“, indiferent ce spun ceilalți, 
și dacă te placi pe tine pentru că-l ai, atunci ignoră ce zic alți oameni. Ca să- 
ti spun drept, n-aş vrea să mă vadă nimeni altcineva purtând tricoul meu cu 
Kiccoro. Dar îl păstrez pentru micile bucurii pe care mi le oferă, pentru 


chicotitul care mă apucă atunci când îl scot și-l privesc numai eu, pentru 
multumirea pe care o simt când Kiccoro și cu mine transpirăm împreună în 
timp ce facem curăţenie și ne întrebăm ce să atacăm în continuare. 

Nu mă pot gândi la nicio fericire mai mare decât să fiu înconjurată numai 
de obiectele la care ţin. Dar tu? Tot ce ai de făcut este să scapi de tot ceea ce 
nu te emoţionează în felul acesta. Nu există o cale mai simplă către 
mulțumire. Din ce alt motiv s-ar numi asta „magia ordinii“? 


Viaţa adevărată începe dupa ce ţi-ai pus în ordine 


Casa 


Deși am scris toată această carte despre cum să faci ordine, a face ordine nu 
este, de fapt, necesar. Nu vei muri dacă nu ai ordine în casă și există mulți 
oameni cărora nu le pasă câtuși de puţin dacă nu pot să-și pună lucrurile la 
locul lor. Astfel de oameni n-ar alege totuși niciodată această carte. Tu, pe 
de altă parte, ai fost condus de soartă s-o citești și asta înseamnă că, 
probabil, ai o dorinţă puternică de a-ţi schimba situația prezentă, de a-ţi 
regândi viaţa, de a-ţi îmbunătăţi stilul, de a obține fericire și de a străluci. 
Din acest motiv, îţi garantez că vei fi capabil să-ți pui casa în ordine. În 
momentul în care ai luat această carte cu intenția de a deretica, ai făcut 
primul pas. Dacă ai citit până aici, știi ce trebuie să faci mai departe. 

Oamenii pot să preţuiască realmente un număr limitat de obiecte în 
același timp. Fiind și leneșă, și uitucă, nu pot să am grijă cum se cuvine de 
prea multe lucruri. Tocmai de aceea vreau să preţuiesc cum trebuie 
obiectele care îmi plac și de aceea am insistat asupra ordinii atât de mult în 
viaţa mea. Cred însă că este cel mai bine să faci ordine repede și să termini 
cu asta. De ce? Pentru că nu acesta este scopul vieţii. 

Dacă crezi că trebuie să faci ordine în fiecare zi, dacă crezi că este ceva 
ce va trebui să faci tot restul vieţii, e timpul să te trezești. Îţi jur că ordinea 
poate fi făcută riguros și repede o singură dată. Unicele sarcini pe care va 
trebui să continui să le îndeplinești tot restul vieţii vor fi să decizi ce 
păstrezi și ce arunci și să ai grijă de lucrurile pe care ai hotărât să le 
păstrezi. Poţi să-ţi pui casa în ordine acum odată pentru totdeauna. Singurii 
care trebuie să-și petreacă viața, an după an, gândindu-se la a face ordine 
sunt cei ca mine, care găsesc bucurie în asta și sunt pasionaţi să folosească 
ordinea pentru a transforma lumea aceasta într-un loc mai bun. În ceea ce te 
privește, dăruiește-ți timpul și pasiunea activităţii care îți aduce cea mai 
mare bucurie, misiunii vieţii tale. Sunt sigură că punerea casei în ordine te 


va ajuta să descoperi misiunea care te inspiră sufletește. Viaţa începe cu 
adevărat după ce ţi-ai pus casa în ordine. 


Postfaţă 


Recent, m-am trezit cu gâtul și umerii înțepeniţi. N-am putut nici măcar să 
mă ridic din pat și a trebuit să chem o ambulanţă. Deși cauza nu era clară, 
îmi petrecusem ziua anterioară în casa unui client, uitându-mă în dulapul de 
deasupra garderobei și mutând mobilă grea. Cum nu făcusem nimic altceva, 
concluzia a fost că dereticasem prea mult. Cred că sunt singura pacientă 
care a avut vreodată scris „a făcut ordine prea mult“ în fișa medicală. Chiar 
și așa, stând în pat, în timp ce-mi recâștigam încet-încet mobilitatea gâtului, 
nouăzeci la sută din gândurile mele erau despre ordine. Această experiență 
m-a făcut să apreciez capacitatea de a umbla în dulapurile suspendate. 

Am scris această carte pentru că am vrut să împărtășesc magia ordinii. 
E.moţiile adânci din sufletul meu când îndepărtez obiectele care și-au 
îndeplinit misiunea, emoţii asemănătoare celor de la absolvire, fiorul pe 
care-l simt în faţa „clicului“ sorții, când un obiect își găsește locul destinat, 
și, cel mai bun dintre toate, aerul proaspăt și pur care umple o cameră după 
ce a fost pusă în ordine — acestea sunt lucrurile care transformă o zi 
obișnuită, fără vreun eveniment special, într-o zi mult mai luminoasă. 

Aş vrea să folosesc această ocazie ca să le mulțumesc tuturor celor care 
m-au sprijinit în scrierea acestei cărți, când tot ce știu eu realmente e să fac 
ordine — domnului Takahashi de la Sunmark Publishing, familiei mele, 
tuturor lucrurilor mele, casei mele. Mă rog ca, prin magia ordinii, mai mulți 
oameni să poată simţi bucuria și mulțumirea de a trăi înconjurați de 
lucrurile pe care le îndrăgesc. 

Marie Kondo (KonMari) 

